Kanika Kapoor alleges ill treatment in Corona isolation ward at UP hospital | യുപിയിലെ ഐസൊലേഷൻ വാർഡിൽ കഴിക്കാൻ ഈച്ച പറ്റിയ ഓറഞ്ചും പഴവും! മരുന്നുമില്ലെന്ന് കനിക കപൂർ! - Malayalam Oneindia\n17 min ago തൃശൂരിന് ആശ്വാസത്തിന്റെ മൂന്നാംദിനം; പോസറ്റീവ് കേസില്ല, ബി പോസറ്റീവ്\n42 min ago കേരളത്തില് വീണ്ടും കൊവിഡ് മരണം, മരിച്ചത് കണ്ണൂര് സ്വദേശിനി, ഇത് ആറാം മരണം!\n47 min ago സിനിമാക്കാർ ഫോട്ടോ സഹിതം പോസ്റ്റിട്ട് കരഞ്ഞ് നിലവിളിക്കുന്നത് രാഷ്ട്രീയ അജണ്ട, പ്രതികരിച്ച് നടി!\nയുപിയിലെ ഐസൊലേഷൻ വാർഡിൽ കഴിക്കാൻ ഈച്ച പറ്റിയ ഓറഞ്ചും പഴവും! മരുന്നുമില്ലെന്ന് കനിക കപൂർ!\nPublished: March 21 2020, 22:30 [IST]\nലഖ്‌നൗ: കൊവിഡ് സ്ഥിരീകരിച്ച ബോളിവുഡ് ഗായിക കനിക കപൂറിന് എതിരെ യുപി പോലീസ് കേസെടുത്തിരിക്കുകയാണ്. എംഎപിമാരും എംഎല്‍എമാരും സെലിബ്രിറ്റികളും രാഷ്ട്രപതി രാം നാഥ് കോവിന്ദും ഉള്‍പ്പെടെ ഉളളവരെയാണ് കനിക മുള്‍മുനയില് നിര്‍ത്തിയത്. കനിക ഒരുക്കിയ പാര്‍ട്ടിയില് നിരവധി പ്രമുഖര് പങ്കെടുത്തിരുന്നു.\nബ്രിട്ടന് സന്ദര്‍ശനം മറച്ച് വെച്ചുവെന്നതിന്റെ പേരില് സോഷ്യല് മീഡിയ കനികയെ രൂക്ഷമായി വിമര്‍ശിക്കുകയാണ്. നിലവില് ലഖ്‌നൗവിലെ ആശുപത്രിയില് ചികിത്സയില് കഴിയുകയാണ് കനിക കപൂര്. ആശുപത്രിയില് തന്നെ ഒരു ക്രിമിനലിനെ പോലെയാണ് കാണുന്നത് എന്ന് കനിക ആരോപിച്ചു. കഴിക്കാൻ കിട്ടിയത് ഈച്ചയുളള ഓറഞ്ചും പഴവുമാണ് എന്നും മുറി നിറയെ കൊതുകും പൊടിയുമാണെന്നും കനിക ആരോപിച്ചു. വിശദാംശങ്ങളിലേക്ക്..\nഉത്തര് പ്രദേശിലെ സഞ്ജയ് ഗാന്ധി പോസ്റ്റ് ഗ്രാജ്വേറ്റ് ഇന്‍സ്റ്റിറ്റ്യൂട്ട് ഓഫ് മെഡിക്കല് സയന്‍സിലാണ് കനിക കപൂര് ചികിത്സയില് കഴിയുന്നത്. കൊറോണ സ്ഥിരീകരിച്ചതിന് പിന്നാലെയാണ് കനികയെ കൊറോണ ഐസൊലേഷന് വാര്‍ഡില് പ്രവേശിപ്പിച്ചത്. കനികയുടെ നിരുത്തരവാദപരമായ പെരുമാറ്റം മാണ് പലരുടേയും ജീവന് തന്നെ അപകടത്തിലാക്കിയത് എന്ന വിമര്‍ശനം ശക്തമാണ്.\nഎത്തിയത് മാർച്ച് 9ന്\nഎന്നാല് താന് അത്രയ്ക്ക് ഉത്തരവാദിത്തം ഇല്ലാത്ത ആളല്ലെന്നാണ് കനികയുടെ വാദം. മാര്‍ച്ച് 9ന് രാത്രി എയര് ഇന്ത്യ വിമാനത്തിലാണ് കനിക ഇന്ത്യയില് എത്തിയത്. മുംബൈ വിമാനത്താവളത്തില് കൊവിഡ് പരിശോധനയും നടത്തി. താന് പരിശോധനയില് നിന്നും രക്ഷപ്പെടാന് ബാത്ത്‌റൂമിലൊളിച്ചു എന്നുളള വാര്‍ത്തകള് തെറ്റാണ്. പരിശോധനയ്ക്ക് ശേഷം താന് ഒരു ദിവസം മുംബൈയില് തങ്ങി.\nഅച്ഛനമ്മമാര് വീട്ടിലേക്ക് വരാന് ആവശ്യപ്പെട്ടത് പ്രകാരമാണ് മാര്‍ച്ച് 11ന് താന് ലഖ്‌നൗവിലേക്ക് പോയത്. ആ സമയത്ത് വിദേശത്ത് നിന്നും എത്തുന്നവര് വീടുകളില് നിരീക്ഷണത്തില് കഴിയണം എന്നൊരു നിര്‍ദേശം സര്‍ക്കാരിന്റെ ഭാഗത്ത് നിന്നും ഉണ്ടായിരുന്നില്ല. മുംബൈ വിമാനത്താവളത്തില് വെച്ച് നടത്തിയ പരിശോധനയില് കൊറോണയുടെ ലക്ഷണങ്ങള് കണ്ടെത്താത്ത സ്ഥിതിക്ക് താന് എങ്ങനെ വീടിനുളളില് കഴിയുമെന്നും കനിക ചോദിക്കുന്നു.\nനാല് ദിവസങ്ങൾക്ക് ശേഷം\nനാല് ദിവസങ്ങള്‍ക്ക് ശേഷം മാത്രമാണ് തനിക്ക് ലക്ഷണങ്ങള് കണ്ടുതുടങ്ങിയത്. വൈറസ് ഉണ്ടെന്ന് അറിയാതെയാണ് ആളുകളുമായി ബന്ധപ്പെടുകയും പരിപാടികളില് പങ്കെടുക്കുകയും ചെയ്തത്. താന് ബന്ധപ്പെട്ട ആളുകളുടെ പട്ടിക നല്‍കാം എന്ന് ആരോഗ്യ വകുപ്പിനെ അറിയിച്ചിട്ടുണ്ട്. 98 വയസ്സുളള മുത്തശ്ശിയെ കുറിച്ചാണ് തനിക്ക് ആശങ്കയുളളത്. അവരെ കാണാന് താന് കാണ്‍പൂരില് പോയിരുന്നുവെന്നും കനിക പറഞ്ഞു.\nലഖ്‌നൗവില് താന് പാര്‍ട്ടി സംഘടിപ്പിച്ചു എന്ന ആരോപണവും കനിക തളളിക്കളഞ്ഞു. ഒരു പിറന്നാള് പാര്‍ട്ടിയില് താന് പങ്കെടുത്തിരുന്നു. വസുന്ധര രാജെ അടക്കമുളളവര് അതിലുണ്ടായിരുന്നു.ദുഷ്യന്ത് സിംഗ് അടക്കമുളള രാഷ്ട്രീയക്കാരും അവിടെ ഉണ്ടായിരുന്നു. അതൊരു ചെറിയ പരിപാടി ആയിരുന്നുവെന്നും താന് അവിടെ അതിഥി മാത്രമായിരുന്നുവെന്നും കനിക പറഞ്ഞു. അന്നവിടെ എത്തിയ എല്ലാവരുടെ വിവരങ്ങളും ആരോഗ്യ വകുപ്പിന് കൈമാറിയിട്ടുണ്ട്.\nതന്റെ സാംപിളുകള് പരിശോധിക്കണം എന്ന് താനാണ് ആരോഗ്യ വകുപ്പ് അധികൃതരെ നിര്‍ബന്ധിച്ചത് എന്നും കനിക പറയുന്നു. താന് ആരോഗ്യ വകുപ്പ് ഉദ്യോഗസ്ഥരെ ഫോണില് വിളിച്ച് ലക്ഷണങ്ങള് പറഞ്ഞ് കൊടുത്തു. എന്നാല് കൊറോണ ലക്ഷണങ്ങള് അല്ലെന്നും സാധാരണ പനി ആയിരിക്കും എന്നുമാണ് മറുപടി കിട്ടിയത്. എന്നാല് താന് നിര്‍ബന്ധിച്ചപ്പോഴാണ് സാംപിളെടുക്കാന് അവര് തയ്യാറായത്.\nമൂന്ന് ദിവസങ്ങള്‍ക്ക് ശേഷം മാത്രമാണ് തന്റെ സാംപിള് എടുക്കാന് ആളുകള് എത്തിയത് എന്നും കനിക ആരോപിച്ചു. അതുവരെ താന് മുറിയില് തന്നെ ഇരുന്നു. ആരാണ് നിരുത്തരവാദപരമായി പെരുമാറിയത് എന്ന് ഇപ്പോള് പറയൂ എന്നും കനിക പറയുന്നു. ആശുപത്രിയില് എത്തിച്ച ശേഷവും തനിക്ക് വളരെ മോശം സൗകര്യങ്ങളാണ് ലഭിക്കുന്നത് എന്നും കനിക കപൂര് ആരോപിക്കുന്നു.\nമരുന്ന് പോലും തന്നില്ല\nരാവിലെ 11 മണി മുതല് താന് ആശുപത്രിയിലുണ്ട്. എന്നാല് ഒരു ചെറിയ കുപ്പി വെള്ളം മാത്രമാണ് തനിക്ക് ലഭിച്ചത്. തനിക്ക് കഴിക്കാന് എന്തെങ്കിലും തരാന് ആവശ്യപ്പെട്ടപ്പോള് ഒരു ഓറഞ്ചും രണ്ട് ചെറിയ പഴവും തന്നു. അതിലാണെങ്കില് ഈച്ചയുമുണ്ടായിരുന്നു. തനിക്ക് വളരെ വിശപ്പുണ്ട. ഇതുവരെ ഒരു മരുന്ന് പോലും തനിക്ക് തന്നിട്ടില്ലെന്നും കനിക കപൂര് ആരോപിച്ചു.\nആരും തിരിഞ്ഞ് നോക്കുന്നില്ല\nതനിക്ക് പനിയുണ്ട്. അത് പറഞ്ഞിട്ടും ആരും തിരിഞ്ഞ് നോക്കുന്നില്ലെന്നും കനിക പറയുന്നു. താന് കൊണ്ട് വന്ന ഭക്ഷണം അവര് അവിടെ നിന്നും മാറ്റി. തനിക്ക് അലര്‍ജി ഉളളത് കൊണ്ട് എല്ലാ ഭക്ഷണങ്ങളും കഴിക്കാന് സാധിക്കില്ല. തനിക്ക് വിശപ്പും ദാഹവും ഉണ്ട്. ഇത് വളരെ ദുരിത പൂര്‍ണമായ അവസ്ഥയാണെന്നും കനിക കപൂര് പറയുന്നു.\nഇത് ഫൈവ് സ്റ്റാര് ഹോട്ടല് അല്ല\nതന്നെ പരിശോധിച്ച ഡോക്ടറോട് ഈ മുറിയുടെ വൃത്തിയില്ലായ്മയെ കുറിച്ച് പറഞ്ഞപ്പോള് ലഭിച്ച മറുപടി, അത്ര സൗകര്യത്തില് കഴിയാന് ഇത് ഫൈവ് സ്റ്റാര് ഹോട്ടല് അല്ലെന്നായിരുന്നു. വിവരങ്ങള് മറച്ച് വെച്ചതിന് തനിക്കെതിരെ കേസെടുക്കാന് പോവുകയാണ് എന്നും ഡോക്ടര് പറഞ്ഞു. ഇത്തരം ഭീഷണികളാണ് തനിക്ക് നേരെയുളളത് മുറി നിറയെ കൊതുകും പൊടിയുമാണ്. ജയിലില് കഴിയുന്നത് പോലെയാണുളളത്. ക്രിമിനലിനോട് എന്ന പോലെയാണ് തന്നോട് പെരുമാറുന്നത് എന്നും കനിക പറഞ്ഞു.\ncoronavirus delhi up bangalore kerala കേരളം ബാംഗ്ലൂർ ഹൈദരാബാദ് ദില്ലി ഗൾഫ് ചൈന ഇന്ത്യ മരണം ബോളിവുഡ് bollywood singer\nKanika Kapoor alleges ill treatment in Corona isolation ward at UP hospital\nStory first published: Saturday, March 21, 2020, 22:30 [IST]


എ എഫ് സി ഏഷ്യൻ കപ്പ് : ഏഷ്യൻ സ്വപ്നത്തിനായി ഇന്ത്യ ഒരുങ്ങുന്നു ~ SouthSoccers\nഎ എഫ് സി ഏഷ്യൻ കപ്പ് : ഏഷ്യൻ സ്വപ്നത്തിനായി ഇന്ത്യ ഒരുങ്ങുന്നു\nഏഷ്യൻ കപ്പ് യോഗ്യതാ റൗണ്ടിലെ മാക്കുവിനെതിരെ നിർണായക മത്സരത്തിന് ടീം ഇന്ത്യ.\nസെപ്തംബർ5ന് മക്കാവുവിലാണ് യോഗ്യത മത്സരം.\nനിലവിൽ മികച്ച ഫോമിലാണ് ഇന്ത്യൻ ടീം. നീല കടുവകൾ അവസാന ഒൻപത് മത്സരങ്ങളിൽ തോൽവി അറിഞ്ഞിട്ടില്ല , അതിൽ 8 മത്സരങ്ങൾ ജയിച്ചു. അടുത്തിടെ അവസാനിച്ച ത്രിരാഷ്ട്ര പരമ്പരയിൽ കഴിഞ്ഞ രണ്ട് മത്സരങ്ങളിൽ ഇന്ത്യ മൊറീഷ്യസിനെ 2-1നു തോൽപിച്ചു , സെന്റ് കിറ്റ്സ് ആൻഡ് നെവിസ് 1-1 എന്ന സ്കോറിന് സമനിലയിൽ തളച്ച് ഇന്ത്യ പരമ്പര സ്വന്തമാക്കി.\nഇതുവരെ നടന്ന2യോഗ്യത മത്സരത്തിലും വിജയം നേടിയാണ് ടീം സെപ്റ്റംബർ അഞ്ചിന് മക്കാവുവിനെതിരെ ഇറങ്ങുന്നത്. ആദ്യ മത്സരത്തിൽ മ്യൻമാറിനെതിരെ ഏകപക്ഷീയമായി ഒരു ഗോളിനായിരുന്നു ഇന്ത്യയുടെ വിജയം. രണ്ടാം മത്സരത്തിൽ ഇതേ സ്കോറിന് കിർഗിസ്ഥാനെയും ഇന്ത്യൻ ടീം പരാജയപ്പെടുത്തി യിരുന്നു. രണ്ട് കളിയിലും ക്യാപ്റ്റൻ സുനിൽ ഛേത്രി രണ്ട് ഗോളുകൾ നേടി. ഉദ്ദന്ത കുമാം, ജെജെ ലാൽപെഖുല എന്നിവരാണ് ഗോളുകൾക്ക് വഴിയൊരുക്കിയത്.\nമക്കാവു ഒളിമ്പിക് കോംപ്ലക്സ് എന്ന് അറിയപ്പെടുന്ന എസ്റ്റാഡിയോ കാമ്പോ ഡിസ്‌പോർട്ടീവിലാണ് മത്സരം.\nനിലവിലെ ഫിഫ റാങ്കിംഗിൽ ആതിഥേയർ ഫിഫ റാങ്കിങ്ങിൽ 183 ആണ്. എന്നാലും എതിരാളികളെ നിസ്സാരമായി കാണാൻ സാധിക്കില്ല . 2016 AFC സോളിഡാരിറ്റി കപ്പ് റണ്ണേഴ്സ് ആയിരുന്നു മക്കാവു , കൂടാതെ പല ഏഷ്യൻ ടീമുകളെയും തോല്പിച്ചിട്ടുണ്ട് മക്കാവു . എന്നിരുന്നാലും ഈ വർഷം അവർ അത്ര ഫോമിൽ അല്ല എന്നത് ഇന്ത്യൻ ടീമിന് ആശ്വാസം നൽകും.


sexual harassment against nine year old– News18 Malayalam\nഒൻപത് വയസുകാരിയെ ലൈംഗികമായി പീഡിപ്പിക്കാൻ ശ്രമിച്ച അയൽവാസി അറസ്റ്റിൽ\nUpdated: May 16, 2018, 7:39 PM IST\nതിരുവനന്തപുരം: അയൽവാസിയായ ഒമ്പതു വയസുകാരിയെ ലൈംഗികമായി പീഡിപ്പിക്കാൻ ശ്രമിച്ച കേസിൽ പ്രതിയെ അറസ്റ്റ് ചെയ്തു. പ്രാവച്ചമ്പലം കുടുമ്പന്നൂർ പള്ളിത്തറ സ്കൈലൈൻ വീട്ടിൽ സാധുകുഞ്ഞിനെ (49) നേമം പോലീസാണ് അറസ്റ്റ് ചെയ്ത്. പ്രതിയുടെ വീട്ടിൽ ടി വി കാണാനെത്തിയ നാലാം ക്ലാസുകാരിയെ ലൈംഗികമായി പീഡിപ്പിക്കാൻ ശ്രമിക്കുകയും വിവരം പുറത്ത് പറയരുതെന്ന് ഭീഷണിപ്പെടുത്തുകയും ചെയ്തിരുന്നു. മാതാവ് മരിച്ച പെൺകുട്ടി പിതാവിനൊപ്പമാണ് താമസിച്ചിരുന്നത്. പ്രതിയുടെ ഭാര്യയും മക്കളും വീട്ടിലില്ലായിരുന്ന സമയത്താണ് പീഡനം നടന്നത്.\nസംഭവത്തിനു ശേഷം പരിഭ്രാന്തിയിലായിരുന്നു ബാലിക. വിവരം പിതാവിനോട് പറയുകയും പരാതിയെത്തുടർന്ന് നേമം പോലീസ് കേസെടുക്കുകയുമായിരുന്നു . ഒളിവിൽ പോയ പ്രതിയെ ഫോർട്ട് അസിസ്റ്റന്റ് പോലീസ് കമ്മീഷണർ ജെ.കെ.ദിനിലിന്റെ നേതൃത്വത്തിലാണ് പിടികൂടിയത്.


ജാഗ്രത: കോര്‍പറേറ്റുകളെയും വന്‍കിടക്കാരെയും ഒഴിവാക്കി\nകോര്‍പറേറ്റുകളെയും വന്‍കിടക്കാരെയും ഒഴിവാക്കി\nപാലക്കാട്: പശ്ചിമഘട്ട സംരക്ഷണത്തിന്റെ പേരില് തയ്യാറാക്കിയ കസ്തൂരിരംഗന് റിപ്പോര്‍ട്ടുകളില് വന്‍കിടക്കാരേയും കോര്‍പറേറ്റുകളേയും ഭരണകക്ഷി നേതാക്കളുടെ സ്ഥാപനങ്ങള് സ്ഥിതി ചെയ്യുന്ന പ്രദേശങ്ങളേയും ഒഴിവാക്കിയതായി ആരോപണം. കേരളത്തിലെ രണ്ട് പത്രസ്ഥാപനങ്ങളുടെ ഉടമകളുടെ ഭൂമി പൂര്‍ണമായും ഒഴിവാക്കി. ഭൂരിഭാഗം ചെറുകിട കര്‍ഷകരുടേയും ജീവിതത്തില് കരിനിഴല് വീഴ്ത്തുന്ന റിപ്പോര്‍ട്ട് തയ്യാറാക്കിയതിനുപിന്നില് ഉന്നതതല ഗൂഢാലോചനയുണ്ടെന്നാണ് ആക്ഷേപം. വയനാട്ടില് 22 വില്ലേജുകള് റിപ്പോര്‍ട്ടിന്റെ പരിധിയില് വന്നപ്പോള് അതിന്റെ മധ്യത്തിലെ വനപ്രദേശത്തെ ഒഴിവാക്കി. ഇതില് ഭൂരിഭാഗവും ഒരു പത്രം നടത്തിപ്പുകാരന്റേതാണ്. അതുപോലെ എറണാകുളം ജില്ലയിലെ ഒരു വില്ലേജിനെമാത്രമാണ് കസ്തൂരിരംഗന് സമിതി ഉള്‍പ്പെടുത്തിയത്. 82 കിലോമീറ്റര് നീളമുള്ള വനഭൂമി ഒഴിവാക്കിയതിനുപിന്നില് കോട്ടയം കേന്ദ്രമായ പത്രത്തിന്റെ ഇടപെടലുണ്ടെന്നും ആരോപണമുണ്ട്. കാസര്‍കോട് ജില്ലയെ പൂര്‍ണമായും ഒഴിവാക്കിയത് ഭരണകക്ഷിനേതാക്കളുടെ ഇടപെടലാണെന്നും പരാതി നിലനില്‍ക്കുന്നു. കോര്‍പറേറ്റ് മുതലാളിമാരുടേയും ഭരണകക്ഷിനേതാക്കളുടേയും റിസോര്‍ട്ടുകളും കോട്ടേജുകളും സ്ഥിതിചെയ്യുന്ന വാഗമണ്ണിനെ ഒഴിവാക്കിയതിനു പിന്നിലും ദുരൂഹതയുണ്ട്.\nഗാഡ്ഗില് കമ്മിറ്റിയംഗമായ ഡോ. വി എസ് വിജയന് ജൈവവൈവിധ്യബോര്‍ഡ് ചെയര്‍മാനായിരിക്കെയാണ് കമ്മിറ്റിയില് അംഗമായത്. ഭാര്യ ഡോ. ലളിത വിജയന് സലീം അലി നാഷണല് പാര്‍ക്കിന്റെ പ്രോജക്ട് കോ-ഓര്‍ഡിനേറ്ററായിരുന്നു. ഈ സമയത്ത് 3.7 കോടി രൂപ സലീം അലി നാഷണല് പാര്‍ക്കിന് സാമ്പത്തികസഹായം ലഭിച്ചതായി അവരുടെ വെബ്സൈറ്റ് വെളിപ്പെടുത്തുന്നു. ഡോ. വിജയന് സര്‍വീസില്‍നിന്ന് വിരമിച്ചശേഷം സലീം അലി നാഷണല് പാര്‍ക്കിന്റെ ചെയര്‍മാനായി. ഗാഡ്ഗില് കമ്മിറ്റിയിലെ മറ്റൊരു അംഗമായ ഗണേശയ്യ പരിസ്ഥിതി സംഘടനയായ അശോക ട്രസ്റ്റിന്റെ ഉടമയാണ്. ഈ സംഘടനയ്ക്കും 28 കോടി രൂപ സഹായം ലഭിച്ചതായി വൈബ്സൈറ്റുകളില് കാണുന്നു. വിവാദമുയര്‍ന്നതോടെ വെബ്സൈറ്റുകളില്‍നിന്ന് ഈ വിവരങ്ങള് നീക്കി. ഇതും ദുരൂഹതയുള്ളവാക്കുന്നു.\nഎല്‍ഡിഎഫ് സര്‍ക്കാരിന്റെ കാലത്ത് ജനവാസമേഖലകളെ ഒഴിവാക്കിയാണ് പശ്ചിമഘട്ട സംരക്ഷണ റിപ്പോര്‍ട്ട് നല്‍കിയത്. ഇത് യുനെസ്കോ പരിഗണിച്ചില്ല. 2012 ജൂലൈയില് റഷ്യയിലെ സെന്റ് പീറ്റേഴ്സ് ബെര്‍ഗില് നടന്ന ലോക പൈതൃക സോണ് പ്രഖ്യാപന കണ്‍വന്‍ഷനില് പശ്ചിമഘട്ടത്തെ പൈതൃകപട്ടികയില് ഉള്‍പ്പെടുത്താന് യുനെസ്കോ മാപ്പ് തയ്യാറാക്കി അവതരിപ്പിച്ചു. ഇത് കേന്ദ്രസര്‍ക്കാരിന്റെ പ്രതിനിധികളായി പങ്കെടുത്തവര് അംഗീകരിച്ചതോടെയാണ് പശ്ചിമഘട്ടത്തെ പൈതൃകപട്ടികയില് ഉള്‍പ്പെടുത്തിയത്. ഇതിനുശേഷമാണ് വി എന് ഗാഡ്ഗില് അധ്യക്ഷനായ കമ്മിറ്റിയെ കേന്ദ്രസര്‍ക്കാര് നിയമിച്ചത്. യുനെസ്കോ നിര്‍ദേശിച്ച 38 മേഖലകളില് 19 എണ്ണവും കേരളത്തിലാണ്. പൈതൃകപട്ടികയില്‍പ്പെടുന്ന ആറ് സംസ്ഥാനങ്ങളിലെ 52ലക്ഷം ജനങ്ങളില് 28 ലക്ഷവും കേരളത്തിലാണ്. യുനെസ്കോ അംഗീകരിച്ച പ്രദേശങ്ങള് അതേപടി ഗാഡ്ഗില്‍കമ്മിറ്റി ഉള്‍പ്പെടുത്തുകയും കസ്തൂരിരംഗന് സമിതി പരിഗണിക്കുകയും ചെയ്തു. ഇതില് ഇടപടാന് സംസ്ഥാന സര്‍ക്കാര് തയ്യാറാകാത്തതാണ് ഇന്നത്തെ അവസ്ഥയ്ക്കു കാരണം. ഇതിനുപുറമെ പശ്ചിമഘട്ട സംരക്ഷണമേഖലകളില് 10 കിലോമീറ്റര് ബഫര്‍സോണ് പ്രഖ്യാപിക്കണമെന്ന നിര്‍ദേശവും കര്‍ഷകര്‍ക്ക് കൂടുതല് ദുരിതമാകും. വായുദൂരം കണക്കാക്കുമ്പോള് വലിയൊരു മേഖലകൂടി സംരക്ഷിതപട്ടികയില് ഉള്‍പ്പെടും.


Six SP councilors from Kanpur Municipal Corporation have joined the Congress | എസ്പിയെ അമ്പരിപ്പിച്ച് കോണ്‍ഗ്രസ്, ഞെട്ടല്: മുതിർന്ന നേതാവ് ഉള്‍പ്പടെ6കൗണ്‍സിലർമാർ കോണ്‍ഗ്രസില് ചേർന്നു - Malayalam Oneindia\nഅഗതി മന്ദിരത്തിലെ 57 പെണ്‍കുട്ടികള്‍ക്ക് കൊറോണ രോഗം;5പേര് ഗര്‍ഭിണികള്, സ്ഥാപനം പൂട്ടി\nഎസ്പിയെ അമ്പരിപ്പിച്ച് കോണ്‍ഗ്രസ്, ഞെട്ടല്: മുതിർന്ന നേതാവ് ഉള്‍പ്പടെ6കൗണ്‍സിലർമാർ കോണ്‍ഗ്രസില് ചേർന്നു\nUpdated: Thu, Dec 30, 2021, 18:41 [IST]\nകാണ്‍പൂർ: നിയമസഭാ തിരഞ്ഞെടുപ്പ് നടക്കാന് പോവുന്ന യുപിയില് ഇതിനോടകം തന്നെ വലിയ പ്രചരണ പ്രവർത്തനങ്ങള്‍ക്കാണ് ഒരോ കക്ഷികളും തുടക്കം കുറിച്ചിരിക്കുന്നത്. ബിജെപി, എസ്പി, ബിഎസ്പി, കോണ്‍ഗ്രസ് എന്നീ കക്ഷികള് തനിച്ച് പോരാടുന്നതിനാല് ഇത്തവണ വീറും വാശിയും അതിന്റെ ഏറ്റവും ഉന്നതിയിലാണ്. ഭരണകക്ഷിയായ ബി ജെ പിക്ക് വലിയ തോതില് സീറ്റ് കുറയുമെന്ന് ഇതിനോടകം പുറത്ത് വന്ന വിവിധ സർവേകള് അഭിപ്രായപ്പെടുന്നുണ്ടെങ്കിലും ആരും അവർ ഭരണത്തില് നിന്ന് പുറത്താകുമെന്ന് പറഞ്ഞിട്ടില്ല.\nഎസ്പിക്ക് വലിയ മുന്നേറ്റവും സർവേകള് പ്രവചിക്കുന്നു. അതുകൊണ്ട് തന്നെ അവരും ആവേശത്തിലാണ്. ഈ മുന്നേറ്റ സാധ്യത വിജയത്തിലേക്ക് എത്തിക്കാന് കിണഞ്ഞ് പരിശ്രമിക്കുകയാണ് അവർ. എന്നാല് ഇതിനിടയിലാണ് പാർട്ടിക്ക് കനത്ത തിരിച്ചടി നല്‍കികൊണ്ട് മുതിർന്ന നേതാക്കള് ഉള്‍പ്പടേയുള്ള കൗണ്‍സിലർമാർ കോണ്‍ഗ്രസിലേക്ക് കൂടുമാറിയിരിക്കുന്നത്.\nകാണ്‍പൂർ മുന്‍സിപ്പില് കോർപ്പറേഷനിലാണ് എസ്പിയെ ഞെട്ടിച്ച കൂറുമാറ്റം നടന്നത്. മുതിർന്ന നേതാവായ സുഹൈൽ അഹമ്മദ് ഉൾപ്പെടെയുള്ള ആറ് കോർപ്പറേറ്റർമാർ പാർട്ടി വിട്ട് കോണ്‍ഗ്രസില് ചേരുകയായിരുന്നു. യുപി പി സി സി അധ്യക്ഷന് അജയ് കുമാർ ലല്ലു അടക്കമുള്ള പാർട്ടിന നോതാക്കളുടെ സാന്നിധ്യത്തിലായിരുന്നു ഇവരുടെ കോണ്‍ഗ്രസ് പ്രവേശനം.\nമുനിസിപ്പൽ കോർപ്പറേഷനിലെ സമാജ്‌വാദി പാർട്ടി കോർപ്പറേറ്റർമാരുടെ നേതാവായ സുഹൈൽ അഹമ്മദ്, ഷിബു അൻസാരി, സാഹി, രാകേഷ് സാഹു, ആബിദ് അലി, മഹേന്ദ്ര പ്രതാപ് സിംഗ് എന്നിവരാണ് എസ്പി വിട്ടവർ. ലഖ്‌നൗവിൽ സംഘടിപ്പിച്ച സ്വീകരണച്ചടങ്ങില് കോൺഗ്രസ് പാർട്ടി അംഗത്വം സ്വീകരിച്ച ഇവർ എസ് പിക്കെതിരെ രൂക്ഷ വിമർശനവും നടത്തി. ചടങ്ങിൽ കോൺഗ്രസ് എംഎൽഎ സുഹൈൽ അൻസാരിയും പങ്കെടുത്തിരുന്നു.\nഈ കോർപ്പറേറ്റർമാരെല്ലാം സിസാമാവു നിയമസഭാ മണ്ഡലത്തില് ഉള്‍പ്പെടുന്നവരാണ്. എസ്പിയുടെ സിറ്റിങ് സീറ്റാണ് ഇത്. 2017ലെ തിരഞ്ഞെടുപ്പിൽ ബി ജെ പി സ്ഥാനാർഥി സുരേഷ് അവസ്തിയെ പരാജയപ്പെടുത്തി എസ്പി സ്ഥാനാർഥി ഇർഫാൻ സോളങ്കി ഈ മണ്ഡലത്തിൽ നിന്നും വിജയിച്ചിരുന്നു. എസ്പി കോർപ്പറേറ്റർമാരുടെ കൂറുമാറ്റം വരുന്ന നിയമസഭാ തെരഞ്ഞെടുപ്പിൽ ബി ജെ പിക്ക് വൻ വെല്ലുവിളി സൃഷ്ടിക്കുമെന്ന് കരുതുന്ന അഖിലേഷ് യാദവിന്റെ പാർട്ടിക്ക് കനത്ത തിരിച്ചടിയാണ്.\n"കാൺപൂരിലെ സമാജ്‌വാദി പാർട്ടിയുടെ അവസ്ഥയെക്കുറിച്ച് എല്ലാവർക്കും അറിയാം. പാർട്ടി എം എൽ എയായ ഇർഫാൻ സോളങ്കി കഴിഞ്ഞ നാല് വർഷമായി തന്റെ നിയോജക മണ്ഡലത്തിന് വേണ്ടി ഒന്നും ചെയ്തിട്ടില്ല, കഴിഞ്ഞ രണ്ട് പതിറ്റാണ്ടായി സിസാമാവുവിൽ ഒരു വികസന പ്രവർത്തനവും നടന്നിട്ടില്ല. മാത്രമല്ല, സോളങ്കിയുടെ വ്യക്തിപരമായ പെരുമാറ്റവും സംശയാസ്പദമാണ്"- സുഹൈല് അഹമ്മദ് പറഞ്ഞു.\nഇർഫാൻ സോളങ്കിയുമായി നേരത്തെ തന്നെ അഭിപ്രായവ്യത്യാസമുള്ള നേതാവാണ് സുഹൈല്. 2017ലെ തിരഞ്ഞെടുപ്പിൽ വിമതനായി മാറിയ അദ്ദേഹം സിസാമാവു അസംബ്ലി മണ്ഡലത്തിൽ നിന്ന് നാമനിർദേശ പത്രിക സമർപ്പിച്ചിരുന്നു. എന്നാൽ മതനേതാക്കളുടെയും മറ്റും ഇടപെടലിനെ തുടർന്ന് അദ്ദേഹം നാമനിർദേശ പത്രിക പിൻവലിക്കുകയായിരുന്നു.\nവരാനിരിക്കുന്ന നിയമസഭാ തിരഞ്ഞെടുപ്പില് സിസാമാവു മണ്ഡലത്തിൽ നിന്ന് മത്സരിക്കാൻ സുഹൈൽ അഹമ്മദിന് ടിക്കറ്റ് ലഭിച്ചേക്കുമെന്ന് കോൺഗ്രസ് പാർട്ടി വൃത്തങ്ങൾ അറിയിച്ചു. സുഹൈലും അനുയായികളും എസ്പിയിൽ നിന്ന് കോൺഗ്രസിലേക്ക് മാറിയത് ഇർഫാൻ സോളങ്കിയുടെ സാധ്യത ദുഷ്കരമാക്കുക മാത്രമല്ല, സിസാമാവു മണ്ഡലത്തിലെ തിരഞ്ഞെടുപ്പ് കൂടുതൽ ശ്രദ്ധേയമാക്കുകയും ചെയ്തേക്കും.\nസോണിയ ഉയർത്തിയ കോൺഗ്രസ് പതാക പൊട്ടിവീണു, വേദി വിട്ട് അധ്യക്ഷ | Oneindia Malayalam\nകൂടുതൽ kanpur വാർത്തകൾ\nക്വാറന്റൈൻ ലംഘിച്ച് കളക്ടറോട് കള്ളം പറഞ്ഞ് മുങ്ങി: സബ്കളക്ടർക്കെതിരെ നടപടിയെന്ന് മന്ത്രി\nപ്രക്ഷോഭകര് വിളിച്ച ഹം ദേഖേംഗേ മുദ്രാവാക്യം ഹിന്ദുവിരുദ്ധമോ? പാക് കവിയുടെ വാക്കുകള്\nറോട്ടോമാക് വായ്പാ തട്ടിപ്പ്: വിക്രം കോത്താരിയും മകനും അറസ്റ്റില്, 3700 കോടിയുടെ തട്ടിപ്പ്\nറോട്ടോമാക് ബാങ്ക് തട്ടിപ്പ്: കോത്താരിയെ വരിഞ്ഞ് മുറുക്കി സിബിഐയും ഐടി വകുപ്പും\nനീരവിന് പിന്നാലെ വിക്രം കോത്താരി: പുറത്തുവന്നത് 3,600 കോടിയുടെ തട്ടിപ്പ്, വലവിരിച്ച് സിബിഐ\nബാങ്ക് തട്ടിപ്പ്; റോട്ടോമാക്ക് ഉടമ വിക്രം കോത്താരി അറസ്റ്റിൽ, വീടുകളിൽ റെയ്ഡ്...\nഎടിഎമ്മിലും കള്ളനോട്ടുകള്; ശ്രദ്ധിച്ചില്ലെങ്കില് പണികിട്ടും\nഅവസാന വര്‍ഷത്തെ ഉള്‍പ്പെടെ 60 കുട്ടികളെ അയോഗ്യരാക്കി; ഞെട്ടിക്കുന്ന തീരുമാനവുമായി ഐഐടി\nkanpur sp congress up assembly election 2022 malayalam news എസ്പി കോണ്‍ഗ്രസ് ബിജെപി politics\nSix SP councilors from Kanpur Municipal Corporation have joined the Congress


new movie – Malayalam today news\nHome»Posts tagged with»new movie\nമേരിക്കുട്ടിയും ജയസൂര്യയും മിന്നിച്ചു! വീണ്ടും ജയസൂര്യയുടെ വിസ്മയം..\nBy Mtoday on June 16, 2018 Entertainment, Latest News\nവീണ്ടും ജയസൂര്യയുടെ വിസ്മയം തിയറ്ററുകള് നിറഞ്ഞിരിക്കുകയാണ്. കഴിഞ്ഞ വര്‍ഷം തിയറ്ററുകളിലേക്ക് എത്തിയ ആട്2വിന്റെ വിജയത്തിന് പിന്നാലെ ഇക്കൊല്ലം എത്തിയ ക്യാപ്റ്റനും സൂപ്പര് ഹിറ്റായിരുന്നു. ഓരോ സിനിമകള് കഴിയുംതോറും ജയസൂര്യ തന്നിലുള്ള കഴിവുകളെല്ലാം പുറത്തെടുക്കുന്നതിന്റെ സന്തോഷത്തിലാണ് മലയാള സിനിമാ പ്രേമികള്. ജൂണ് 15 ന് റിലീസിനെത്തിയ ഞാന് മേരിക്കുട്ടിയുടെ വിശേഷങ്ങള് കൊണ്ട് സോഷ്യല് മീഡിയ നിറഞ്ഞിരിക്കുകയാണ്. ജയസൂര്യയുടെ കരിയറിലെ ഏറ്റവും വ്യത്യസ്ത കഥാപാത്രവുമായിട്ടാണ് ഞാന് മേരിക്കുട്ടിയുടെ വരവ്. സിനിമയില് നിന്നും പുറത്ത് വന്ന പോസ്റ്ററുകളും ട്രെയിലറും […]


Get Up To Up To 80% Discount On Electronic Devices During Flipkart Grand Gadgets Sale | ഈ അവസരം പാഴാക്കരുത്, ഫ്ലിപ്പ്കാർട്ടിൽ ഇലക്ട്രോണിക്സിന് 80% വരെ വിലക്കിഴിവ് - Malayalam Gizbot\nസ്‌മാർട്ട് ഗാഡ്‌ജെറ്റുകൾ പോലുള്ള ഇലക്‌ട്രോണിക് ഡിവൈസുകൾക്ക് ഇന്ന് ആവശ്യക്കാരേറെയാണ്. നിങ്ങൾ ഒരു പുതിയ സ്‌മാർട്ട്‌ഫോൺ, ഇയർഫോണുകൾ, സ്‌മാർട്ട് ടിവി, ലാപ്‌ടോപ്പ് പോലുള്ള ഗാഡ്‌ജെറ്റുകൾ വാങ്ങാൻ ആഗ്രഹിക്കുന്നുണ്ട് എങ്കിൽ ഇത് മികച്ചൊരു അവസരമാണ്. ഫ്ലിപ്പ്കാർട്ട് ഗ്രാൻഡ് ഗാഡ്‌ജെറ്റ് ഡേയ്‌സ് സെയിലിലൂടെ നിങ്ങൾക്ക് ഉത്പന്നങ്ങൾ ആകർഷകമായ ഓഫറുകളിൽ സ്വന്തമാക്കാം. ഷോപ്പിങ് നടത്താനുള്ള ഏറ്റവും നല്ല സ്ഥലമാണ് ഫ്ലിപ്പ്കാർട്ട്. ഫ്ലിപ്പ്കാർട്ട് ഗ്രാൻഡ് ഗാഡ്‌ജെറ്റ് ഡേയ്‌സ് സെയിലിലൂടെ നിരവധി സ്‌മാർട്ട് ഗാഡ്‌ജെറ്റുകൾ ഓഫറുകളിൽ ലഭിക്കും.\nഫ്ലിപ്പ്കാർട്ട് ഗ്രാൻഡ് ഗാഡ്‌ജെറ്റ് ഡേയ്‌സ് സെയിലിലൂടെ നിങ്ങൾക്ക് ധാരാളം ഉൽപ്പനങ്ങൾ തിരഞ്ഞെടുക്കാൻ സാധിക്കും. 80 ശതമാനം കിഴിവിൽ പോലും നിങ്ങൾക്ക് പ്രൊഡക്ടുകൾ വാങ്ങാം. ഹെഡ്ഫോണുകൾ, മൊബൈൽ കവറുകൾ, പവർ ബാങ്കുകൾ, ടാബ്ലറ്റുകൾ, ലാപ്ടോപ്പുകൾ, ബ്ലൂട്ടൂത്ത് ഹെഡ്സെറ്റുകൾ എന്നിങ്ങനെ ഫ്ലിപ്പ്കാർട്ടിലൂടെ ഏറ്റവും കൂടുതൽ വിൽപ്പന നടത്തുന്ന ഡിവൈസുകൾക്കെല്ലാം ആകർഷകമായ ഓഫറുകൾ ലഭിക്കും. ഈ സെയിലിലൂടെ ഓരോ വിഭാഗം പ്രൊഡക്ടുകൾക്കും ലഭിക്കുന്ന ഓഫറുകൾ നോക്കാം.\nഫ്ലിപ്പ്കാർട്ട് ഗ്രാൻഡ് ഗാഡ്‌ജെറ്റ് ഡെയ്‌സ് സെയിലിലൂടെ നിങ്ങൾക്ക് നിരവധി ട്രെൻഡിംഗ് ബ്രാൻഡുകളിൽ നിന്നുള്ള ഹെഡ്‌ഫോണുകൾ സ്വന്തമാക്കാൻ സാധിക്കും. ആകർഷകമായ സവിശേഷതകൾ പായ്ക്ക് ചെയ്യുന്നവയാണ് ഈ ഡിവൈസുകൾ എല്ലാം. നിങ്ങൾക്ക് 399 രൂപ മുതലുള്ള വിലയിൽ ഹെഡ്‌ഫോണുകൾ സ്വന്തമാക്കാം. ഇത് മികച്ചൊരു ഡീൽ തന്നെയാണ്.\nമൊബൈൽ കവറുകൾക്ക് ഓഫറുകൾ\nനിങ്ങളുടെ സ്മാർട്ട്ഫോണുകൾക്കായി മൊബൈൽ കവറുകൾ വാങ്ങാൻ നിൽക്കുകയാണ് എങ്കിൽ ഇത് മികച്ചൊരു അവസരമാണ്. ഫ്ലിപ്പ്കാർട്ട് ഗ്രാൻഡ് ഗാഡ്‌ജെറ്റ് ഡെയ്‌സ് സെയിലിലൂടെ മൊബൈൽ കവറുകളും പ്രൊട്ടക്റ്റീവ് കെയ്‌സുകളും വെറും 129 രൂപ മുതലുള്ള വിലയിൽ സ്വന്തമാക്കാൻ സാധിക്കും. നിങ്ങളുടെ പക്കൽ ഏത് ബ്രാൻഡിന്റെ സ്‌മാർട്ട്‌ഫോൺ ഉണ്ടെങ്കിലും ഫ്ലിപ്പ്കാർട്ട് ഗ്രാൻഡ് ഗാഡ്‌ജെറ്റ് ഡെയ്‌സ് സെയിലിലൂടെ അവയ്ക്കുള്ള മൊബൈൽ കവർ വാങ്ങാൻ സാധിക്കും.\nപവർ ബാങ്കുകൾക്ക് ഓഫറുകൾ\nഫ്ലിപ്പ്കാർട്ട് ഗ്രാൻഡ് ഗാഡ്‌ജെറ്റ് ഡെയ്‌സ് സെയിലിലൂടെ പവർ ബാങ്കുകൾ ഒന്നിലധികം ഓപ്ഷനുകളിലൂടെ സ്വന്തമാക്കാം. ഏറ്റവും കൂടുതൽ വിറ്റഴിക്കപ്പെടുന്ന ചില പവർ ബാങ്കുകൾ 499 രൂപ മുതലുള്ള വിലയിൽ സ്വന്തമാക്കാൻ സാധിക്കും. പവർ ബാങ്കുകളെ അവശ്യ സ്മാർട്ട്‌ഫോൺ ആക്സസറികളിൽ ഒന്നായി കണക്കാക്കുന്നതിനാൽ തന്നെ നിങ്ങൾക്കും യാത്ര ചെയ്യുമ്പോഴും മറ്റും ഇവ ആവശ്യമായി വരും. അതുകൊണ്ട് തന്നെ ഈ അവസരം പാഴാക്കരുത്.\nടാബ്‌ലെറ്റുകൾക്ക് 50% വരെ കിഴിവ്\nആക്‌സസറികൾ മാറ്റിനിർത്തിയാൽ, ഫ്ലിപ്പ്കാർട്ട് ഗ്രാൻഡ് ഗാഡ്‌ജെറ്റ് ഡെയ്‌സ് സെയിലിലൂടെ വാങ്ങാവുന്ന മറ്റൊരു പ്രധാന പ്രൊഡക്ടാമ് ടാബ്‌ലെറ്റുകൾ. മുൻനിര ബ്രാന്റുകളിൽ നിന്നുള്ള ടാബ്ലറ്റുകൾ ഫ്ലിപ്പാകാർട്ടിലൂടെ ഓഫറുകളിൽ സ്വന്തമാക്കാം. ഫ്ലിപ്പ്കാർട്ട് സെയിലിലൂടെ ടാബുകൾക്ക് 50 ശതമാനം വരെ കിഴിവാണ് ലഭിക്കുന്നത്. സാംസങ്, ആപ്പിൾ, ലെനോവോ തുടങ്ങിയ മുൻനിര ബ്രാൻഡുകളുടെ ടാബ്ലറ്റുകൾ ഈ സെയിലിലൂടെ സ്വന്തമാക്കാൻ സാധിക്കും. ഇത് മികച്ചൊരു ഡീലാണ്.\nഫ്ലിപ്പ്കാർട്ട് ഗ്രാൻഡ് ഗാഡ്‌ജെറ്റ് ഡേയ്‌സ് സെയിലിലൂടെ സ്വന്തമാക്കാവുന്ന മറ്റൊരു വിഭാഗം പ്രൊഡക്ടാണ് സ്മാർട്ട് വാച്ചുകൾ. വിവിധ ബ്രാന്റുകളിൽ നിന്നുള്ള ധാരാളം സ്‌മാർട്ട് വാച്ചുകൾ ഇതിലൂടെ ലഭിക്കും. ഇതിൽ ഫിറ്റ്നസ് ട്രാക്കറുകൾ, ഫിറ്റ്നസ് ബാൻഡുകൾ, ഇൻ-കോൾ സപ്പോർട്ടുള്ള സ്മാർട്ട് വാച്ചുകൾ എന്നിവ ഉൾപ്പെടുന്നു. മറ്റെല്ലാ പ്രൊഡക്ടുകളെയും പോലെ തന്നെ ഇവ ഫ്ലിപ്പ്കാർട്ട് ഗ്രാൻഡ് ഗാഡ്‌ജെറ്റ് ഡേയ്‌സ് സെയിലിലൂടെ വാങ്ങുന്നവർക്ക് ആകർഷകമായ ഓഫറുകൾ ലഭിക്കും.\nബ്ലൂടൂത്ത് ഹെഡ്സെറ്റുകൾക്ക് 70% വരെ കിഴിവ്\nഫ്ലിപ്പ്കാർട്ട് ഗ്രാൻഡ് ഗാഡ്‌ജെറ്റ് ഡെയ്‌സ് സെയിലിലൂടെ ബ്ലൂടൂത്ത് ഹെഡ്‌സെറ്റുകൾക്ക് 70 ശതമാനം വരെ കിഴിവാണ് ലഭിക്കുന്നത്. ബ്ലൂടൂത്ത് ഹെഡ്‌സെറ്റിന്റെ പ്രധാന നേട്ടം അതിന്റെ സുഖവും വയർലെസ് ചലനവുമാണ്. ഇത്തരം പ്രൊഡക്ടുകൾ വാങ്ങുന്നവർക്ക് ഇതൊരു മികച്ച അവസരമാണ്. ധാരാളം ബ്രാന്റുകളുടെ ബ്ലൂടൂത്ത് ഹെഡ്സെറ്റുകൾ ഈ സെയിലിലൂടെ ലഭ്യമാകും.\nലാപ്‌ടോപ്പുകൾക്ക് 30% വരെ കിഴിവ്\nനിങ്ങൾ ഒരു പുതിയ ലാപ്‌ടോപ്പ് വാങ്ങാൻ നോക്കുകയാണ് എങ്കിൽ മികച്ച അവസരമണ് ഇത്. ഡെൽ, ലെനോവോ, എച്ച്‌പി തുടങ്ങിയ മുൻനിര ബ്രാൻഡുകളിൽ നിന്നുള്ള ലാപ്‌ടോപ്പുകൾക്ക് ഫ്ലിപ്പ്കാർട്ട് ഗ്രാൻഡ് ഗാഡ്‌ജെറ്റ് ഡെയ്‌സ് സെയിൽ 30 ശതമാനം വരെ കിഴിവ് നൽകുന്നു. ഗെയിമിങ്, ഡിസൈൻ തുടങ്ങിയ എല്ലാ ഉപയോഗങ്ങൾക്കും വേണ്ടിയുള്ള ലാപ്ടോപ്പുകൾ ഈ ഓഫർ ലഭിക്കുന്നവയിൽ ഉണ്ട്.\nYou can get up to 80% off electronics at Flipkart Grand Gadget Days Sale. These offers are available for different categories of products from different brands.


ദൈവേഷ്ടം: July 2011\nഞങ്ങളുടെ പ്രസ്ഥാനത്തെക്കുറിച്ച് ഒരു വാക്ക്\nലോകസുവിശേഷീകരണം ലക്ഷ്യമാക്കി പ്രവർത്തിക്കുന്ന ക്രൈസ്തവ സംഘടനകളുടെ എണ്ണം പ്രതിദിനം പെരുകിക്കൊണ്ടിരിക്കയാണല്ലോ. ഞങ്ങളുടെ പ്രവർത്തനത്തിനു ഇവയിൽ നിന്നുള്ള വ്യത്യാസമെന്ത് എന്ന അന്വേഷണം പലരിൽ നിന്നും ലഭിച്ചു കൊണ്ടിരിക്കുന്നതിന്റെ അടിസ്ഥാനത്തിലാണു ഈ വിശദീകരണം പ്രസിദ്ധപ്പെടുത്തുന്നത്. മേല്പ്പറഞ്ഞ സഭാവിഭാഗങ്ങളെല്ലാം ബൈബിൾ വസ്തുനിഷ്ഠ്മായും നിഷ്പക്ഷമായും നിരൂപണബുദ്ധിയോടെയും പഠിക്കാതെ പരമ്പരാഗതമായ വിശ്വാസാചാരങ്ങളെ അന്ധമായി വിഴുങ്ങി വിദേശ ധനസഹായത്തിനും വരുമാനത്തിനും വേണ്ടി മനുഷ്യന്റെ മതബോധത്തെ ഉപകരണമാക്കുന്ന ഒരു കച്ചവടസംസ്ക്കാരത്തിന്റെ വക്താക്കളായി അധഃപതിച്ചിരിക്കുന്നു. കുറ്റബോധം കൊണ്ടും രോഗദാരിദ്ര്യാതി നാനാദുഃഖങ്ങൾ കൊണ്ടും മനഃശാന്തി നഷ്ടപ്പെട്ട മനുഷ്യന്റെ ദൗർബ്ബല്യങ്ങളെ ചൂഷണം ചെയ്ത് സാധാരണക്കാരുടെ വിശ്വാസവും പണവും ആർജ്ജിക്കുന്ന നിന്ദ്യമായ മാർഗ്ഗത്തിനു മാന്യത കൈവരാൻ ബൈബിളും ദൈവനാമവും ഉപയോഗിക്കപ്പെടുന്നു. അത്ഭുതരോഗശാന്തിയും അമാനുഷസിദ്ധികളും അവകാശപ്പെട്ട് സംഗീതവിരുന്നിന്റെയും ശബ്ദകോലാഹലങ്ങളുടെയും അകമ്പടിയോടെ ദുർബലമനസ്സുകളുടെ സമനില തെറ്റിച്ച് വിചാരം വികാരത്തിനു വഴിമാറുന്ന ഉന്മാദാവസ്ഥ സൃഷ്ടിക്കുന്ന വേദിയാകാനുള്ള ദുര്യോഗം 'സുവിശേഷ മഹായോഗങ്ങൾക്ക്' നേരിട്ടിരിക്കുന്നു.\nനിലവിലിരിക്കുന്ന മതഭേദങ്ങളും വർണ്ണവർഗ്ഗവ്യത്യാസങ്ങളും വിശാലവീക്ഷണത്തിൽ അപ്രധാനമാണു. പ്രപഞ്ചകർത്താവായ ദൈവം ഏകനാണു. ആ ഏകദൈവത്തിന്റെ വാത്സല്യഭാജനങ്ങളായ സന്താനങ്ങൾ എന്ന നിലയിൽ മനുഷ്യരാശി ഒന്നാണു. ദൈവം എല്ലാവരുടെയും പിതാവും രക്ഷിതാവുമായിരിക്കെ ദൈവനിശ്ചിതമായ രക്ഷാപദ്ധതി സകലമനുഷ്യരെയും ഉൾക്കൊള്ളുന്നതായിരിക്കണം. ദൈവത്തിന്റെ പിതൃത്വവും മാനവരാശിയുടെ സാഹോദര്യവും ഉയർത്തിപ്പിടിക്കുന്നതാകണം യഥാർത്ഥമതദർശനം. വിശ്വമതഗ്രന്ഥങ്ങളുടെ താരതമ്യപഠനം വഴി വേണം ഈ വിഷയത്തിൽ ബൈബിളിന്റെ സന്ദേശവും സ്ഥാനവും വിലയിരുത്താൻ.\n'ദൈവം ഒരുവൻ' (1 തിമൊ 2:5) 'അവൻ ഒരുവനിൽ നിന്ന് മനുഷ്യജാതിയെ ഒക്കെയും ഉളവാക്കി' (അപ്പൊ 17:26)'ആദാമിൽ എല്ലാവരും മരിക്കുന്നതു പോലെ ക്രിസ്തുവിൽ എല്ലാവരും ജീവിക്കപ്പെടും' (1 കൊരി 15:22) എന്നിങ്ങനെയുള്ള നിരവധി സൂക്തങ്ങളിൽ നിന്ന് ഒരു സനാതനമതദർശനം ഉൾക്കൊള്ളുന്ന വിശ്വോത്തര രചനയാണു ബൈബിൾ എന്നു വ്യക്തമാകുന്നു. ബൈബിളിലെ പ്രതിപാദ്യത്തിന്റെ സാർവ്വജനീനതയ്ക്ക് തെളിവാണു ക്രിസ്തുവിന്റെ ജനനത്തെ സകലജനങ്ങൾക്കുമുള്ള സന്തോഷവാർത്ത എന്നു വിശേഷിപ്പിച്ചിരിക്കുന്നത്. (ലൂക്കോ 2:10) ദുഃഖനിമഗ്നമായ ലോകത്തിനു സന്തോഷത്തിലും വലിയ എന്ത് വരമാണു വേണ്ടത്? ആ സന്തോഷമാകട്ടെ വർണ്ണവർഗ്ഗദേശകാലങ്ങളുടെ പരിമിതികളില്ലാത്തതും അത് കൊണ്ട് തന്നെ സാർവ്വജനീനവുമാണു. മനുഷ്യൻ വിഭാവനം ചെയ്യുന്ന ഏതു പദ്ധതിയും ബഹുഭൂരിപക്ഷത്തെ അവഗണിക്കുന്നതും ന്യൂനപക്ഷക്ഷേമം മാത്രം ലക്ഷ്യമാക്കുന്നതുമായിരിക്കെ 'ഭൂമിയിലെ സകലജാതികളും അനുഗ്രഹിക്കപ്പെടും' (ഗലാ 3:8) എന്ന വചനത്തിലൂടെ ബൈബിൾ വിളംബരം ചെയ്യുന്ന സദ്വാർത്തമാനം 'ലോകാ സമസ്താ സുഖിനോ ഭവന്തു' എന്ന പ്രാർത്ഥനയുടെ സാക്ഷാത്കാരത്തിലേക്കു വിരൽ ചൂണ്ടുന്നു.\nദൈവത്തേയും മതത്തേയും മനുഷ്യജീവിതത്തേയും സംബന്ധിച്ച് ഉറക്കം കെടുത്തുന്ന എത്രയെത്ര ചോദ്യങ്ങൾ- ഒന്നിനെങ്കിലും ഉത്തരം കണ്ടെത്താൻ ആരെങ്കിലും മിനക്കെടാറുണ്ടോ?\nഇതാ ഏതാനും ചോദ്യങ്ങൾ:-\nജ്ഞാനിയും സ്നേഹവാനുമായ ദൈവം എന്ത് കൊണ്ട് അനർത്ഥങ്ങൾ തടയുന്നില്ല?\nയേശുവിലുള്ള വിശ്വാസമാണു ഏകരക്ഷാമാർഗ്ഗമെങ്കിൽ തങ്ങളുടേതല്ലാത്ത വീഴ്ചകൊണ്ട് അതിനു അവസരം കിട്ടാതെ മരണമടഞ്ഞ ജനകോടികളുടെ അവസ്ഥ എന്ത് ?\nമനുഷ്യൻ നേരിട്ടിരിക്കുന്ന ശിക്ഷ എന്ത് എന്ന അറിവിന്റെ അഭാവത്തിൽ 'നിങ്ങൾ രക്ഷിക്കപ്പെട്ടോ' എന്ന മതോപദേഷ്ടാക്കളുടെ സ്ഥിരം ചോദ്യം അസ്ഥാനത്തല്ലേ?\nപാപത്തിന്റെ ശിക്ഷ മരണമോ നരകാഗ്നിയിലുള്ള നിത്യദണ്ഡനമോ?\nനിത്യനരകദണ്ഡനം എന്ന കിരാതമായ ശിക്ഷാസമ്പ്രദായം ബൈബിൾ പഠിപ്പിക്കുന്നുണ്ടോ?\nനരകം എന്ന പദം കൊണ്ട് ബൈബിൾ വിവക്ഷിക്കുന്നതെന്ത്?\nരക്ഷാമാർഗ്ഗത്തിനവസരം കിട്ടാതെ മരണമടഞ്ഞവരെ നിത്യമായി ദണ്ഡിപ്പിക്കുന്നത് ദൈവഭാഗത്ത് നീതിയോ അധികാരദുർവിനിയോഗമോ?\nമരണം വഴി വേർപ്പെട്ടു പോയ പ്രിയപ്പെട്ടവരെ സംബന്ധിച്ച ദോഷികളായ മനുഷ്യർക്കുള്ള സഹതാപം പോലും സൃഷ്ടാവിനില്ലെന്നോ? ഈ വിഷയത്തിനു നേർക്ക് കണ്ണടച്ചിരുട്ടാക്കിയാൽ മതിയോ?\nദൈവം തന്റെ കരവിരുത് കൊണ്ട് വാസയോഗ്യമാക്കിയ ഭൂമി ചുട്ടെരിക്കാനുള്ളതോ? ലോകാവസാനം എന്നാൽ എന്ത്, എങ്ങനെ?\nബൈബിൾ ദിവ്യവെളിപ്പാടോ ഭാവനാശാലികളുടെ തൂലികാ സൃഷ്ടിയോ?\nമനഃശാന്തി ഭഞ്ജിക്കുന്ന ഇത്തരം ചോദ്യങ്ങൾക്ക് ബൈബിൾ അവഗാഢമായി പഠിച്ച് ഉത്തരം കണ്ടെത്തി ജന്മസാഫല്യം നേടാൻ ജിജ്ഞാസുക്കളെ സഹായിക്കുന്നതിനു രൂപം കൊടുത്തിരിക്കുന്ന സന്മനസുള്ളവരുടെ ഒരു കൂട്ടായ്മയാണു ഞങ്ങളുടേത്. ലാഭേച്ഛ കൂടാതെ സത്യത്തിന്റെ പ്രചാരണത്തിനു എളിയ സേവനം കാഴ്ചവെയ്ക്കുന്ന നിസ്സ്വാർത്ഥമതികളുടെ ഈ കൂട്ടായ്മ ഏതെങ്കിലും മതവിഭാഗത്തിന്റെയോ നേതാക്കളുടെയോ നിയന്ത്രണത്തിനു വിധേയമല്ല. നിഷ്പക്ഷമായ വേദപഠനത്തിനും സംശയനിവാരണത്തിനു ആരെയും സഹായിക്കുവാനും ആരോടും സഹകരിക്കുവാനും ഇതിന്റെ പ്രവർത്തകർ സന്നദ്ധരാണു.\nPosted by Mathson at 9:01 PM5comments\nധനവാനും ലാസറും - അവസാന ഭാഗം\n4) അക്ഷരിക വ്യാഖ്യാനം സാത്താന്യ വ്യാജകഥനത്തിൽ അടിസ്ഥാനപ്പെട്ടത്\nപിശാച ആദിമുതൽ ഭോഷ്ക്കു പറയുന്നു. (യോഹ 8:44) നന്മതിന്മകളെക്കുറിച്ചുള്ള അറിവിന്റെ വൃക്ഷത്തിൽ നിന്നു തിന്നരുത് തിന്നുന്ന നാളിൽ നീ നിശ്ചയമായും മരിക്കും എന്നു ദൈവം ആദാമിനോട് അരുളി ചെയ്തു. (ഉല്പ 2:17) സാത്താൻ പ്രത്യക്ഷത്തിൽ തന്നെ അതിനൊരു വെല്ലുവിളി എന്നവണ്ണം ഹവ്വായോട് പറഞ്ഞു "നിങ്ങൾ നിശ്ചയമായും മരിക്കുകയില്ല. നിങ്ങൾ ദൈവത്തേപ്പോലെ ആയി നന്മ തിന്മകൾ തിരിച്ചറിയാൻ ശക്തരാകും എന്നു ദൈവം അറിയുന്നു. (ഉല്പ 3:4-5) സാരാംശത്തിൽ സാത്താന്റെ വാക്കുകളുടെ അർത്ഥം എന്ത്? അവർ നിശ്ചയമായും എന്നു വെച്ചാൽ യഥാർത്ഥത്തിൽ മരിക്കയില്ല. മരണം എന്നത് ഒരു തോന്നൽ മാത്രമായിരിക്കും. മരണാനന്തരവും ജീവിതം പ്രാകാരാന്തരേണ തുടരും. അതായത് അവർ മനുഷ്യാവസ്ഥവിട്ട് ദേവാവസ്ഥ പ്രാപിക്കും. ആത്മജീവികളായ ദേവന്മാർ(ദൈവങ്ങൾ) ആയി തീരും. പറഞ്ഞ പ്രകാരം ചെയ്യുന്ന പക്ഷം മരണശേഷം അവർക്കു സൗഭാഗ്യം (നന്മ) അനുഭവപ്പെടും. അല്ലാത്തപക്ഷം തിന്മ അഥവ ദണ്ഡനമായിരിക്കും ഫലം. മരിച്ചവർ ഒന്നും അറിയുന്നില്ല എന്ന വേദസിദ്ധാന്തത്തിനു നേർവിരുദ്ധമല്ലേ ഈ ദണ്ഡനവാദം. ഏറെക്കുറെ ലോകജനാവലിയെ ആകെത്തന്നെ വഴിതെറ്റിക്കാൻ സാത്താൻ ആയുധമാക്കിയിരിക്കുന്ന അവന്റെ ആദിമഭോഷ്കാണിത്. ഈ വലയിൽ കുടുങ്ങാത്തവർ വളരെ ചുരുക്കം.\n5)അക്ഷരിക വ്യാഖ്യാനം ഉപമകളുടെ പ്രതിരൂപാത്മക സ്വഭാവത്തിനു ചേർന്നതല്ല\nഉപമകൾ സംഭവകഥകളല്ല. കേവലം അന്യോപദേശ കഥനങ്ങളാണു. കർത്താവ് നാലിനം മണ്ണിനെപ്പറ്റി പ്രസ്താവിച്ചപ്പോൾ ദൈവവചനമാകുന്ന വിത്തു വിതയ്ക്കപ്പെടുന്ന നാലിനം മനസ്സിനേയാണു അക്ഷരാർത്ഥത്തിലുള്ള മണ്ണിനേയല്ല വിവക്ഷിച്ചത്. വഴിയരിക് കഠിനചിത്തത്തെ കാണിക്കുന്നു. കഠിനചിത്തർ സത്യം സ്വീകരിക്കുന്നില, ആകാശത്തിലെ പറവകൾ ദുരാത്മാക്കളെയും വ്യാജോപഭേഷ്ഠാക്കളെയും കാണിക്കുന്നു. അവർ ഹൃദയത്തിൽ നിന്നു ദൈവവചനം അപഹരിച്ചു കളയുന്നു. ഇനിയും ഗോതമ്പിന്റെയും കളയുടെയും ഉപമ പരിശോധിക്കുക. (മത്താ 13:24-30) ഇതും ഉപമകൾക്കു അക്ഷരാർത്ഥമല്ല വിവക്ഷിതം എന്നു തെളിയിക്കുന്നു. അക്ഷരാർത്ഥത്തിലുള്ള ഗോതമ്പോ കളയോ അല്ലല്ലൊ വിതയ്ക്കപ്പെട്ടത്. ഗോതമ്പ് യഥാർത്ഥ ദൈവജനം കളയാകട്ടെ ദൈവജനങ്ങളുടെ കപടാനുകരണം. ധനവാനും ലാസറും എന്നതും ഉപമസാധാരണമായ പ്രതിരൂപാർത്ഥത്തിൽ തന്നെ വ്യാഖ്യാനിക്കണം.\n6) അക്ഷരിക വ്യാഖ്യാനം ശിക്ഷയുടെ പ്രമാണത്തിനു വിരുദ്ധം\nധനവാനിൽ യാതൊരു കുറവും ആരോപിച്ചിട്ടില്ല. ധനവാനായിരിക്കുന്നതു കുറ്റമാണോ? അങ്ങനെയാണെങ്കിൽ ദൈവവും പൂർവ്വപിതാവായ അബ്രഹാമും ആയിരിക്കും ഏറ്റവും വലിയ കുറ്റവാളികൾ. അബ്രഹാം മഹാധനികനായിരുന്നു, ദൈവമാകട്ടെ അപ്രമേയധനവാനും. ഇനിയും ധനവാന്റെ മൃഷ്ടഭോജനം അനാരോഗ്യകരമല്ലങ്കിൽ അതിലുമില്ല പാപം. പട്ടുവസ്ത്രം ധരിച്ചു എന്നതാണു ഇനി ഒന്നു. അതും പാപകരമെന്ന് കരുതികൂടാ. യാചകനു അപ്പക്കഷ്ണങ്ങൾ നൽകിയതാകുമോ പാപം.? ധനവാൻ അങ്ങനെ ചെയ്തിരിക്കും അല്ലാത്തപക്ഷം ലാസർ അവിടെ സ്ഥിരവാസം ചെയ്യുമായിരുന്നില്ലല്ലോ. ഇമ്മാതിരി കാര്യങ്ങൾ അവനെ നിത്യദണ്ഡനാർഹനാക്കുമെങ്കിൽ നമ്മിൽ അനേകർക്കും ആശക്കുവകയില്ല. നാം വിലപ്പെട്ട വസ്ത്രങ്ങളും ഇഷ്ടഭോജ്യങ്ങളും അമ്പേ വർജ്ജിക്കണം. (ഉല്പ 13:2)\n7) അക്ഷരിക വ്യാഖ്യാനം രക്ഷയുടെ പ്രമാണത്തിനും വിരുദ്ധം\nലാസർ എന്തെങ്കിലും സൽകർമ്മം ചെയ്തതായി പറയുന്നില്ല. ലാസർ ആകെക്കൂടി ചെയ്തതെന്താണു, കടുത്തപട്ടിണി അനുഭവിച്ചു. ഒരു കുബേരന്റെ പടിയ്ക്കൽ യാചകവൃത്തി അനുഷ്ഠിച്ചു വ്രണിതഗാത്രനായി ജീവിതം നയിച്ചു നായ്ക്കളെ വ്രണങ്ങൾ നക്കാൻ അനുവദിച്ചു. ഇതിലൊക്കെ എന്തു പുണ്യമാണുള്ളത് ? ഇതാണു മോക്ഷലാഭാപായമെങ്കിൽ നാം യാചകവൃത്തി അവലംബിച്ച് ഏതെങ്കിലും കോടീശ്വരന്റെ വീട്ടുപടിക്കൽ ക്ഷുല്പീഡിതരായി അയാളുടെ മേശയിൽ നിന്ന് വീഴുന്ന അപ്പക്കഷണങ്ങളിൽ കണ്ണിട്ടു കഴിയണം. ദേഹം നിറയെ വൃണങ്ങൾ വേണം. ആ വ്രണങ്ങൾ നക്കാൻ നായ്ക്കളെ അനുവദിക്കണം. ഇതു കൊണ്ടൊക്കെ അക്ഷരഭാക്ഷ്യം വർജ്ജ്യം എന്നു വരുന്നു.\n8) അക്ഷരിക വ്യാഖ്യാനം അസാദ്ധ്യവും വിഡ്ഡിത്തവും\nഅക്ഷരാർത്ഥത്തിൽ ആണെങ്കിൽ അബ്രഹാമിന്റെ മടിയിൽ എത്ര പേർക്കിരിക്കാം.? അല്ലെങ്കിൽ ലാസറിന്റെ വിരൽ തുമ്പത്തേ വെള്ളത്തെപ്പറ്റി ചിന്തിക്കുക. നരകത്തിലെ തീജ്വാല തട്ടുമ്പോൾ ആ ജലാംശംവരണ്ട് പോകയില്ല? എരിതീയിൽ വരണ്ടനാവിനു ഒരു തുള്ളി വെള്ളം കൊണ്ട് എന്ത് പ്രയോജനം? ഒരു മഹാസമുദ്രം തന്നെയായാൽ മതിയാകുമോ? ഇതു പോലെ മറ്റൊരു വിഡ്ഡിത്തമല്ലേ ആ പിളർപ്പ്. "ഇവിടെ നിന്ന് അങ്ങോട്ട് കടന്നു വരാൻ വിചാരിക്കുന്നവർക്ക് സാദ്ധ്യമല്ല," എന്നു പറയുമ്പോൾ ആനന്ദനിർവൃതിയുടെ ആ സ്ഥാനത്തു നിന്ന് ദുസ്സഹദുഃഖത്തിന്റെ ഘോരനരകത്തിലേക്ക് കടക്കാൻ ആരു ശ്രമിക്കും.? മാത്രമല്ല ആത്മജീവികൾക്ക് അതും മഹാശക്തരായ ദൈവദൂതന്മാർക്ക് ഒരു പിളർപ്പ് എങ്ങനെ കടന്നു കൂടാത്തതാകും ?\n9) ആത്മാവിനെ സംബന്ധിച്ച നരകവാദികളുടെ ധാരണയ്ക്ക് എതിരാണു അക്ഷരിക വ്യാഖ്യാനം\nആത്മാവ് സൂക്ഷ്മവും, അദൃശ്യവും അവിഭാജ്യവും അനശ്വരവും ആണെന്നാണു അവരുടെ വിശ്വാസം. അവരുടെ കണക്കിൽ ആത്മാവിനു അകം പുറമില്ല. ലക്ഷക്കണക്കിനു എണ്ണങ്ങളെ ഒരു ചെറിയ ചെപ്പിലൊതുക്കാം. മരണത്തിനു മുൻപും പിൻപും ശരീരത്തിന്റെ തൂക്കം നോക്കിയിട്ട് ആത്മാവിനു ഭാരമില്ല എന്ന നിഗമനത്തിൽ വരെ അവർ എത്തിയിരിക്കുന്നു. ഈ ധാരണക്കെല്ലാമെതിരാണു ധനവാനും ലാസറും അവയവങ്ങളോട് കൂടിയവരാണെന്നു പറയുന്നത്. ധനവാനു ദാഹിച്ചു വരളുന്ന നാവുണ്ട്, അബ്രഹാമിനു മടിയുണ്ട്, ലാസറിനു ആ മടിയിലിരിക്കാൻ പുഷ്ടകായമുണ്ട്, വെള്ളം മുക്കി എടുക്കാൻ വിരൽ തുമ്പുകളുണ്ട്.\n10) അക്ഷരിക വ്യാഖ്യാനം ദൈവനിർണ്ണയത്തിന്റെ ലക്ഷ്യത്തിനു വിരുദ്ധം.\nദൈവത്തിന്റെ കർമ്മപരിപാടികളുടെ ലക്ഷ്യം ഒന്നാമതു ദൈവത്തിനും രണ്ടാമതു ക്രിസ്തുവിനും മഹത്വം വരുക എന്നതാണു. മൂന്നാമതായി ഭൂഗോത്രങ്ങൾക്കെല്ലാം അനുഗ്രഹം കൈവരിക എന്നതുമാണു. മനുഷ്യനെ മരണത്തിന്റെ ഉത്തരക്ഷണം മുതൽ ദണ്ഡിപ്പിക്കാൻ തുടങ്ങിയാൽ അവമതി അല്ലാതെ എന്തു മഹത്വമാണു അതു കൊണ്ട് ഉണ്ടാവുക? ദൈവത്തിന്റെ സ്നേഹം, ജ്ഞാനം, നീതി, ശക്തി ഈ നാലു സ്വഭാവലക്ഷണങ്ങൾക്കും എതിരായിരിക്കും ഇത്. ദൈവത്തിന്റെ ഭവനത്തിനാകെ കാര്യവിചാരകനായ ക്രിസ്തുവിന്റെ നാമത്തിനും അപമാനകരമായിരിക്കും അത്. മാനവകുടുമ്പത്തെ യഥാകുലം അനുഗ്രഹിക്കുക എന്ന ലക്ഷ്യത്തിനും എതിരായിരിക്കും ഇത്. അബ്രഹാമ്യ സന്തതിയിൽ ഭൂഗോത്രങ്ങളൊക്കെ അനുഗ്രഹിക്കപ്പെടും എന്ന വാഗ്ദാനം (ഉല്പ 22:18) ഇതു മൂലം സഫലമാകാതെ വരും.\n11) അക്ഷരിക വ്യാഖ്യാനം കൊണ്ട് അബ്രഹാമിന്റെ വാക്കുകൾ കള്ളമെന്നു വരുന്നു.\nമോശയെയും പ്രവാചകന്മാരെയും വിശ്വസിക്കാത്തപക്ഷം മരിച്ചവരിൽ നിന്ന് ഒരുവൻ എഴുന്നേറ്റ് ചെന്നാലും പ്രയോജമില്ലെന്ന അബ്രഹാമിന്റെ വാക്കുകൾ അക്ഷരാർത്ഥത്തിൽ ശരിയല്ല. ക്രിസ്തുവിന്റെയും അപ്പസ്തോലന്മാരുടെയും സന്ദേശം ആദ്യം നിഷേധിച്ചവർ പിന്നീട് പത്രോസ് തബീഥായെ ഉയർപ്പിച്ചപ്പോൾ വിശ്വസിച്ചതായി ബൈബിൾ രേഖപ്പെടുത്തുന്നു. (അപ്പോ 9:42) അങ്ങനെ ക്രിസ്തുവും ലാസറേ മരിച്ചവരിൽ നിന്നു ഉയർപ്പിച്ചപ്പോൾ ചിലർ വിശ്വസിക്കുകയുണ്ടായി. (യോഹ 11:45) ഈ രണ്ട് സംഭവങ്ങളും അബ്രഹാമിന്റെ വാക്കുകൾ അക്ഷരാർത്ഥത്തിലായാൽ കള്ളമെന്ന് തെളിയിക്കുന്നു.\n12) അക്ഷരിക വ്യാഖ്യാനം സന്ദർഭവിരുദ്ധം.\nഭാഷയിൽ പദങ്ങളുടെ അർത്ഥം നിർണ്ണയിക്കുന്ന ഘടകങ്ങളിൽ മുഖ്യമാണു സന്ദർഭം. ഈ ഉപമ പറയാനുണ്ടായ സന്ദർഭം പരിശോധിക്കാം. ക്രിസ്തുവിന്റെ നാളുകളിൽ ശാസ്ത്രിമാരും പരീശന്മാരും മോശീയ നിയമപ്രകാരം അധികാരത്തിലിരുന്നമതോപദേഷ്ടാക്കൾ ആയിരുന്നു. അതു കൊണ്ട് ന്യായപ്രമാണത്തിൽ അവർ ഉപദേശിക്കുന്നത് അനുസരിക്കാൻ ക്രിസ്തു അവരെ ഉപദേശിച്ചു. (മത്താ 23:2,3) എന്നാൽ എല്ലാ മതോപദേഷ്ടാക്കളിലും മഹാനും ദൈവനിയുക്തനുമായിരുന്ന ക്രിസ്തുവിനെ അവർ നിഷേധിച്ചു. അതുകൊണ്ട് അവനോടുള്ള അവരുടെ മനോഭാവം എന്തെന്നും അവർ മോശയുടെ വക്താക്കളായി പെരുമാറുന്നത് എങ്ങനെയെന്നും ഗ്രഹിച്ചിട്ട് അവൻ അവരോട് പറഞ്ഞു. (15 വാക്യം) "നിങ്ങൾ മനുഷ്യരുടെ മുമ്പാകെ നിങ്ങളെത്തന്നെ നീതീകരിക്കുന്നവരാകുന്നു." മനുഷ്യരുടെ മുമ്പാകെ നീതിമാന്മാരായി എണ്ണപ്പെടാൻ അവർ ആഗ്രഹിച്ചു, എന്നാൽ അവരുടെ ഹൃദയം യഥാർത്ഥത്തിൽ ഈശ്വരദൃഷ്ടിയിൽ മലിമസമായിരുന്നു. കാരണം അവർ തിന്മയുടെ മൂർത്തീകരണമായിരുന്നു. ഉപദേഷ്ടാക്കൾക്ക് ആവശ്യം വേണ്ട വിനയത്തിനു പകരം അവരിൽ കുടികൊണ്ടിരുന്നത് അഹന്തയും ദുഷ്ടതയുമായിരുന്നു. യേശുക്രിസ്തു തുടർന്ന് ഇങ്ങനെ പറഞ്ഞു. (വാക്യം 16) "ന്യായപ്രമാണവും പ്രവാചകന്മാരും യോഹന്നാൻ വരെ ആയിരുന്നു." മിശിഹായെ യഹൂദജനസമക്ഷം അവതരിപ്പിച്ച സ്നാപക യോഹന്നാന്റെ കാലം വരെയാണു ന്യായപ്രമാണം അധികാരത്തിൽ ഇരുന്നത്. അന്നുമുതൽ ദൈവരാജ്യം പ്രസംഗിക്കപ്പെടുന്നു. ആളുകൾ അതിൽ ബലാൽക്കാരേണ കടക്കുന്നു. അതായതു അന്നുമുതൽ സുവിശേഷയുഗമെന്ന ഒരു പുതിയ വ്യവസ്ഥാകാലം ആരംഭിച്ചു.\nആ രാജ്യത്തിൽ പങ്കാളികളാകുക ശ്രമസാദ്ധ്യമാണു എന്നു സാരം. പിന്നീട് ന്യായപ്രമാണത്തിലെ വള്ളിപുള്ളികൾ അസ്ഥാനത്താകുന്നതിലും ആകാശഭൂമികൾ നീങ്ങിപോകുന്നത് എളുപ്പം എന്നു കർത്താവ് അരുളിചെയ്തു, അതായത് ന്യായപ്രമാണത്തിലെ നിസ്സാര വസ്തുതകൾക്കുപോലും നിവൃത്തി ഉണ്ടാകും. ദൈവമാണു അതിന്റെ കർത്താവ് ദൈവം തന്റെ പ്രവൃത്തിയിൽ ഒന്നിലും പരാജയപ്പെടുന്നില്ല. (യെശ 14:27) പ്രകൃതത്തിൽ കർത്താവ് വിവാഹസംബന്ധമായ വലിയൊരു പ്രാമാണം നൽകുന്നു. "ആരെങ്കിലും ഭാര്യയെ ഉപേക്ഷിച്ചു മറ്റൊരുവളെ വിവാഹം ചെയ്താൽ അവൻ വ്യഭിചാരം ചെയ്യുന്നു." ഭർതൃപരിത്യക്തയായവളെ പരിണയിക്കുന്നവനും വ്യഭിചാരം ചെയ്യുന്നു. പ്രകൃതത്തിൽ കർത്താവ് ഇതു പറഞ്ഞതിനുള്ള പ്രസക്തിയെന്ത് ? റോമ 7:1-6 പരിശോധിക്കാം. ഈ സുവിശേഷയുഗത്തിൽ ഏതെങ്കിലും യഹൂദൻ മോശയെ ഉപേക്ഷിച്ച് ക്രിസ്തുമതമൊഴികെ മറ്റേതിനോടെങ്കിലും ബന്ധപ്പെട്ടാൽ അവൻ വ്യഭിചാരിയായി എണ്ണപ്പെടും. കാരണം ന്യായപ്രമാണം അവൻ തള്ളിക്കളയുന്നു. അപ്പോൾ തന്നെ വിശ്വസിക്കുന്ന ഏവർക്കും നീതിക്കായി ന്യായപ്രമാണത്തിന്റെ അവസാനമായ ക്രിസ്തുവിനോട് അവൻ ബന്ധപ്പെടുന്നുമില്ല. എന്നാൽ അവൻ ക്രിസ്തുവിൻ മണവാട്ടി ഗണത്തിൽ ഉൾപ്പെടുന്ന പക്ഷം വ്യഭിചാരിയായി ഗണിക്കപ്പെടുകയില്ല. ക്രിസ്തു ന്യായപ്രമാണം നിവർത്തിച്ചതു കൊണ്ട് അവന്റെ പ്രവൃത്തി ദൈവവ്യവസ്ഥാനുസരണമായിരിക്കും. ഈ ഉപമ ന്യായപ്രമാണയുഗത്തിൽ നിന്ന് കൃപായുഗമായ സുവിശേഷയുഗത്തിലേക്കുള്ള മാറ്റത്തേ കുറിക്കാനാണു കർത്താവ് പറഞ്ഞതെന്നു സ്പഷ്ടം. ഇങ്ങനെ സന്ദർഭവും അക്ഷരിക വ്യാഖ്യാനത്തിന്റെ അനൗചിത്യം തെളിയിക്കുന്നു. അക്ഷരികമായി വ്യാഖ്യാനിക്കുന്ന പക്ഷം ഈ സന്ദർഭം അപ്രസക്തവും അംഗതവും എന്നുവരും.\nധനവാൻ യഹൂദജാതിയുടെ അഥവാ ജഡപ്രകാരമുള്ള യിസ്രായേലിന്റെ പ്രതിരൂപമാണു. ധനവാന്റെ മരണം യഹൂദയുഗത്തിന്റെ അറുതിയെ കുറിക്കുന്നു. മരണാനന്തരമുള്ള ധനവാന്റെ അവസ്ഥ ക്രിസ്തീയ യുഗത്തിൽ യഹൂദജനതയുടെ സ്ഥിതി ചിത്രീകരിക്കുന്നു. യഹൂദ ജനതക്ക് അവർ ദൈവവുമായുള്ളാ ഉഭയസമ്മതം അഭംഗം പാലിക്കുമെങ്കിൽ ഒരു പുരോഹിത രാജകുലമായിരിക്കുമെന്ന് (പുറ 19:5,6) വാഗ്ദാനം നൽകപ്പെട്ടിരുന്നു. ധനവാൻ ധരിച്ച പട്ടും ധൂമ്രവസ്ത്രങ്ങളും ഈ വസ്തുത കാണിക്കുന്നു. പട്ട് പൗരോഹിത്യചിഹ്നവും ധൂമവസ്ത്രം രാജകീയ ചിഹ്നവുമാണു. അവർക്ക് നൽകപ്പെട്ട ന്യായപ്രമാണവും പ്രവാചകങ്ങളുമാണു ധനവാന്റെ മൃഷ്ടഭോജ്യം. ഇവ മറ്റൊരു ജാതിക്കും നൽകപ്പെട്ടിരുന്നില്ല. (റോമ 3:1,2:9:4) ധനവാന്റെ മരണം കാണിക്കുന്നത് ക്രിസ്തുവിനെ തിരസ്കരിച്ചതോടെ യഹൂദൻ ദൈവത്തിന്റെ ജനമല്ലാതായി തീർന്നതത്രെ. ദൈവ ജനമെന്ന പദവിയിൽ നിന്ന് അവർ തള്ളപ്പെട്ടു. (മത്താ 23:38; 21:43) എന്നാൽ ഇത് എന്നേക്കുമായിട്ടല്ല. പൗലോസ് അപ്പസ്തോലൻ പറയുന്ന പ്രകാരം അവർ സഹസ്രാബ്ദത്തിൽ അവന്റെ ജനമായി വീണ്ടും അംഗീകരിക്കപ്പെടും. എന്നാൽ സുവിശേഷയുഗത്തിൽ ദൈവജനമെന്ന നിലയിൽ ഒരു ജാതിയായി അവർ തിരസ്കൃതരായിരിക്കുന്നു. ഈ തിരസ്ക്കാരത്തേയാണു ധനവാന്റെ മരണവും പാതാളത്തിലുള്ള അടക്കവും തുടർന്നുള്ള പീഡനവും കാണിക്കുന്നത്.\nലാസറാകട്ടെ ദൈവഭയമുള്ള യഹൂദേതര ജനതയെ കാണിക്കുന്നു. യഹൂദ യുഗത്തിൽ ഇവർ ധനവാന്റെ പടിക്കൽ ലാസർ എന്നവണ്ണം ഇസ്രയേലിനു മാത്രമായിരുന്ന ദൈവീക സത്യങ്ങളും, അരുളപ്പാടുകളും വാഗ്ദത്തങ്ങളുമായ വിഭവങ്ങളുടെ ഓഹരിക്ക് വേണ്ടി ആഗ്രഹിച്ചിരുന്നു. (യോശു 2:14; 1 രാജ 10:3,13;2രാജാ 5:9,10; ദാനി 2:47; മർക്കോ 7:25-30) ലാസറിന്റെ വ്രണങ്ങൾ നക്കിയ നായ്ക്കളാകട്ടെ സോക്രട്ടീസ്, പ്ലോറ്റോ, അരിസ്റ്റോട്ടിൽ തുടങ്ങിയ ജാതീയ ദാർശനീകന്മാരെ കുറിക്കുന്നു. ഈ തത്വജ്ഞാനികൾ തങ്ങളുടെ തത്വശാസ്ത്രസിദ്ധാന്തങ്ങൾ കൊണ്ട് മാനവ കുടുമ്പത്തിനു വീഴ്ചയുടെ ഫലമായി സംഭവിച്ചിരിക്കുന്ന ക്ഷതങ്ങളുടെയും വ്രണങ്ങളുടെയും വേദന കഴിവതും ലഘൂകരിക്കാൻ ശ്രമിച്ചു. പക്ഷെ അതു വേണ്ടത്ര ഫലിച്ചില്ല. ഇസ്രയേൽ പൗരത്വത്തോട് ബന്ധമില്ലാതെ വാഗ്ദത്തത്തിന്റെ നിയമങ്ങൾക്ക് അന്യരും പരദേശികളുമായി പ്രത്യാശയില്ലാത്തവരുമായ ജാതികൾ എന്ന നിലക്ക് വന്ന മാറ്റമാണു ലാസറിന്റെ മരണം കുറിക്കുന്നത്. (എഫേ 2:12,13) ദൂതന്മാർ ലാസറിനേ അബ്രഹാമിന്റെ മടിയിലേക്ക് കൊണ്ട് പോയതോ ? ആരാണു ഈ ദൂതന്മാർ ? യേശുക്രിസ്തുവും അപ്പോസ്തോലന്മാരും അവരുടെ കാലശേഷം ദൈവത്തിന്റെ സന്ദേശവാഹകന്മാരായിരുന്നിട്ടുള്ളവരുമത്രേ. ഈ ചിത്രത്തിൽ അബ്രഹാം പിതാവായ ദൈവത്തേയും അബ്രഹാമിന്റെ മടി ദൈവത്തിന്റെ പിതൃത്വത്തേയും കാണിക്കുന്നു. അങ്ങനെ ജാതികൾ ദൈവത്തിന്റെ പുത്രന്മാരും അവന്റെ കൃപക്ക് പാത്രങ്ങളുമായി.( റോമ 4:11-17)\nമരണത്തിന്റെയും അടക്കലിന്റെയും ഈ പ്രതിരൂപങ്ങളെ തുടർന്ന് കർത്താവ് മറ്റൊന്നു കൂടി ഉപയോഗിച്ചു. പാതാളത്തിലെ (നരകം=ഹേഡീസ്) യാതന. പാതാളത്തിൽ (ഗ്രീക്ക് മൂലം ഹേഡീസ്) യാതന അനുഭവിക്കുമ്പോൾ അവൻ മേലോട്ട് നോക്കി. ദൂരത്ത് അബ്രഹാമിനെ കണ്ടു. ഒരു ജനതയെന്ന നിലയിൽ നാശം ഭവിച്ചിട്ട് ജാതികളുടെ മദ്ധ്യേ അടക്കപ്പെട്ട നിലയിൽ ചിതറിപ്പോയ ശേഷം ഇസ്രായേലിനു വലിയ ഒരു പീഡാകാലം നേരിടുമെന്നാണു പാതാള യാതന കാണിക്കുന്നത്. അതിക്രമങ്ങളിലും പാപങ്ങളിലും മരിച്ചു കിടക്കുന്ന ജാതികളുടെ മദ്ധ്യേ ചിതറിപ്പോയിട്ട് ലോകദൃഷ്ടിയിൽ നിന്ന് അപ്രത്യക്ഷമാകുന്ന അവസ്ഥയെ അടക്കലിനോട് സാദൃശ്യപ്പെടുത്തുന്നത് എത്ര ചേർച്ചയായിരുക്കുന്നു. അബ്രഹാമിന്റെ മടിയിൽ ലാസറിനെ കാണുന്നതാകട്ടെ ജാതികൾ ക്രിസ്തുവിലൂടെ ദൈവപുത്രത്വത്തിലേക്കു പ്രവേശിച്ചിരിക്കുന്നു എന്നും തങ്ങൾ ദൈവകൃപയിൽ നിന്നും തിരസ്കൃതരായിരിക്കുന്നു എന്നും യഹൂദജനത മനസ്സിലാക്കുന്നതിനേ കുറിക്കുന്നു.\nലാസർ വിരലിന്റെ അറ്റം വെള്ളത്തിൽ മുക്കി തന്റെ നാവു തണുപ്പിക്കുന്നതിനു ധനവാൻ ആഗ്രഹിച്ചു. കരുണക്കായി യാചിച്ചു. ക്രിസ്ത്യാനികൾ എന്നു പേരെടുത്തിരിക്കുന്നവരിൽ നിന്നാണല്ലോ യഹൂദജനം സഹായം പ്രതീക്ഷിച്ചത്. വിരലിന്റെ അറ്റത്തേ വെള്ളത്തുള്ളി ക്രൈസ്തവമണ്ഡലത്തിൽ നിന്നു പ്രതീക്ഷിച്ച ആശ്വാസജനകമായ നടപടികളെ അവ എത്ര നിസ്സാരമായ തോതിലായാലും കുറിക്കുന്നു. വെള്ളം ദൈവവചനത്തെ കാണിക്കുന്നു. (യോജ 1:53, എഫേ 5:26) നാവിനെ തണുപ്പിക്കുന്ന വെള്ളം ദൈവവചനത്തിൽ നിന്നു ലോകസമക്ഷം പ്രഘോഷിപ്പിക്കപ്പെടുന്നതിനായി നൽകപ്പെടുന്ന സന്ദേശം തന്നെ. യാതനയുടെ ലഘൂകരണത്തിനുള്ള പ്രാർത്ഥന, സുവിശേഷയുഗത്തിന്റെ ദീർഘമായ കാലാന്തരാളത്തിൽ തങ്ങളെ അഭിമുഖീകരിച്ചിരുന്ന യാതനകളിൽ നിന്നു ഭാഗീകമായിട്ടെങ്കിലും മോചനത്തിനായി യഹൂദ ജനത പ്രകടിപ്പിച്ചു പോന്ന ആഗ്രഹത്തേ കുറിക്കുന്നു. കാരണം ക്രൈസ്തവരുൾപ്പെടെ എല്ലാ വിഭാഗം ജനങ്ങളും അവരെ നിഷ്കരുണം പീഡിപ്പിച്ചിരുന്നു. സുവിശേഷ യുഗത്തിൽ തങ്ങൾക്ക് നേരിട്ടിരുന്ന നിശിതമായ കദനഭാരങ്ങളിൽ നിന്നുള്ള മോചനത്തിനായി അവർ നിർവ്വഹിച്ചു വന്ന പ്രാർത്ഥനയ്ക്കു അവരുടെ പ്രാർത്ഥനാ പുസ്തകങ്ങൾ തെളിവാണു.\nഅബ്രഹാം ധനവാന്റെ യാചനക്കു ദ്വിമുഖമായ ഒരുത്തരമാണു നൽകിയത് (വാക്യം 35,35) മകനേ എന്നാണു അബ്രഹാമിന്റെ സംബോധന. ന്യായപ്രമാണപുത്രന്മാരാണല്ലോ യഹൂദജനം. ആ ന്യായപ്രമാണ ഉദയസമ്മതത്തിന്റെ ലംഘനത്തിനുള്ള ഫലമായ ശിക്ഷകളാണു (ലേവ്യർ 26) അവർക്ക് നേരിട്ടിരിക്കുന്ന പീഡകളും ദുരിതങ്ങളുമെന്നത്രെ അബ്രഹാം ഒന്നാമതു പറയുന്നത്. രണ്ടാമതായി ഇരുകക്ഷികൾക്കുമിടയിലുള്ള ഒരു പിളർപ്പിനെപ്പറ്റി പറയുന്നു. സുവിശേഷസഭയും യഹൂദസഭയും തമ്മിലുള്ള അന്തരമാണു ഈ പിളർപ്പ്. ഇതാകട്ടെ ദുസ്തരമാണു. ക്രിസ്തുവിൽ കൂടെയല്ലാതെ ആർക്കും ദൈവപൈതൽ ആകാൻ സാദ്ധ്യമല്ല. സുവിശേഷയുഗം സംബന്ധിച്ച ദൈവവ്യവസ്ഥയെ യാതൊരു യഥാർത്ഥ ദൈവപൈതലും ലംഘിക്കാൻ മുതിരുകയില്ല. ക്രിസ്തുവിനെ അംഗീകരിക്കാത്ത ഏതെങ്കിലും യഹൂദനു സുവിശേഷത്തിൽ നിന്നുള്ള സാന്ത്വനം വാഗ്ദാനം ചെയ്യുന്നവൻ ഈ വ്യവസ്ഥയെ ലംഘിക്കുകയായിരിക്കും. അതു കൊണ്ട് ദൈവത്തിനോ അവന്റെ പക്ഷത്തുള്ള ലാസർ പക്ഷത്തിനോ യഹൂദൻ എന്ന നിലയിൽ അവരെ തുണക്കാൻ സാദ്ധ്യമല്ല.\nഅടുത്തതായി ധനവാൻ തന്റെ സഹോദരന്മാരെ സഹായിക്കാനായി അപേക്ഷ. ആരാണു ഈ സഹോദരന്മാർ? ബാബിലോണിയ പ്രവാസത്തിൽ നിന്ന് മടങ്ങി വന്ന യഹൂദ, ബന്യാമിൻ എന്ന രണ്ട് ഗോത്രങ്ങളെയാണു ഇവിടെ ധനവാൻ എന്നു പറയുന്നത്. ആനിലേക്ക് അഞ്ചു സഹോദരന്മാർ പ്രവാസികളായി അശൂരിലേക്ക് പോകയും ചുരുക്കം പേരൊഴികെ ആരും മടങ്ങി വരാൻ ഇടയാകാതെ വരികയും ചെയ്തു. ശേഷിച്ച പത്തു ഇസ്രായേല്യഗോത്രങ്ങളാണു. "ഇസ്രായേലിലെ കാണാതെ പോയ പത്തു ഗോത്രങ്ങൾ" എന്നാണു ഇവർ സാധാരണയായി അറിയപ്പെടുന്നത്. യഹൂദജനത സുവിശേഷയുഗത്തിൽ ഈ ദശഗോത്രങ്ങളുടെ സഹായത്തിനായി ആരെയെങ്കിലും എഴുന്നേല്പ്പിക്കണമേ എന്നു ദൈവത്തോട് പ്രാർത്ഥിച്ചു വരുന്നു. അവർക്കു മോശയും പ്രവാചകന്മാരുമുണ്ടെന്നും അവർ അവരുടെ വാക്കുകൾ അംഗീകരിക്കട്ടെയെന്നും അബ്രഹാം പറഞ്ഞു. ഇതിൽ അവാസ്തവമൊന്നുമില്ല. യിസ്രായേലിന്റെ പന്ത്രണ്ട് ഗോത്രങ്ങൾക്കല്ലാതെ മോശയും പ്രവാചകന്മാരും നൽകപ്പെട്ടിട്ടില്ല. അതു കൊണ്ട് ഇവിടെ കാണാതെ പോയ പത്തു ഗോത്രങ്ങളെയാണു വിവക്ഷിക്കുന്നത് എന്നു സ്പഷ്ടം.\nഎന്നാൽ യഹൂദജനം തങ്ങളുടെ അഭ്യർത്ഥന മറ്റൊരു രൂപത്തിൽ അവതരിപ്പിച്ചു. ഒരുവൻ മരിച്ചവരിൽ നിന്ന് എഴുന്നേറ്റ് ചെന്ന് സാക്ഷ്യം നൽകുന്ന പക്ഷം അവർ വിശ്വസിക്കും എന്ന്. പാപത്തിലുള്ള സാദൃശ്യാർത്ഥ മരണത്തിൽ നിന്നാണല്ലോ ലാസർ വർഗ്ഗം ജീവനിലേക്കു വന്നിരിക്കുന്നത്. (എഫേ 2:1; കൊല 2:12,13; 3:1) ഇസ്രായേൽ മോശയേയും പ്രവാചകന്മാരെയും അവിശ്വസിക്കുന്ന പക്ഷം സുവിശേഷയുഗത്തിൽ പാപമരണത്തിൽ നിന്ന് മോചനം പ്രാപിച്ച ജാതികൾ വഴിയായി നൽകപ്പെടുന്ന സാക്ഷ്യവും അവഗണിക്കപ്പെടുമെന്നാണു അബ്രഹാം നൽകുന്ന മറുപടി. ഇങ്ങനെ അബ്രഹാം നൽകുന്ന ദ്വിമുഖമായ ഉത്തരം ദൈവനിർണ്ണയങ്ങളോട് പൊരുത്തപ്പെട്ടതും തദ്വാര ദൈവത്തിനു പ്രസാദകരവും ആയിരുന്നു എന്നു നാം കാണുന്നു. മറ്റെല്ലാ ഉപമകളും പോലെ ഈ ഉപമയും അക്ഷരാർത്ഥത്തിൽ വ്യാഖ്യാനിക്കേണ്ടതല്ലെന്നും ഈ ഉപമയിൽ അന്തർഭവിച്ചിരിക്കുന്ന പ്രതിരൂപാർത്ഥമെന്തെന്നും കണ്ട് കഴിഞ്ഞല്ലോ.\nഇനിയും ധനവാൻ എന്നെങ്കിലും പാതാളത്തിൽ നിന്ന് വിമുക്തനാകുമോ? ഏതാനും തിരുവെഴുത്തുകൾ പരിശോധിക്കാം. യിരെമ്യാ 16:14-16 "ഇസ്രായേൽ മക്കളെ മിസ്രയിമിൽ നിന്നു വിടുവിച്ച യഹോവ ജീവിക്കുന്നു." എന്നിങ്ങനെ യിസ്രയേൽ യഹോവയുടെ നാമം ചൊല്ലി ആണയിട്ടിരുന്നു എന്നു നമുക്കറിയാം. മിസ്രയിമിൽ നിന്നുള്ള പുറപ്പാടിനേയാണു ഇവിടെ വിവക്ഷിക്കുന്നത്. ഭാവിയിലാകട്ടെ "ഉത്തരദിക്കിൽ നിന്നും യഹോവ അവരെ ചിതറിച്ചു കളഞ്ഞ എല്ലാ ദേശങ്ങളിൽ നിന്നും യിസ്രയേൽ മക്കളെ വീണ്ടെടുത്ത യഹോവ ജീവിക്കുന്നു" എന്നായിരിക്കും ഈ ശപഥവാക്യം. ഇവിടെ പരാമർശിക്കുന്ന ഉത്തരദിക്ക് റഷ്യയാണു യൂറോപ്പ്പ്യൻ, ഏഷ്യൻ, ആഫ്രിക്കൻ നാടുകളാണു മറ്റ് ദിക്കുകൾ. സുവിശേഷയുഗത്തിൽ യഹൂദജാതി ചിതറിപ്പാർത്ത ദേശങ്ങളാണിവ. വിശുദ്ധനാട്ടിലേക്ക് അവരെ മടക്കി കൊണ്ട് വരുമെന്ന് കൂടെ ദൈവത്തിന്റെ വാഗ്ദത്തമുണ്ട്. ഈ പ്രവചനം നമ്മുടെ കണ്മുമ്പാകെ നിവർത്തിച്ചു കൊണ്ടിരിക്കുന്നു. അവർ ഒരു സ്വതന്ത്രരാഷ്ട്രമായി അംഗീകരിക്കപ്പെട്ടുകഴിഞ്ഞിരിക്കുന്നു. "ഞാൻ അനേകം മീൻപിടുത്തക്കാരെ വരുത്തും, അവൻ അവരെ പിടിക്കും എന്നു കർത്താവ് അരുളി ചെയ്യുന്നു. ആരാണു ഈ മീൻപിടുത്തക്കാർ? സീയോനിസമെന്ന ആകർഷകമായ ഇരകാണിച്ച് മത്സ്യങ്ങളെ എന്ന പോലെ ഇസ്രയേൽ ജനതയേ സ്വദേശത്തേക്ക് വശീകരിച്ചവരാണവർ. പിന്നീട് ദൈവം പറയുന്നു." അതിനുശേഷം ഞാൻ അനേകം നായാട്ടുകാരെ വരുത്തും. അവർ അവരെ എല്ലാ പർവ്വതങ്ങളിൽ നിന്നും നായാടിപിടിക്കും." ഇവിടെ പർവ്വതം ഭരണാധികാരികളെയും കുന്ന് ജനായത്തവാഴ്ചകളെയും പാറയുടെ വിടവുകൾ ചിതറിപോയ കാലത്ത് അവർക്ക് അഭയം നൽകിയിരുന്ന വിവിധ സ്ഥാപനങ്ങളെയും കുറിക്കുന്നു. ഈ നായാട്ടുകാർക്ക് നല്ലൊരുദാഹരണമാണു ജർമ്മൻ‍കാർ. ഹിറ്റ്ലറുടെ ഉരുക്കുമുഷ്ടിയാൽ മറ്റേതൊരു ജനതയിലും ക്രൂരമായി മർദ്ദിക്കപ്പെട്ട ജനവിഭാഗമാണു യഹൂദൻ. 50 ലക്ഷം യഹൂദരെ തടങ്കൽ പാളയങ്ങളിൽ പാർപ്പിച്ച് നിന്ദ്യവും നീചവുമായ മർദ്ദന മുറകൾ അവർക്കെതിരെ പ്രയോഗിച്ച മനുഷ്യാധമനാണു ഹിറ്റ്ലർ. ശ്വാസം മുട്ടിച്ച് കൊല്ലുന്നതുൾപ്പെടെ പലഹീനമായ നടപടികളും അയാൾ അവർക്കെതിരെ കൈകൊണ്ടു. എന്നാൽ ജർമ്മൻ‍കാർ മാത്രമല്ല യഹൂദനെതിരെ ഇപ്രകാരം ക്രൂരമർദ്ദനസമ്പ്രദായങ്ങൾ അവലംബിച്ചത്. 1881ൽ റഷ്യയിൽ ആരംഭിച്ച് റുമേനിയ, ആസ്ത്രിയ, പോളണ്ട് എന്നിങ്ങനെ ഒന്നിനു പിന്നാലെ ഒന്നായി യഹൂദനെ പീഡിപ്പിക്കുന്നതിൽ രാഷ്ട്രങ്ങൾ അഹമഹമികയാ മുമ്പോട്ട് വന്നു. നിസ്സഹായരായ വേട്ട മൃഗങ്ങളെ എയ്തുവീഴ്ത്താൻ വേണ്ടി നായാട്ടുകാരെന്നവണ്ണം ഈ രാഷ്ട്രങ്ങൾ യഹൂദനെ ലക്ഷീകരിക്കാൻ തുടങ്ങി. യഹൂദനു ദൈവകൃപ വീണ്ടും ലഭിക്കേണ്ട ഈ കാലഘട്ടത്തിൽ അവനെ സ്വദേശത്ത് മടക്കി കൊണ്ട് വരികയെന്ന ദിവ്യ നിർണ്ണയം സഫലമാകാൻ തന്നെയാണു ഇങ്ങനെ സംഭവിച്ചത്.\nയെഹസ്കിയേൽ 36:24-28 ജാതീയമായി നേരിട്ട നാമാവശേഷാവസ്ഥയായ ഹേഡീസിൽ നിന്ന് ധനവാൻ വർഗ്ഗം വീണ്ടെടുക്കപ്പെടുമെന്ന് ഈ വേദഭാഗം തെളിയിക്കുന്നു. ഈ വാക്യങ്ങൾ സ്വദേശത്തേക്കുള്ള അവരുടെ ഇക്കാലത്തെ മടങ്ങിവരവിനെ മാത്രമല്ല, സഹസ്രാബ്ദത്തിൽ അവർക്ക് കൈവരാനിരിക്കുന്ന അവസ്ഥയെയും കാണിക്കുന്നു.\nയെഹ 37:21-25 ജഡീക ഇസ്രയേലിനു ദൈവകൃപ പൂർണ്ണമായി വീണ്ടും കിട്ടുമെന്ന് ഈ വേദഭാഗവും തെളിയിക്കുന്നു. യുഗത്തിന്റെ അന്ത്യത്തിൽ ഈ സന്ദേശം ഇസ്രായേലിനു നൽകണമെന്ന് ദൈവം തന്റെ സുവിശേഷയുഗാനുയായികളോട് അനുശാസിക്കുന്നു. ഈ വാക്യങ്ങളുടെ നിവൃത്തി സഹസ്രാബ്ദയുഗത്തിലാണു. അന്ന് പൊരുളിലെ ദാവീദായ ക്രിസ്തുവിനും സഭയ്ക്കും കീഴിൽ ഇസ്രായേൽ ഏകരാഷ്ട്രമായി പുനഃസംഘടിപ്പിക്കപ്പെടും.\nലൂക്കാ 2:34 "പിന്നെ ശിമയോൻ അവരെ അനുഗ്രഹിച്ചു അവന്റെ അമ്മയായ മറിയയോട് അനേകഹൃദയങ്ങളിലെ വിചാരം വെളിപ്പെടേണ്ടതിനു ഇവനെ ഇസ്രായേലിൽ പലരുടെയും വീഴ്ചക്കും എഴുന്നേല്പ്പിനും മറുത്തു പറയുന്ന അടയാളത്തിനുമായി വെച്ചിരിക്കുന്നു." ശിമയോൻ മറിയയോട് ക്രിസ്തുവിനെ സംബന്ധിച്ച് പറയുന്ന ഈ പ്രവചനത്തിൽ അവൻ ഇസ്രായേലിനു ഇടർച്ചക്ക് ഒരു മുഖാന്തരമായിരിക്കുമെന്നും പലർക്കും വീഴ്ചഭവിക്കുമെന്നും എന്നാൽ അവർ സഹസ്രാബ്ദയുഗത്തിൽ വീണ്ടും അവൻ മൂലം എഴുന്നേല്പ്പിക്കപ്പെടുമെന്നും പറഞ്ഞിരിക്കുന്നു. അന്നു അവൻ അവരുടെ രക്ഷകനും കർത്താവും ആയിരിക്കും. സഹസ്രാബ്ദഭൂമി അവൻ അവർക്കു ഭവനമായി നൽകുകയും ചെയ്യും. സുവിശേഷയുഗത്തിലുടനീളം അവൻ അവർക്ക് മറുത്തു പറയുന്ന ഒരു അടയാളമായിരുന്നു, കാരണം അവനിൽ ആഗ്രഹിക്കത്തക്ക സൗന്ദര്യമൊന്നും കണ്ടെത്താൻ കഴിയാതെ അവർ അവനെ തിരസ്കരിച്ചു കളഞ്ഞു.\nയെഹ 16:46-63 ധനവാൻ അഥവ യഹൂദജാതി എന്നാളും പാതാളത്തിൽ ആയിരിക്കയില്ലെന്ന് ഈ വേദഭാഗവും തെളിയിക്കുന്നു. സഹോദരിമാർ എന്ന നിലക്ക് ഇസ്രയേലിനെ ശമർ‍യ്യയോടും സോദോമിനോടും താരതമ്യപ്പെടുത്തുന്നു. അധികതരമായ വെളിച്ചത്തിനെതിരെ പാപം ചെയ്തവളെന്ന നിലയിൽ അവളെ മൂവരിൽ ഏറ്റവും അപരാധിനിയായി പരിഗണിക്കുകയും ചെയ്യുന്നു. (വാ 46-52) മൂത്ത സഹോദരിയായ ശമരിയും അവളുടെ പുത്രിമാരോട് കൂടി ദശഗോത്ര രാജ്യത്തേ അവളുടെ ആശ്രിതവിഭാഗങ്ങളെക്കൂടെ പ്രതിനിധീകരിക്കുന്നു. ഇസ്രയേലിയ രാജാവായ ഒമ്രിയുടെ കാലത്ത് ശമര്യാപട്ടണം ഈ രാജ്യത്തിന്റെ തലസ്ഥാനമായി തീർന്നു. അങ്ങനെ ആ നഗരനാമം മുഴുവൻ രാജ്യത്തിന്റെയും പേരായിതീർന്നു. സോദോമും പുത്രിമാരും ലോത്തിന്റെ കാലത്ത് നശിപ്പിക്കപ്പെട്ട സോദോമിനെയും അവളുടെ ആശ്രിതരാജ്യങ്ങളെയും കുറിക്കുന്നു. പ്രവാചകൻ ഇങ്ങനെ തുടരുന്നു. "നീ അവർക്ക് ആശ്വാസമായി നിന്റെ ലജ്ജവഹിക്കേണ്ടതിനും നീ ചെയ്തിട്ടുള്ള എല്ലാവറ്റേയും കുറിച്ച് ലജ്ജിക്കേണ്ടതിനു ഞാൻ സോദോമിനെയും അവളുടെ പുത്രിമാരുടെയും സ്ഥിതിയും (ദാസത്വം, അടിമത്വം) അവരുടെ നടുവിലുള്ള നിന്റെ പ്രവാസികളുടെ (അടിമകളുടെ) സ്ഥിതിയും (ദാസത്വം) മാറ്റും. ഇവിടെ പറയുന്ന ദാസത്വം മരണത്താൽ ഉള്ള അവരുടെ ദാസത്വം അല്ലെങ്കിൽ അടിമത്വം ആണു. അവർ അപ്പോൾ മരിച്ചവരായിരുന്നല്ലോ. ശവക്കുഴിയുടെ വാതിൽ തുറക്കുവാനാണല്ലോ ക്രിസ്തുവന്നത്. അങ്ങനെ അടിമകളെ അഥവാ ദാസന്മാരെ സ്വതന്ത്രരാകുന്നു. (യെശ 61:1;സെഖ 9:11) നിന്റെ സഹോദരിയായ സോദോമും അവളുടെ പുത്രിമാരും, ശമര്യയും അവളുടെ പുത്രിമാരും, നീയും നിന്റെ പുത്രിമാരും നിങ്ങളുടെ പൂർവ്വസ്ഥിതിയിലേക്ക് മടങ്ങി വരും. ആദാമും ഹവ്വയും പാപത്താൽ അധഃപതിക്കുന്നതിനു മുമ്പുള്ള ഏദേന്യ അവസ്ഥയിലേക്കും ജീവനിലേക്കും എല്ലാവർക്കും യഥാസ്ഥാനപ്പെടുവാൻ കഴിയും. ഇത് യേശുവിന്റെ മറുവിലയാഗത്താൽ സാദ്ധ്യമാക്കിയിരിക്കുകയാണു. ആദാമിന്റെ പുത്രിമാരും അവളുടെ ചുറ്റുമുള്ളവരൊക്കെയും നിന്റെചുറ്റും നിന്ന് നിന്നെ നിന്ദിക്കുന്ന ഫെലിസ്ത്യ പുത്രിമാരും നിന്നെ നിന്ദിച്ച കാലത്തു എന്ന പോലെ നിന്റെ ദുഷ്ടതവെളിപ്പെടുന്നതിനു മുമ്പേ നിന്റെ ഗർവ്വത്തിന്റെ നാളിൽ നിന്റെ സഹോദരിയായ സോദോമിന്റെ പേരുപോലും നീ ഉച്ചരിച്ചിട്ടില്ല. നിന്റെ ദുഷ്കർമ്മവും നിന്റെ മ്ലേഛതകളും നീ വഹിക്കുന്നു എന്നു യഹോവയുടെ അരുളപ്പാട് (ആകയാൽ യഹോവ തന്റെ നീതിയാൽ അവരെ ശിക്ഷിച്ചു. അതു തക്കസമയത്ത് അവർക്കുണ്ടായി) യഹോവയായ കർത്താവ് ഇപ്രകാരം അരുളിച്ചെയ്യുന്നു. നിയമം ലംഘിച്ച (സീനായിൽ വച്ച് അവർ ചെയ്ത നിയമം) സത്യം തുഛീകരിക്കുന്ന നീ ചെയ്തതു പോലെ ഞാൻ നിന്നോടും ചെയ്യും. എങ്കിലും നിന്റെ യൗവ്വനകാലത്ത് നിന്നോടുള്ള എന്റെ നിയമം ഞാൻ ഓർത്ത് ഒരു ശാശ്വത നിയമം നിന്നോട് ചെയ്യും. (ദൈവം അവരോട് ഉടമ്പടി ചെയ്ത സന്ദർഭത്തിൽ അവർ അവന്റെ നിയമ അനുസരിക്കുന്ന പക്ഷം അവർക്ക് പുരോഹിത രാജത്വം അവൻ വാഗ്ദാനം ചെയ്തിരുന്നു. (പുറ 19:5,6) അവർ അതു ലംഘിച്ചു എങ്കിലും അവനത് മറക്കാൻ കഴിഞ്ഞില്ല.) നിന്റെ ജേഷ്ടത്തിമാരും അനുജത്തിമാരുമായ സഹോദരിമാരെ നീ കൈക്കൊളുമ്പോൾ, അന്നു നീ നിന്റെ വഴികളെ ഓർത്തു നാണിക്കും ഞാൻ അവരെ നിനക്കു പുത്രിമാരായു തരും (യഥാസ്ഥാപന അനുഗ്രഹങ്ങളാൽ അബ്രഹാമിന്റെ ജഡീക സന്നതി ആയി അവർ ഇസ്രായേലിലേക്ക് വരും) നിന്റെ നിയമപ്രകാരം അല്ലതാനും. (ന്യായപ്രമാണത്താലല്ല) ഞാൻ നിന്നോട് നിയമം ചെയ്യും. ഞാൻ യഹോവ എന്നു നീ അറിയും, "ഈ പ്രവചനം അനുസരിച്ച് ജഡിക ഇസ്രയേൽ പൂർണ്ണഹൃദയത്തോടെ ദൈവത്തിങ്കലേക്ക് തിരിയുമ്പോൾ അവൻ അവരുമായി ഈ ഉഭയസമ്മതത്തിൽ പ്രവേശിക്കും. ദൈവം എക്കാലത്തേയ്ക്കും അവരുടെ ദൈവം ആയിരിക്കും. "നീചെയ്തതൊക്കെയും ഞാൻ നിന്നോട് ക്ഷമിക്കുമ്പോൾ നീ ഓർത്ത് ലജ്ജിച്ച് നാണം നിമിത്തം ഇനി ഒരിക്കലും വായ് തുറക്കാതിരിക്കേണ്ടതിനും അവർ അവനെ അറിയേണ്ടതിനും അവൻ അവരോട് തന്റെ നിയമം ചെയ്യും." അബ്രഹാമ്യ ഉഭയസമ്മതത്തിന്റെ പേരിലായിരിക്കും ഇത്. കൂടാതെ ക്രിസ്തുവും സഭയും കൂടെ സോദോമിനും ഇതരനഗരങ്ങൾക്കും വേണ്ടി മാത്രമല്ല, അവയിലെല്ലാധികമായി അധർമ്മ ചാരിണീയായി തീർന്ന ദശഗോത്രരാജ്യമായ ഇസ്രായേലിനും വേണ്ടി കൂടിയും നിർവ്വഹിക്കുന്ന വേലയുടെ ഫലമായിട്ടായിരിക്കും ഇത്. ദൈവത്തിനു അവരില്ലെല്ലാം കരുണതോന്നുകയും താൻ അവരെയെല്ലാം അനുഗ്രഹിക്കുകയും ചെയ്യും. അങ്ങനെ സ്വർഗ്ഗസ്ഥനായ നമ്മുടെ പിതാവ് അവരുടെ നന്മയ്ക്ക് വേണ്ടതെന്നോ അതു പ്രവർത്തിച്ച് തനിക്കു തന്നെയും ക്രിസ്തുവിനു തന്നെയും മഹത്വം വരുത്തും. അവന്റെ യാഗപുണ്യം അവർക്കു വേണ്ടി പ്രവൃത്തി പഥത്തിലാകുന്ന കാലമാണത്.\nഇവിടെ ഉദ്ധരിച്ച വേദഭാഗങ്ങൾ ഇസ്രയേൽ ദൈവകൃപയിലേക്കും സ്വദേശത്തേക്കും മടങ്ങി വരുമെന്ന് സംശയലേശമെന്യേ തെളിയിക്കുന്നു. വേറെയും വേദഭാഗങ്ങൾ ചൂണ്ടികാണിക്കാൻ കഴിയും. ഉദാ റോമ 11 അങ്ങനെ ദൈവ നിയുക്തകാലത്ത് ഈ ഉപമയിലെ പ്രതിരൂപധനവാൻ ഹേഡീസിൽ (നരകം- പാതാളം) നിന്ന് മടങ്ങി വരും. ഉപമയുടെ പ്രതിരൂപസ്വഭാവമനുസരിച്ച് ഉചിതമായി വ്യാഖ്യാനിക്കുമ്പോൾ യഹൂദജനതയോടും യഹൂദേതര ജാതികളോടുമുള്ള ദൈവത്തിന്റെ ഇടപെടലുകളുടെ ഒരു അത്ഭുതചിത്രം ഈ ഉപമയിൽ ആവഷ്ക്കരിച്ചിരിക്കുന്നതായി കാണാം. വായനക്കാരെ തലകൾ ഉയർത്തുക. മനുഷ്യപുത്രന്മാരോട് സ്വർഗ്ഗസ്ഥപിതാവിന്റെ അപ്രമേയമായ ദയാവായ്പിനായി അവനോട് നമുക്ക് കൃതജ്ഞരായിരിക്കാം.\nPosted by Mathson at 8:46 PM0comments\nധനവാനും ലാസറും (ലൂക്കാ 16:19-31) ഒന്നാം ഭാഗം\nഅനേകരും വളരെയധികം തെറ്റിദ്ധരിച്ചിരിക്കുന്ന ഒരു വിഷയമാണു നരകമെന്നത്. മരണാനന്തരം ദുഷ്ടന്മാരെ നിത്യമായി ദണ്ഡിപ്പിക്കുന്ന സ്ഥലമെന്നാണു നരകത്തെപ്പറ്റി പൊതുവേയുള്ള വിശ്വാസം. ധനവാനും ലാസറും എന്ന ഉപമ ഈ വിശ്വാസത്തെ സ്ഥിരീകരിക്കുന്നതായി പലരും ധരിച്ചിട്ടുണ്ട്. അതു കൊണ്ട് പ്രസ്തുത ഉപമയുടെ നിരൂപണത്തിൽ നരകം എന്ന വിഷയത്തെപ്പറ്റി ആമുഖമായി അല്പം പ്രതിപാദിച്ചു കൊള്ളട്ടെ.\nനരകം എന്നാൽ എന്ത്?\nനരകം എന്നു കേൾക്കുമ്പോൾ നിത്യദണ്ഡനത്തിന്റെ ഒരു അഗ്നികുണ്ഡം എന്ന ആശയമാണു പെട്ടെന്ന് മനസ്സിലുദിക്കുക. ഈ ചിന്താഗതിക്ക് വേദത്തിൽ യാതൊരു അടിസ്ഥാനവുമില്ല. ഇത് അന്ധകാരയുഗങ്ങൾ എന്നു അറിയപ്പെടുന്ന കാലഘട്ടത്തിന്റെ പ്രാരംഭത്തിൽ പുറജാതിമതത്തിൽ നിന്ന് ക്രിസ്തുമാർഗ്ഗത്തിൽ കടന്നു കൂടിയതാണു. അതു കൊണ്ട് ഇന്നു ക്രൈസ്തവ ലോകം വിശ്വസിക്കുന്നത് വേദം ഉപദേശിക്കുന്ന വിധമുള്ള നരകത്തിലല്ല അന്ധകാരയുഗങ്ങളിലെ സങ്കല്പവസ്തുവായ നരകത്തിലാണു.\nഷിയോൽ എന്നാൽ എന്ത്?\nമരണത്തിന്റെ ശൂന്യവും അബോധപൂർവ്വവുമായ അഭാവസ്ഥിതിതന്നെ ഷിയോൽ. അതാണു ദുഷ്ടശിഷ്ട ഭേദംവിനാ എല്ലാവർക്കും മരണത്തിങ്കൽ വന്നുകൂടുന്ന ഗതി. പുനരുത്ഥാനത്തിൽ മരണനിദ്രയിൽ നിന്ന് ഉണരുന്നതു കൊണ്ടല്ലാതെ ആർക്കും അതിൽ നിന്നും മോചനം ലഭിക്കയില്ല.\n1 രാജാ 2:6,9;സങ്കീ 65:15; സദൃ 7:2; 9:18 മത്തായി 11:23 ഒത്തു നോക്കുക\nഉല്പ 37:35;42:38; ജോബ് 14:13; 17:13; സങ്കീ 16:10; അപ്പോ 2:27-31 ഒത്തു നോക്കുക. സങ്കീ 86:13; 17:13\nപുനരുത്ഥാനം വഴി വിമോചനം ആശിക്കാവുന്ന ഒരു അവസ്ഥയാണു ഈ അർത്ഥത്തിൽ ഷിയോൽ.\n2)നന്മയിലേക്ക് മടങ്ങിവരാൻ അസാദ്ധ്യമായ മനഃപൂർവ്വദുഷ്ടന്മാരുടെ പരിപൂർണ്ണവും നിത്യവുമായ ഉന്മൂലനത്തിന്റെ അവസ്ഥ. സങ്കീ 37:38; 145:20; യെശ 1:28; 23:17; ഒബെ 16.\nഷിയോൽ = ഹേഡിസ്\nപുതിയ നിയമത്തിലെ ഗ്രീക്കു മൂലപദത്തിൽ ഷിയോൽ എന്നതിനു സമാന്തരമായി വരുന്ന പദം ഹേഡിസ് എന്നത്രെ. ഇതു മുൻപറഞ്ഞ ആദാമ്യമരണാവസ്ഥയെ കുറിക്കുന്നു.\nഹേഡീസ് എന്നവണ്ണം പുതിയനിയമത്തിൽ നരകം എന്നു പരിഭാഷപ്പെടുത്തിയിരിക്കുന്ന മറ്റൊരു ഗ്രീക് മൂലപദമുണ്ട്. അതാണു ഗിഹെന്ന.\nഇതിനു തുല്യമായ പഴയനിയമ എബ്രയാ മൂലപദം ഗി-ഹെന്നോം എന്നാണു. ഇത് എന്തിനെ കുറിക്കുന്നു? ഈ പദത്തിനു ഹിന്നോമിന്റെ താഴ്വര എന്നർത്ഥം. ഇതു യെരുശലേമിനു വെളിയിലുള്ള ഒരുസ്ഥാനമാണു. നഗരത്തിലെ മലിനപദാർത്ഥങ്ങളും ജീർണ്ണശിഷ്ടങ്ങളും ഈ താഴ്വരയിലേയ്ക്കാണു നീക്കം ചെയ്തിരുന്നത്. അവിടെ അവ കൃമിച്ചോ ഗന്ധകം കലർന്ന തീയിൽ ഭസ്മീഭവിച്ചോ നശിച്ചിരുന്നു. അതു കൊണ്ടാണു അവിടെ അവരുടെ പുഴു ചാകുന്നില്ല, തീ കെടുന്നതുമില്ല എന്നു ഗീഹെന്നയെപ്പറ്റി (മർക്കോ 9:43-48) പറയുന്നത്. ഗീഹെന്നാ രണ്ടാം മരണത്തിന്റെ പ്രതീകമാണു. എന്ത് കൊണ്ട്? ഹിന്നോമിന്റെ താഴ്വരയിൽ തള്ളപ്പെടുന്ന വസ്തുക്കൾ കൃമിക്കിരയായോ വെന്തു വെണ്ണീറായോ നിശ്ശേഷം നശിച്ചു നാമാവശേഷമാകുന്നു. രണ്ടാം മരണത്തിന്റെ സർവ്വസംഹാരകമായസ്വഭാവം ഇതിലേറെ ഭംഗിയായി ചിത്രീകരിക്കുന്നതെങ്ങനെ? മറിച്ച് അക്ഷരാർത്ഥത്തിൽഹിന്നോമിന്റെ താഴ്വരയിൽ ചിരഞ്ജീവികളായ പുഴുക്കളും അക്ഷയമായ ചിതാഗ്നിയുമുണ്ടെന്നല്ല, ആ തീയും പുഴുക്കളും അവയ്ക്കിരയാകുന്ന വസ്തുക്കളുടെ സമ്പൂർണ്ണ നാശം സുനിശ്ചിതമാക്കുന്നപ്രകാരം രണ്ടാം മരണം വഴി ദുഷ്ടന്മാർ എന്നേയ്ക്കുമായി നിഗ്രഹിക്കപ്പെടുമെന്ന വേദോപദേശം ഈചിത്രത്തിലൂടെ ദുഢീഭവിക്കുന്നു .\nഉപമകൾ ലഷ്യാർത്ഥ കഥനങ്ങൾ\nബൈബിളിലുള്ള ചില ഉപമകളും ആലങ്കാരിക പ്രതിപാദനങ്ങളും അക്ഷരാർത്ഥത്തിൽ വിവക്ഷിച്ച് പാപത്തിന്റെ ശിക്ഷ നിത്യദണ്ഡനമാണെന്ന് ചിലർ ധരിക്കുന്നു. മാനവരാശിയുടെ ഉദ്ധാരണത്തിനുള്ള ഒരേയൊരുനാമമായ ക്രിസ്തുവിനെപ്പറ്റി (അപ്പോ 4:12; യോഹ 14:6) കേട്ടിട്ടില്ലാത്തവർ ഇൾപ്പെടെ ഈ ആയുസ്സിൽ പാപശാന്തി നേടാതെ മണ്മറഞ്ഞ ബഹുസഹസ്രം മനുഷ്യരേ മഹാദൈവം നരകാഗ്നിയിൽ നിത്യകാലം ദണ്ഡിപ്പിച്ചു കൊണ്ടിരിക്കുമത്രെ. നിത്യദണ്ഡനോപദേശത്തിനു തെളിവായി അക്ഷരാർത്ഥത്തിൽ വ്യാഖ്യാനിച്ചു പോരുന്ന ഇങ്ങനെയുള്ള ഉപമകളിൽ പ്രധാനമാണു ധനവാനും ലാസറും. ഈ കഥയൊരു ഉപമയാണെന്ന് ബൈബിൾ തന്നെ പറയുന്നു. എന്തെന്നാൽ യേശു ജനത്തോട് ഉപമ കൂടാതെ ഒന്നും പറഞ്ഞില്ല. (മത്താ 13:34,35; ലൂക്കാ 8:10) ജനപ്രമാണികളും അസൂയ കോമരങ്ങളുമായ പരിശന്മാരോടാണു ഈ ഉപമ പറഞ്ഞത്. അവർ ന്യായപ്രമാണത്തിന്റെ അനുഷ്ഠാനത്തിലൂടെ മനുഷ്യരുടെ മുൻപാകെ തങ്ങളെത്തന്നെ നീതികരിക്കാൻ ശ്രമിച്ചിരുന്നു. ന്യായപ്രമാണയുഗമാകട്ടെ അതിന്റെ അന്ത്യഘട്ടത്തോട് അടുത്തു കഴിഞ്ഞിരുന്നു. സുവിശേഷയുഗത്തിനു മുൻപുള്ള പ്രവാചകന്മാരുടെ പരമ്പരയിലെ അവസാന കണ്ണിയായിരുന്നു യോഹന്നാൻ സ്നാപകൻ(ലൂക്കോ 16:14-16)\nഈ ഉപമകൊണ്ട് എന്തു വസ്തുതയാണു തെളിയിക്കുവാൻ യേശുക്രിസ്തു ആഗ്രഹിച്ചത്? ദൈവത്തിന്റെ പ്രത്യേക കൃപയിലേയ്ക്കുള്ള ജാതികളുടെ അംഗീകാരവും യഹൂദ ജനതയുടെ തിരസ്കാരവും ആസന്നമായിരിക്കുന്നു എന്ന വസ്തുത തന്നെ.\nഈ ഉപമ അക്ഷരാർത്ഥത്തിൽ വ്യാഖ്യാനിക്കുന്നവർ സങ്കല്പിക്കുന്ന കഥാ സ്വരുപം ഏതാണ്ടിപ്രകാരമാണു. സുഖലോലുപനായി ജീവിച്ചിരുന്ന ഒരു മഹാധനികൻ. ആ കുബേരന്റെ പടിപ്പുരയ്ക്കൽ അയാളുടെ മേശയിൽ നിന്ന് വീഴുന്ന അപ്പക്കഷണങ്ങൾ പ്രതീക്ഷിച്ചു കിടന്നിരുന്ന ദരിദ്രനായ ലാസർ. അങ്ങനെയിരിക്കെ മരണം ലാസറിന്റെ ജീവിതത്തിനു വിരാമമിട്ടു. ദൈവദൂതന്മാർ അബ്രഹാമിന്റെ മടിയിലേക്ക് അയാളെ കൊണ്ട് പോയി. സ്വർഗ്ഗത്തിലേയ്ക്കെന്നാണു സങ്കല്പം. അനന്തരം ധനവാനും നിര്യാതനായി. അയാൾ ഹേഡീസിലേക്ക്-നരകം,പാതാളം-പോയി. അവിടെ അയാൾ ദണ്ഡനമനുഭവിക്കാൻ തുടങ്ങി. ദൂരത്ത് അബ്രഹാമിന്റെ മടിയിൽ ലാസർ ഇരിക്കുന്നത് അപ്പോൾ അയാളുടെ ദൃഷ്ടിയിൽപ്പെട്ടു. അബ്രഹാമിനോട് അയാൾ കരുണയാചിച്ചു വിരലിന്റെ അഗ്രം വെള്ളത്തിൽ മുക്കി ധനവാന്റെ നാവിനെ തണുപ്പിക്കാൻ ലാസറിനെ അയയ്ക്കണമെന്നായിരുന്നു അപേക്ഷ. ഈ അപേക്ഷ നിഷ്കരുണം തള്ളപ്പെട്ടു. ധനവാൻ അവന്റെ ആയുസ്സിൽ നന്മയും ലാസർ തിന്മയും അനുഭവിച്ചു എന്നും ഇരു കക്ഷികൾക്കുമിടയിൽ ദുസ്തരമായ് ഒരു പിളർപ്പുണ്ടെന്നുമുള്ള അടിസ്ഥാനത്തിലാണു അപേക്ഷ തിരസ്കരിക്കപ്പെട്ടത്. തന്റെ അഞ്ചു സഹോദരങ്ങൾക്കെങ്കിലും ഈ ദുരവസ്ഥ സംഭവിക്കാതിരിക്കാൻ അവരെ ഉപദേശിക്കുന്നതിനു ലാസറേ അയയ്ക്കണമെന്ന അപേക്ഷയും നിരസ്സിക്കപ്പെട്ടു. അവർ മോശയുടെയും പ്രവാചകന്മാരുടെയും വാക്കുകൾ കേൾക്കട്ടെ എന്നായിരുന്നു അബ്രഹാമിന്റെ മറുപടി. മരിച്ചവരിൽ നിന്ന് ഒരുവൻ ചെല്ലുന്ന പക്ഷം അവർ മനം തിരിയുമെന്നായിരുന്നു ധനവാന്റെ വാദം. മോശയുടെയും പ്രവാചകന്മാരുടെയും വാക്ക് വിഫലമാകുന്നിടത്ത് മരിച്ചവൻ എഴുന്നേറ്റ് ചെന്നാലും വിജയമുണ്ടാകില്ലെന്നായിരുന്നു അബ്രഹാം.\nയിരെമ്യ 9:24ൽ ദൈവസ്വഭാവം ഇപ്രകാരം വെളിപ്പെടുത്തിയിരിക്കുന്നു. "യഹോവയായ ഞാൻ ഭൂമിയിൽ ദയയും ന്യായവും നീതിയും പ്രവർത്തിക്കുന്നു." ഇവിടെ ശക്തി, സ്നേഹം, ജ്ഞാനം, നീതി എന്നിങ്ങനെ ദൈവസ്വഭാവത്തിൽപ്പെട്ട നാലു ലക്ഷണങ്ങൾ വ്യക്തമാക്കപ്പെട്ടിരിക്കുന്നു. എങ്ങനെയെന്നാൽ പ്രവൃത്തിയിൽ ശക്തിയുടെ വ്യാപാരം അന്തർഭവിക്കുന്നു. ദയയിൽ സ്നേഹവും ന്യായബോധത്തിൽ ജ്ഞാനവും ഉൾപ്പെടുന്നു. ദൈവത്തിന്റെ സ്വഭാവലക്ഷണങ്ങളെ വെളിപ്പെടുത്തുന്ന മറ്റു വേദഭാഗങ്ങളുമുണ്ട്. യെഹ 1:5-14; വെളി 4:6,7 ഇതിലേക്ക് എടുത്തു കാട്ടാം. ഇവിടെ കഴുകൻ ജ്ഞാനത്തേയും സിംഹം ശക്തിയേയും കാള നീതിയേയും മനുഷ്യമുഖം സ്നേഹത്തേയും കാണിക്കുന്നു. ജോബ് 37:23; ആവ 32:4 ആദിയായ വേദഭാഗങ്ങളുമുണ്ട്.\n(a) അക്ഷരിക വ്യാഖ്യാനം ദൈവത്തിന്റെ ജ്ഞാനത്തിനു വിരുദ്ധം. കാരണം ജ്ഞാനത്തിനു പ്രയോജനകരമായ ലക്ഷ്യങ്ങൾ നേടാനുപകരിക്കുന്ന മാർഗ്ഗങ്ങൾ ആവിഷ്ക്കരിക്കാൻ കഴിയും. ധനവാനെ എക്കാലവും ദണ്ഡിപ്പിച്ചു കൊണ്ടിരിക്കുന്നതു കൊണ്ട് എന്തു പ്രയോജനമാണുണ്ടാവുക?\n(b)നീതിക്കു വിരുദ്ധം. പാപത്തിന്റെ ശബളം മരണം (റോമ 6:23) എന്ന പ്രമാണമനുസരിച്ച് നീതി ആവശ്യപ്പെടുന്നത് പാപിയുടെ ജീവനാണു. "സകല ദുഷ്ടന്മാരെയും അവൻ നശിപ്പിക്കും" (സങ്കീ 145:20) എന്നു ദൈവത്തെപ്പറ്റി പറഞ്ഞിരിക്കുന്നു. അതു കൊണ്ട് പാപികളെ ഒടുക്കാതെ നിത്യകാലം ദണ്ഡിപ്പിച്ചു കൊണ്ടിരിക്കുന്നത് നീതിയുടെ സ്പഷ്ടമായ ലംഘനമാണു.\n(c)ദൈവ സ്നേഹത്തിനു നിരക്കാത്തത്. ദൈവസ്നേഹം വേണ്ട വണ്ണം അറിയുന്നവർ അവൻ തന്റെ സൃഷ്ടികളെ അവരുടെ സമാശ്വാസത്തിനായി വല്ലതും ചെയ്യാതെ അവരെ അവിരാമമായി ദണ്ഡിപ്പിച്ചു കൊണ്ടിരിക്കുമെന്ന് എങ്ങനെ വിശ്വസിക്കും?\n(d)ദൈവശക്തിക്കും വിരുദ്ധം. മനുഷ്യരാശിയുടെ നന്മയ്ക്ക് വേണ്ടിയുള്ള മാർഗ്ഗങ്ങൾ അവലംബിച്ചു നടപ്പാക്കാൻ കഴിയുന്നതാണു ശക്തി. (ഉല്പ 12:1-3) ആത്മനിയന്ത്രണവും ക്ഷമയും ശക്തിയുടെ സ്വഭാവമാണു. ജ്ഞാനം, നീതി, സ്നേഹം ഇവയോട് പൊരുത്തപ്പെടുന്ന നിലയിലേ ശക്തി പ്രവർത്തിക്കു. തന്മൂലം ധനവാനെ ദണ്ഡിപ്പിക്കുന്നത് ദൈവശക്തിയുടെയല്ല പൈശാചിക ശക്തിയുടെ പ്രയോഗമായിരിക്കും. ഇങ്ങനെ ചിന്തിക്കുമ്പോൾ അക്ഷരിക ഭാഷ്യം ദൈവസ്വഭാവത്തിന്റെ നാനമുഖമായ ഘടകങ്ങൾക്കും എതിരാണു.\n2) അക്ഷരിക വ്യഖ്യാനം മറുവിലയുടെ തത്വത്തിനു വിരുദ്ധം\nമേൽ ചൂണ്ടികാണിച്ച പ്രകാരം പാപത്തിന്റെ ശമ്പളം മരണം ആണെന്നു ഉല്പ 2:17 തെളിയിക്കുന്നു. മരിച്ചയാതനയിലുള്ള നിത്യായുസ്സ് അല്ല. റോമ 6:23 ഒത്തു നോക്കുക. ആദാമിന്റെ ലംഘനം മൂലം അവന്റെ വർഗ്ഗമാകെ പാപത്തിലും അപൂർണ്ണതയിലും പതിച്ചിരിക്കുന്നു. തന്മൂലം അവരില് ആർക്കും യതൊരുവിധത്തിലും തന്റെ സഹോദരനെ വീണ്ടു കൊൾവാനോ അവനു വേണ്ടി ദൈവത്തിനു വീണ്ടെടുപ്പ് വില കൊടുപ്പാനോ സാദ്ധ്യമല്ല. (സങ്കീ 49:7) അവരുടെ വീണ്ടെടുപ്പിനു ഒരു പരിപൂർണ്ണ മനുഷ്യജീവനാണു ദൈവനീതി ആവശ്യപ്പെടുന്നത്. കാരണം ആദാമിനും അവന്റെ വർഗ്ഗത്തിനും ഏദനിൽ നഷ്ടമായത് പരിപൂർണ്ണ മനുഷ്യജീവനാണു. ആദാമിനും അവൻ ലംഘനം ചെയ്യുമ്പോൾ അവന്റെ കടിപ്രദേശത്തുമുണ്ടായിരുന്ന വർഗ്ഗത്തിനും അപ്രകാരമുള്ളൊരു മറുവില അഥവ വീണ്ടെടുപ്പ് വില "എല്ലാവർക്കും വേണ്ടി തന്നെത്താൻ മറുവിലയായി കൊടുത്ത മനുഷ്യനാം ക്രിസ്തുയേശുവിൽ (1 തിമേ 2:5,6) നാം കണ്ടെത്തുന്നു. "അവൻ എല്ലാവർക്കും വേണ്ടി മരണം ആസ്വദിച്ചു" (എബ്ര 2:9 മത്താ 20:28; മർക്കോ 10:45) പൗലോസ് അപ്പസ്തോലൻ 1 കൊരി 15:3; താൻ പ്രാപിക്കുകയും പ്രഖ്യാപിക്കുകയും ചെയ്ത സുവിശേഷത്തിന്റെ പരമതത്വമെന്തെന്ന് പ്രസ്താവിക്കുന്നു." ക്രിസ്തു നമ്മുടെ പാപങ്ങൾക്ക് വേണ്ടി തിരുവെഴുത്തുകളിൻ (പഴയനിയമം) പ്രകാരം മരിച്ച് എന്നതാണു അത്.\nമാനവരാശിക്കാകെ മറുവിലയാകേണ്ടതിൻ ക്രിസ്തു നിത്യദണ്ഡനമനുഭവിക്കയല്ല, മരിക്കുകയാണു വേണ്ടത് എന്നു പ്രസ്താവിക്കുന്ന പ്രവചന സ്വഭാവത്തിലുള്ള ഏതാനും പഴയ നിയമ തിരുവെഴുത്തുകൾ പരിശോധിക്കാം. 22 സങ്കീർത്തനം ക്രിസ്തു മരണം കൊണ്ടു ക്രൂശിലേമരണം കൊണ്ട് തന്നെ- മറുവിലയായി തീർന്നതിന്റെ വിശദമായ പ്രാവചനീക വിവരണമാണു. യെശ 53:4-12 "ജഡമായി തീർന്ന" ദൈവപുത്രനേ സംബന്ധിച്ച് ഇതേ സാക്ഷ്യം തന്നേ തരുന്നു. (യോഹ 1:14;3:16,17) നമുക്ക് വേണ്ടിയുള്ള പാപയാഗമെന്ന നിലക്ക് നമ്മുടെ ബലഹീനതകളെ അവൻ ചുമന്നു; നമ്മുടെ ദുഃഖങ്ങൾ അവൻ വഹിച്ചു. നമ്മുടെ ലംഘനങ്ങൾക്കു വേണ്ടി മുറിവേറ്റു. നമ്മുടെ അനീതികൾക്ക് വേണ്ടി തകർന്നു. നമ്മുടെ സമാധാനത്തിനുള്ള ശിക്ഷ അവന്റെ മേൽ ആയി (റോമ 5:1)അവന്റെ അടിപ്പിണരാൽ നമുക്ക് സൗഖ്യം ലഭിച്ചു. നമ്മുടെയെല്ലാവരുടെയും അകൃത്യം യഹോവ അവന്റെ മേൽ ചുമത്തി (യെശ 53:4-6) ജീവനുള്ളവരുടെ ദേശത്ത് നിന്ന് മിശിഹാതന്റെ മനുഷ്യാവസ്ഥയിൽ ഛേദിക്കപ്പെട്ടു. അവർ അവനു ദുഷ്ടന്മാരോട് കൂടി ശവക്കുഴി കൊടുത്തു. അവൻ തന്റെ മരണത്തിൽ സമ്പന്നന്മാരോട് കൂടിയായിരുന്നു. അവൻ തന്റെ പ്രാണനെ മരണത്തിനൊഴുക്കി കളഞ്ഞു. (യെശ 53:8-12) ദാനി 9:26 മിശിഹാ ഛേദിക്കപ്പെടുമെന്നു മുന്നെഴുതിയിരിക്കുന്നു.\nപാപത്തിന്റെ ശിക്ഷ മരണമാണെന്ന് തിരുവെഴുത്തുകൾ ഇത്രവ്യക്തമായി പഠിപ്പിക്കെ ഈ ഉപമയുടെഅക്ഷരിക വ്യഖ്യാനം മറുവിലയുടെ തത്വത്തിനു എത്ര എതിരായിരിക്കുന്നു. പാപത്തിന്റെ ശിക്ഷനിത്യദണ്ഡനമാണെങ്കിൽ നാമെല്ലാം തീർച്ചയായും നിത്യദണ്ഡനം അനുഭവിക്കേണ്ടിവരും. കാരണംഅപ്രകാരമുള്ളൊരു ശിക്ഷയിൽ നിന്നു നമ്മേ മോചിപ്പിക്കുന്നതിനായി ക്രിസ്തു അങ്ങനെയുള്ളൊരുശിക്ഷ അനുഭവിച്ചിട്ടില്ല.\nകൂടാതെ അക്ഷരിക വ്യഖ്യാനം ധനവാനോ ലാസറിനോ ജീവനുവേണ്ടിയുള്ള പരിശോധനയ്ക്ക് ഒരുഅവസരമുണ്ടെന്നുള്ള സത്യത്തിനു എതിരാണു. കാൽ‍വരിയിലെ ക്രൂശിൽഅപ്രകാരമുള്ളൊരവസരത്തിന്റെ വാഗ്ദാനമുണ്ട്. പരിശോധനയുടെ അവസരത്തിൽ ക്രിസ്തുനിയമലംഘികൾ എന്ന നിലയിൽ അവർക്കു വേണ്ടി ഇടനിൽക്കും. ക്രിസ്തുവിന്റെപ്രായശ്ചിത്തത്തിന്റെ പുണ്യം കൂടാതെ ആർക്കും നിത്യമായ അനുഗ്രഹത്തിനു അവകാശമില്ല. ഇതുകാൽ‍വരിക്കു ശേഷമേ സാധിക്കു. (അപ്പോ 4:12) അവൻ ദൈവകൃപയാൽ എല്ലാവർക്കും വേണ്ടിമരണം ആസ്വദിച്ചു. (എബ്ര 2:9;1 തിമോ 4:10;1 യോഹ 2:2) അതു കൊണ്ട് ക്രിസ്തുവിന്റെമരണത്തിനു മുൻപ് ഒരു അക്ഷരിക ധനവാനെ അക്ഷരിക ദണ്ഡനത്തിനു ശിക്ഷിക്കുന്നത് ധനവാൻകൂടി ഉൾപ്പെട്ട എല്ലാവർക്കും വേണ്ടിയുള്ള മറുവിലയുടെ നിഷേധം ആയിരിക്കും (1 തിമോ 2:6)\n3) അക്ഷരിക വ്യഖ്യാനം നരകത്തെ (ഷിയോൽ) സംബന്ധിച്ച വേദസിദ്ധാന്തത്തിനു വിരുദ്ധം.\nഷിയോൽ (നരകം) ഒരു അബോധ ശൂന്യാവസ്ഥ. അന്യത്ര വിശദമാക്കിയ പ്രകാരം നരകം(ഷിയോൽ-ഹേഡീസ്-ഗീഹെന്ന) ബോധചിത്തവിചാരങ്ങളുടെ വിരാമത്തിൽ കലാശിക്കുന്ന മരണത്തിന്റെ അഭാവസ്ഥിതിയേ (ആസ്തക്യനാശത്തേ)കാണിക്കുന്നു. ഇതു ജീവന്റെ വിപരിതാവസ്ഥയാണു. ഷിയോലിലെ (ഹേഡീസ്) അബോധസ്ഥിതിയിൽ നിന്ന് പുനരുത്ഥാനത്തിൽ മനുഷ്യൻ ഉണർത്തപ്പെടും. എന്നാൽ ഗീഹെന്നായിൽ നിന്ന് പുനരുത്ഥാനം ലഭിക്കുന്നതല്ല. അത് ആസ്തക്യത്തിൽ നിന്നുള്ള നിത്യഛേദനത്തിന്റെ അവസ്ഥയാണു. ഇതു തന്നെ രണ്ടാം മരണം ( വെളി 20:14,15;21:8 ഈ ഭാഗങ്ങളിൽ പറയുന്ന അഗ്നി തടാകം ഇതത്രെ.) മത്താ 25:41,46; മർക്കോ 9:44,46,48; വെളി 20:10-15;21:8 രണ്ടാം മരണത്തെ പരാമർശിക്കുന്ന ഏതാനും വേദഭാഗങ്ങൾ ആണു. പഴയ ഇംഗ്ലീഷ് ഭാഷാന്തരത്തിൽ അനേക തവണ സന്ദർഭാനുസരണം ഷിയോൽ, ഹേഡീസ് ഇവ നരകമെന്നായാൽ അഥവ ശവക്കുഴിയെന്നു ശവക്കുഴിയെന്നായാൽ അഥവ നരകമെന്നും മാർജ്ജിനിൽ കുറിച്ചിരിക്കുന്നു. അതു കൊണ്ട് നരകം ശവക്കുഴി ഇവ തുല്യാർത്ഥമെന്നു വരുന്നു. അതായത് മരണത്തിൽ സംഭവിക്കുന്ന ഇല്ലായ്മയുടെ അവസ്ഥ. (സങ്കീ 49:15; 55:15; 86:13; യെശ 14:9; യോനാ 2:2; 1 കൊരി 15:55 ഇവയുടെ മാർജ്ജിൻ കുറിപ്പ് നോക്കുക ഇംഗ്ലീഷ് ഭാഷാന്തരം AV)\nനരകം (ഷിയോൽ) മരണത്തിന്റെ നാസ്തിത്വത്തേയും ജീവന്റെ വിപരിതാവസ്ഥയെയും കുറിക്കുന്നു എന്നു തെളിയിക്കുന്ന ഇതര വേദഭാഗങ്ങൾ ചിലതു പരിശോധിക്കാം.\n1: ശമു 2:6 "യഹോവ കൊല്ലുന്നു" എന്ന വാക്യത്തിനു സമാന്തരമായി ശവക്കുഴിയിൽ (ഷിയോൽ) ഇറങ്ങുമാറാക്കുന്നു എന്ന പ്രയോഗം വരുന്നു. "ജീവിപ്പിക്കുന്നു" എന്നതിനു സമാന്തരമാണു "എഴുന്നേല്പ്പിക്കുന്നു" എന്നത്. ഈ ഇരട്ട സമാന്തരപ്രയോഗം മരണത്തിനാൽ നാം ഷിയോലിൽ പ്രവേശിക്കുകയും മരിച്ചവരുടെ പുനരുത്ഥാനത്തിൽ അതിൽ നിന്നു വിമോചനം വരുകയും ചെയ്യുന്നു എന്നു തെളിയിക്കുന്നു, അതു കൊണ്ട് അവിടെ ബോധമോ, യാതനയോ ആനന്ദമോ അനുഭവപ്പെടുകയില്ല. ശവകുടീരത്തിലെ അബോധനിദ്രാവസ്ഥയിൽ നിന്ന് പുനരുത്ഥാനത്തിൽ ഉണർത്തപ്പെടും വരെ മരിച്ചവർ ഇല്ലായ്മ പ്രാപിക്കുകയാണു.\nജോബു 14:21 "അവന്റെ പുത്രന്മാർക്ക് ബഹുമാനം വരുന്നത് അവൻ അറിയുന്നില്ല. അവർക്ക് താഴ്ചഭവിക്കുന്നത് അവൻ ഗ്രഹിക്കുന്നില്ല." പരേതരായ പിതാക്കൾ സന്തതികളുടെ സുഖദുഃഖാനുഭവങ്ങളെപ്പറ്റി അജ്ഞാതരായിരിക്കും. അവരുടെ ശ്രയോലാഭത്തിൽ അവർക്ക് ആനന്ദമോ ശ്രയോഹാനിയിൽ ദുഃഖമോ ഉണ്ടാകുന്നില്ല. അവർ ഒട്ടും ബോധവാന്മാർ അല്ല. ജോബ് 14:13;17:13 ഇവ ഷിയോലിന്റെ അന്ധകാരനിഗൂഡമായ അവസ്ഥയെപ്പറ്റി പറയുന്നു. ഈ വിവരണം സൗഭാഗ്യത്തിന്റെയോ നിത്യ ദൗർഭാഗ്യത്തിന്റെയോ സ്ഥലത്തിനല്ല. മൃതിയുടെ ശൂന്യലോകത്തിനേ യോജിക്കു.\nസങ്കീ 6:5 "മരണത്തിൽ നിന്നെക്കുറിച്ച് ഓർമ്മയില്ല, പാതാളത്തിൽ (ഷിയോൽ, ശവക്കുഴി) ആർ നിനക്കു സ്തോത്രം ചെയ്യും? നീതിമാനായ ദാവീദ് നിശ്ചയമായും മരണാനന്തരം യാതനയിൽ തള്ളപ്പെടുകയില്ല. അഥവ ഷിയോലിൽ ആനന്ദത്തിന്റെ ഒരു സ്ഥാനമുണ്ടെങ്കിൽ അവൻ അവിടെ യഹോവയെ സ്തുതിക്കാതിരിക്കുമോ? എന്നാൽ ഈ വാക്യം എന്താണു തെളിയിക്കുന്നത്. മരണമൂലം ദൈവത്തേ ഓർക്കാൻ കഴിയുകയില്ല. ഷിയോലിൽ ആകയാൽ അവനെ സ്തുതിക്കുന്നതിനു അശക്തനുമായിരിക്കും. അങ്ങനെയെങ്കിൽ മൃതിയുടെ അബോധ നിദ്രാവസ്ഥയിൽ ആയിരിക്കണം ദാവീദ്. ഈ സ്ഥിതിയിൽ പുനരുത്ഥാനത്തിൽ ഉണരും വരെ ആ മരണ നിദ്രയിൽ കഴിയേണ്ടി വരും.\nസങ്കീ 30:3 ഇവിടെ കുഴി എന്നു പരിഭാഷപ്പെടുത്തിയിരിക്കുന്നത് ഷിയോൽ എന്ന എബ്രയാപദമാണു. കുഴിയിൽ ഇറങ്ങുക എന്നാൽ മരിക്കുക എന്നർത്ഥം. കുഴിയിൽ ആകാതെ കാക്കുക എന്നുവെച്ചാൽ ജീവനോടിരിക്കുക എന്നു തന്നെ. ഇതേ ആശയം സങ്കീ 89:48 ലും കാണാം.\nസങ്കീ 31:17 ദുഷ്ടന്മാർ ഷിയോലിൽ (ശവക്കുഴി) മൗനമായിരിക്കട്ടെ. ഷിയോൽ സൗഭാഗ്യത്തിന്റെ ഭവനമെങ്കിൽ ദുഷ്ടന്മാർക്കവിടെ പ്രവേശനമുണ്ടായിരിക്കില്ല. മറിച്ച് ദണ്ഡനത്തിന്റെ സ്ഥാനമെങ്കിൽ ആരും വാവിട്ടു നിലവിളിച്ചു പോകയില്ലോ പിന്നെ മൗനം പാലിക്കുന്നതെങ്ങിനെ.? ഷിയോൽ അബോധാവസ്ഥയെങ്കിൽ മാത്രമേ ഈ വേദവാക്യം ശരിയാകു. സങ്കീ 115:17 "മരിച്ചവരും മൗനതയിൽ ഇറങ്ങിയവരും യഹോവയെ സ്തുതിക്കുന്നില്ല." മരണാനന്തരയാതനാ സിദ്ധാന്തത്തിനു എതിരല്ലേ ഈ വാക്യം? കാരണം മൃതിയുടെ നിശ്ശബ്ദലോകത്തിൽ മൗനത്തില്ലാതെ യാതനയുടെ ഫലമായ നിലവിളിക്ക് സ്ഥാനമില്ല. ഇനിയും ഇവിടെ വിഷയം നീതിമാന്മാരുടെ സൗഭാഗ്യവസതിയായ പറുദീസായാണെന്നു വിചാരിക്കാനും നിവൃത്തിയില്ല. അങ്ങനെയെങ്കിൽ അവിടെ യഹോവയുടെ അപദാന സങ്കീർത്തനം മുഴങ്ങിക്കൊണ്ടിരിക്കണമല്ലോ. അതു കൊണ്ട് മൃതിയുടെ മൂകലോകത്തിൽ മരിച്ചവർ ബോധവാന്മാർ അല്ലെന്നു സ്പഷ്ടം.\nസങ്കീ 146:3,4 "പ്രഭുക്കന്മാരിൽ ആശ്രയിക്കരുത്, മനുഷ്യപുത്രന്മാരിൽ ശരണപ്പെടരുത്... അവന്റെ ശ്വാസം പോകുന്നു അവൻ മണ്ണിലേക്കു മടങ്ങുന്നു. അന്നു തന്നെ അവന്റെ നിരൂപണങ്ങൾ നശിക്കുന്നു." നമ്മുടെ ആശ്രയം ദൈവത്തിലും ക്രിസ്തുവിലും ആയിരിക്കണം. മനുഷ്യരിലായിരിക്കരുത്. കാരണം അവന്റെ ജീവശ്വാസം അവസാനിക്കുകയും അവൻ മണ്ണിലേയ്ക്ക് തിരിയുകയും ചെയ്യും. അന്നു തന്നെ അവന്റെ വിചാരശേഷി നശിക്കുന്നു. പിന്നെ അവൻ ബോധവാനല്ല. അവനു പിന്നെ സുഖദുഃഖങ്ങൾ അനുഭവപ്പെടുന്നത് എങ്ങനെ?\nസഭാപ്രസംഗി 9:5,6,10 "ജീവിച്ചിരിക്കുന്നവർ തങ്ങൾ മരിക്കുമെന്നറിയുന്നു. മരിച്ചവരോ ഒന്നും അറിയുന്നില്ല. അവർക്കു മേലാൽ ഒരു പ്രതിഫലവുമില്ല. അവരെപ്പറ്റിയുള്ള ഓർമ്മ (ഏറിയകൂറും) വിട്ടു പോകുന്നുവല്ലോ. അവരുടെ സ്നേഹവും ദേഷ്വവും അസൂയയും നശിച്ചു പോയി. സൂര്യനു കീഴെ നടക്കുന്ന ഒന്നിലും അവർക്ക് ഇനി ഒരിക്കലും (എബ്രയാ മൂലത്തിൽ ദീർഘമായ ഒരു അനിശ്ചിതകാലം) ഓഹരിയില്ല." "നീ ചെല്ലുന്ന ശവക്കുഴിയിൽ (ഷിയോൽ = പാതാളം) പ്രവൃത്തിയോ, സൂത്രമോ അറിവോ ജ്ഞാനമോ ഇല്ല. ജീവിച്ചിരിക്കുന്നവർ കുറഞ്ഞപക്ഷം ആദാമ്യശാപം നിമിത്തം മരിക്കേണ്ടവരാണെന്ന സത്യമെങ്കിലും അറിയുന്നു. മരിച്ചവരാകട്ടെ ഷിയോലിൽ അതായത് മൃതിയുടെ ലോകത്തിൽ ബോധരഹിതരായിരിക്കുന്നു. അതു കൊണ്ട് മനുഷ്യനു മരണാനന്തരം സുഖദുഃഖങ്ങൾ സങ്കല്പിക്കുന്നത് അബദ്ധം. മരിച്ചവർക്ക് അറിവുണ്ടെങ്കിൽ സുഖദുഃഖജ്ഞാനമുണ്ടായിരിക്കും. മരിച്ചവർക്ക് സ്നേഹദ്വേഷാദിവികാരങ്ങൾ നശിച്ചിരിക്കുന്നു. നീതിമാന്മാർ പറുദീസായിൽ സന്തോഷിക്കുന്ന പക്ഷം അവർ തുടർന്നും സ്നേഹിക്കേണ്ടതാണു. ദുഷ്ടന്മാരാണെങ്കിൽ ദ്വേഷിക്കയും അസൂയപ്പെടുകയും ചെയ്യേണ്ടതാണു. തങ്ങളെ പീഡിപ്പിക്കുന്ന ദൈവത്തോട് കടുത്ത ദദ്വേഷവും നന്മ അനുഭവിക്കുന്ന നീതിമാന്മാരോട് ദുസ്സഹമായ അസൂയയും ഉണ്ടായിരിക്കേണ്ടതാണു. അതു കൊണ്ട് നരകം (ഷിയോൽ) എന്നത് അബോധാവസ്ഥ തന്നെ.\nയെശ 63:16 "നീയല്ലോ ഞങ്ങളുടെ പിതാവ്, അബ്രഹാം ഞങ്ങളെ അറിയുന്നില്ല. ഇസ്രയേലിനു ഞങ്ങളെ തിരിയുന്നതുമില്ല, നീയോ യഹോവേ ഞങ്ങളുടെ പിതാവ് ആകുന്നു." യെശയ്യാവ് ഇത് എഴുതുന്ന കാലത്ത് അബ്രഹാമും യാക്കോബും നിര്യാതരും തങ്ങളുടെ പിൻതലമുറകളെപ്പറ്റി അജ്ഞരുമാണെന്ന് ഈ വാക്യം തെളിയിക്കുന്നു. അതു കൊണ്ട് അക്ഷാർത്ഥത്തിലുള്ള ഒരു ധനവാനോട് അക്ഷരാർത്ഥത്തിലുള്ള അബ്രഹാം അക്ഷരാർത്ഥത്തിൽ തന്നെ സംസാരിച്ചു എന്ന് ഈ ഉപമയിൽ നിന്ന് ധരിക്കുന്നത് അനുചിതം തന്നെ. കാരണം അബ്രഹാം മരിക്കുകയും അവന്റെ മനോവൃത്തികൾക്ക് വിരാമം ഭവിക്കുകയും ചെയ്തു.\nപ്രേതാത്മവാദത്തേ തീർത്തും നിഷേധിക്കുന്നതാണു മേൽവാക്യങ്ങൾ എന്നു സന്ദർഭവശാൽ പറഞ്ഞു കൊള്ളട്ടെ. പ്രേതാന്മവാദികൾ പരേതരായ ബന്ധുമിത്രാദികൾക്ക് നാമുമായി സമ്പർക്കം പുലർത്താൻ കഴിയുമെന്നാണല്ലോ വാദിക്കുന്നത്. പ്രേതാന്മാക്കളുമായുള്ള സമ്പർക്കം തോന്നിപ്പിക്കുന്ന അനുഭവങ്ങളിൽ ഭൂരിഭാഗവും വെറും തട്ടിപ്പാണു. അമ്മാതിരി സന്ദർഭങ്ങളിൽ മദ്ധ്യവർത്തികൾ നമ്മളെ വഞ്ചിക്കുകയാണു. എന്നാൽ ഈ അനുഭവങ്ങളിൽ ഒരു ഭാഗം യാഥാർത്ഥമാണു. പക്ഷെ പ്രേതാത്മവാദികൽ സിദ്ധാന്തിക്കുന്നത് പോലെ മരിച്ചു പോയവരുടെ ആത്മാക്കളല്ല ജീവിച്ചിരിക്കുന്നവരുമായി സംഭാഷിക്കുന്നത്. പരേതരായ ബന്ധുക്കളും സുഹൃത്തുക്കളും ആയി അഭിനയിക്കുന്ന ദുഷ്ടാത്മാക്കളാണു അപ്രകാരം പെരുമാറുന്നത്. നമ്മുടെ ജീവിതരഹസ്യങ്ങൾ അവർക്ക് അറിയാം. നമ്മുടെ വിചാരഗതികൾ അവർക്കൊരു തുറന്ന പുസ്തകമാണു. അങ്ങനെ നാമോ നമ്മുടെ പരേതസുഹൃത്തുക്കളോ ഒഴികേ വേറാരും ഗ്രഹിച്ചിട്ടില്ലെന്നു നാം കരുതുന്ന കാര്യങ്ങൾ അവർ വിളിച്ചു പറയുന്നു. ഈ അറിവിനെ ആയുധമാക്കി നമ്മോടു സംഭാഷിക്കുന്നത് കഥാവശേഷരായ നമ്മുടെ ബന്ധു മിത്രാദികളാണെന്ന് നമ്മെ ബോദ്ധ്യപ്പെടുത്താൻ അവർ ശ്രമിക്കുന്നു. മരിച്ചവർ ഇല്ലായ്മ പ്രാപിക്കുന്നു എന്ന വേദസത്യം അറിയാത്തവർ ശത്രുവിന്റെ വഞ്ചനയിൽ അകപ്പെട്ട് അവന്റെ സ്വാധീനവലയത്തിൽ അമരാൻ ഇടവരുന്നു.\nമരണം നിദ്രയോടു സദൃശ്യം. മരണാവസ്ഥയെ വിശദമാക്കാൻ ബൈബിൾ ഉപയോഗ്ഗിക്കുന്ന സാദൃശ്യങ്ങളിൽ ഒന്നാണു നിദ്ര. കാരണം ഒരാൾ സ്വപ്നാതീതമായ ഗാഡനിദ്രയിൽ ആയിരിക്കുമ്പോൾ ചുറ്റുപാടും നടക്കുന്ന സംഭവങ്ങളെ സംബന്ധിച്ച് ഒട്ടും ബോധവാനല്ല.\nദാനിയേൽ 12:2 "ഭൂമിയിലെ പൊടിയിൽ നിദ്രകൊള്ളുന്നവരിൽ പലരും ചിലർ നിത്യജീവനായും ചിലർ ലജ്ജയ്ക്കും നിത്യനിന്ദക്കുമായും ഉണരും." ഇവിടെ മൃതന്മാർ ഭൂമിയിലെ പൊടിയിൽ നിദ്രകൊള്ളുന്നതായി പറയുന്നു, എന്നാൽ മിശിഹാ ലോകത്തിന്റെ ഭരണകർത്താവായി വരുമ്പോൾ തക്കസമയത്ത് അവർ ഉണർത്തപ്പെടും. അതു കൊണ്ട് മരണത്തിൽ ഇരിക്കും കാലത്തോളം അവർ ബോധവാന്മാരല്ല. അവർക്ക് സുഖമോ ദുഃഖമോ അനുഭവപ്പെടുന്നില്ല. നന്മ ചെയ്തവർ ജീവനിലേക്ക് മടങ്ങി വരുന്നതായി പറയുന്നത് കൊണ്ട് പുനരുത്ഥാനം വരെ അവർക്ക് ജീവനില്ലെന്നു തെളിയുന്നു.\nയോഹ 11:11 "നമ്മുടെ സ്നേഹിതനായ ലാസർ നിദ്രകൊള്ളുന്നു." ഞാൻ അവനെ നിദ്രയിൽ നിന്നു ഉണർത്താൻ പോകുന്നു." എന്ന് യേശു പറഞ്ഞു. ക്രിസ്തു തന്റെ സ്നേഹിതനായ ബഥാനിയായിലെ ലാസറിന്റെ മരണത്തെ ആലങ്കാരികമായി നിദ്ര എന്നു വ്യവഹരിക്കുന്നു.ശിഷ്യന്മാർ ഈ വാക്കുകൾ തെറ്റിദ്ധരിച്ച് ലാസറിന്റെ രോഗനില ഭേദപ്പെടുന്നു എന്നാണു വിചാരിച്ചത്. അപ്പോൾ യേശു സ്പ്ഷ്ടമായി പറഞ്ഞു. "ലാസർ മരിച്ചു പോയി, ഞാൻ അവനെ നിദ്രയിൽ നിന്ന് ഉണർത്താൻ പോകുന്നു." ബഥാനിയായിൽ അവൻ വന്ന വിവരം ഒന്നാമതായി അറിയുന്നത് മാർത്തയാണു. ഉത്തരക്ഷണം അവൾ ഗുരുവിന്റെ അടുത്തേക്ക് ഓടി. "നീ ഇവിടെ ഉണ്ടായിരുന്നുവങ്കിൽ എന്റെ സഹോദരൻ മരിക്കുകയില്ലായിരുന്നു." എന്നാണു അവൾക്ക് പറയാൻ ഉണ്ടായിരുന്നത്. (വാക്യം 21) ക്രിസ്തുവിന്റെ സ്നേഹിതനായ ലാസർ ഒരു നല്ല മനുഷ്യൻ ആയിരുന്നിരിക്കണം. അതു കൊണ്ട് അയാൾ ദണ്ഡനസ്ഥലത്തേക്ക് പോയിരിക്കുകയില്ല. ഉപമ അക്ഷരീകമായി വ്യാഖ്യാനിക്കുന്നവരുടെ അഭിപ്രായത്തിൽ ബഥാനിയായിലെ ലാസർ സ്വർഗ്ഗത്തിൽ ആയിരുന്നിരിക്കണം മരണശേഷം. അങ്ങനെയെങ്കിൽ യേശു കണ്ണുകളുയർത്തി ഒരു വശത്ത് സ്വർഗ്ഗത്തിൽ ഭാഗ്യശാലികളുടെ മദ്ധ്യേ ലാസറിനേയും, മറുവശത്ത് ഭൂമിയിൽ ദുഃഖാർത്തരായ മാർത്തയേയും മറിയയേയും കണ്ടിട്ട് ഏതാണ്ടിങ്ങനെ പറഞ്ഞിരിക്കും. "ലാസറെ ഇറങ്ങി വരുക, നിന്റെ സഹോദരികൾ എത്ര ദുഃഖാർത്തരായിരിക്കുന്നു. അവരെ ശോക സാഗരത്തിൽ ആഴ്ത്തികൊണ്ട് നിനക്ക് സ്വർഗ്ഗസുഖമനുഭവിക്കാൻ സാദ്ധ്യമല്ല. അവരുടെ സമാശ്വാസത്തിനായി നിന്നെ ശാപഗ്രസ്തമായ ഈ ഭൂമിയിലേയ്ക്ക് പുനരാനയിക്കാൻ ഞാൻ നിർബന്ധിതനായിരിക്കുന്നു." എന്നാൽ ഇങ്ങനെ വല്ലതും അവൻ പറയുകയുണ്ടായോ? മരിച്ച് ഭൂമിയുടെ അധോതലങ്ങളിലേക്ക് കണ്ണുകൾ തിരിയിച്ചിട്ട് ഇങ്ങനെ പറഞ്ഞുമില്ല. "ലാസറെ അങ്ങകലെ നരകാഗ്നിയിൽ കിടന്ന് നീ വേദന കൊണ്ട് പുളയുന്നത് ഞാൻ എങ്ങനെ സഹിക്കും. ദുരാത്മാക്കളെ നിങ്ങളുടെ അഗ്നിക്കൊടിലുകൾ താഴെയിടുക." ലാസറേ കയറി വരുക എന്നോ ഇറങ്ങി വരുക എന്നോ അല്ല. പുറത്തു വരിക എന്നു മാത്രമാണു പറഞ്ഞത്. മരിച്ചവൻ പുറത്ത് വന്നു. മരിച്ചവൻ എന്ന പ്രയോഗം ശ്രദ്ധേയമാണു. നരകത്തിൽ യാതനയിലോ സ്വർഗ്ഗത്തിൽ സുഖാനുഭൂതിയിലോ ബോധവാനായി കഴിയുന്നവനല്ല; കേവലം മരിച്ചവനാണു ലാസർ. യഹൂദസമ്പ്രദായപ്രകാരം ചരമ വസ്ത്രങ്ങൾ കൊണ്ട് കൈകാലുകൾ ബന്ധിക്കപ്പെട്ടവനായി മരിച്ചവൻ പുറത്ത് വന്നു. അവന്റെ കെട്ടഴിപ്പിൻ അവൻ പോകട്ടെ എന്നു യേശു പറഞ്ഞു. (വാക്യം 43,44) അങ്ങനെ ചെയ്യപ്പെട്ടു.\nഇങ്ങനെ ചിന്തിക്കുമ്പോൾ ലാസർ വാസ്തവമായി മരിച്ചിരുന്നു. അവൻ നഷ്ടപ്രജ്ഞനായി മരണ നിദ്രയിലായിരുന്നു. ക്രിസ്തുവിന്റെ മഹാശക്തിമത്തായ ആജ്ഞയിങ്കൽ അവൻ പുറത്ത് വന്നു. വിസ്മയസ്തബധരായ അവന്റെ സഹോദരികൾക്ക് അവനെ ജീവനുള്ളതായി തിരികെ കിട്ടി. അവൻ മൃത്യുഗ്രസ്തനായിക്കഴിഞ്ഞ മൂന്നുനാലു ദിവസത്തേ വിചിത്രാനുഭവങ്ങളെപ്പറ്റി അവനൊന്നും പറയാനുണ്ടായിരുന്നില്ല. സ്വർഗ്ഗദർശനത്തിന്റെ ഒരു വർണ്ണന നമുക്ക് സ്വഭാവികമായും പ്രതീക്ഷിക്കാമായിരുന്നു, ദൈവവും, ദൈവദൂതന്മാരുമൊക്കെ എങ്ങനെ കാണപ്പെട്ടു എന്നും മറ്റും വർണ്ണിച്ചു കേൾക്കാൻ നാം ആഗ്രഹിക്കയില്ലയോ, എന്നാൽ സ്വർഗ്ഗമഹത്വങ്ങളെപ്പറ്റി അവൻ മൗനം പാലിക്കുകയാണു, നരകത്തെപ്പറ്റിയും ഭയാനകമായ പലകഥകളും നാം പ്രതീക്ഷിക്കുന്നുണ്ടാകും, അതിനേകുറിച്ചു, ലാസറിനു ഒന്നും പറയാനില്ല. കൊമ്പും, കുളമ്പും ചുരുണ്ടവാലും പിളർന്നനാവുമായി ത്രിശൂലപാണികളും തീകൊണ്ട് പൊള്ളാത്തവരുമായ പിശാചുക്കളെപ്പറ്റിയുള്ള ബീഭത്സവൃത്താന്തങ്ങളൊന്നും നാം കേൾക്കുന്നില്ല. ഇമ്മാതിരി പേക്കിനാക്കളെല്ലാം അന്ധകാരയുഗത്തിലേ കണ്ട് പിടുത്തമാണു. ലാസർ വാസ്തവമായും മരിച്ചു പോയിരിക്കുന്നു.\n"മരിച്ചവർ ഒന്നും അറിയുന്നില്ല." ഇങ്ങനെ തന്നെ പ്രഥമ ക്രിസ്തീയ രക്തസാക്ഷിയായ സ്തേഫാനോസിനെപ്പറ്റി നാം വായിക്കുന്നു. "കർത്താവേ ഈ പാപം അവർക്ക് കണക്കിടരുതേ" എന്നവൻ ഉച്ചത്തിൽ നിലവിളിച്ചു. പിന്നെ അവൻ നിദ്രകൊണ്ടും(അപ്പോ 7:60) യാതനയുടെ സ്ഥാനത്തേക്കോ പറുദീസായിലേയ്ക്കോ പോകുന്നതായിട്ടല്ല, കേവലം നിദ്രാധീനനാകുന്നതായിട്ടാണു ഇവിടെ വിവരിക്കുന്നത്. അപ്പോ 13:36ൽ പൗലോസ് ഇങ്ങനെ പറയുന്നു. "ദാവീദ് നിദ്രപ്രാപിച്ചു പിതാക്കന്മാരോട് ചേർന്നു." ദ്രവത്വം കണ്ടു ദാവീദ് സ്വർഗ്ഗത്തിലേക്ക് പോയതായിട്ടല്ല (അപ്പോ 2;34) മരണ നിദ്രയിൽ പതിച്ചതായിട്ടത്രെ പറയപ്പെട്ടിരിക്കുന്നത്. സങ്കീ 16:10നോട് ഈ വേദഭാഗം പൊരുത്തപ്പെടുന്നില്ലെന്നു ചിലർ വിചാരിച്ചേക്കാം. എന്നാൽ അപ്പോ 2:25-32ൽ കാണിച്ചിരിക്കുന്നതു പോലെ ഇവിടെ ദാവീദ് ക്രിസ്തുവിനെപ്പറ്റി പ്രാവചനീകമായിപ്പറയുകയാണെന്ന് മനസ്സിലാക്കണം. 1 കൊരി 15:17,18 ഉം നോക്കുക ക്രിസ്തു ഉയർത്തിട്ടില്ലെങ്കിൽ ക്രിസ്തുവിൽ നിദ്രകൊണ്ടവരും നശിച്ചു പോയി. എന്നാൽ ക്രിസ്തു നിദ്രകൊണ്ടവരിൽ ആദ്യഫലമായി മരിച്ചവരിൽ നിന്നു ഉയർത്തിരിക്കുന്നു. മരണത്തിൽ ക്രിസ്തു നിദ്രാവസ്ഥയിൽ ആയിരുന്നു. അവൻ മരിച്ചവരിൽ നിന്ന് ഉയർക്കാതിരുന്നെങ്കിൽ ക്രിസ്തുവിൽ നിദ്രകൊണ്ടവരും നശിച്ചു പോയേനെ. ഈ അവസ്ഥ എന്നാളും തുടരുമായിരുന്നു. തീർച്ചയായും ഈ അവസ്ഥയാതനയിലോ ആനന്ദത്തിലോ ഉള്ള നിദ്രയുടെ രൂപമാകയില്ലല്ലോ.\nPosted by Mathson at 9:12 AM0comments


Janmabhumi| അജി മസ്‌ക്കറ്റ് ഒരുക്കുന്ന ഏകാകിനി\nFebruary 14, 2021, 12:01 p.m.\nപ്രശസ്ത ചലച്ചിത്ര സ്റ്റില് ഫോട്ടോഗ്രാഫര് അജിമസ്‌ക്കറ്റ് ഛായാഗ്രഹണവും സംവിധാനവും നിര്‍വ്വഹിക്കുന്ന 'ഏകാകിനി'യില് അമ്പിളി അമ്പാളി നായികയാകുന്നു. 'ഡയാന' എന്ന കഥാപാത്രത്തെയാണ് അമ്പിളി ചിത്രത്തില് അവതരിപ്പിക്കുന്നത്.\nചെറുപ്രായത്തില് തന്നെ വിവാഹിതയാകേണ്ടിവന്നതിലൂടെ ജീവിതത്തിലെ എല്ലാ സന്തോഷങ്ങള്‍ക്കും തിരശ്ശീല വീണ ഡയാനയുടെ ജീവിതത്തിലെ തുടര് സംഭവങ്ങളാണ് ചിത്രത്തില് വിഷയമാകുന്നത്. രണ്ടുപെണ്‍കുട്ടികള്‍ക്കു ജന്മം നല്‍കിയ ഡയാന തന്റെ നഷ്ടപ്പെട്ട സ്വപ്‌നങ്ങള്, മക്കളിലൂടെ സാക്ഷാത്കരിക്കാന് അഹോരാത്രം കഷ്ടപ്പെടുന്നു. അവളുടെ കുടുംബത്തിന്റെ ചിലവുകള് ഭര്‍ത്താവിന്റെ വരുമാനത്തില് ഒതുങ്ങുന്നതായിരുന്നില്ല.\nഭര്‍ത്താവുെണ്ടങ്കിലും എല്ലാ ചുമതലകളും ഡയാനയില് മാത്രമായി. ബുദ്ധിമുട്ടുകള്‍ക്കിടയിലും അവള് രണ്ടുമക്കളെയും നന്നായി പഠിപ്പിച്ചു. അതിനിടയില് മൂത്തമകള് സാന്ദ്രയ്ക്ക് അവളെ ഇഷ്ടപ്പെടുന്ന ജോബിയില് നിന്നും വിവാഹാലോചന വന്നു. വലിയ ആര്‍ഭാടങ്ങളില്ലാതെ അവരുടെ വിവാഹം ഡയാന നടത്തുന്നു. ഡയാനയുടെ സാമ്പത്തിക ബാധ്യതകള് പരിധിവിട്ട് ഉയര്‍ന്നുകൊണ്ടിരുന്നു. കുടുംബത്തിന് താങ്ങും തണലുമാകേണ്ട മരുമകനില് നിന്നും ഡയാനയ്ക്കും കുടുംബത്തിനും വലിയ ക്രൂരതകള് ഏല്‍ക്കേണ്ടി വന്നു. കൂടുതല് ഉദേ്വഗജനകങ്ങളായ മുഹൂര്‍ത്തങ്ങളാണ് തുടര്‍ന്നുണ്ടാകുന്നത്.\nമലപ്പുറം മഞ്ചേരിയിലെ നര്‍ത്തകിയും അഭിനേത്രിയുമായ അമ്പിളി അമ്പാളിയാണ് കേന്ദ്രകഥാപാത്രമായ ഡയാനയെ അവതരിപ്പിക്കുന്നത്. അമ്പിളിയോടൊപ്പം മലയാളത്തിലെ പ്രശസ്തതാരങ്ങളും ചിത്രത്തില് അഭിനയിക്കുന്നുണ്ട്.\nബാനര്-ആമി ക്രിയേഷന്‍സ്, ഛായാഗ്രഹണം, സംവിധാനം-അജി മസ്‌ക്കറ്റ്, കഥ-ആമി, തിരക്കഥ, സംഭാഷണം-മനോജ്, ഗാനരചന, സംഗീതം-ഖാലിദ്, പ്രൊ: കണ്‍ട്രോളര്-ജയശീലന് സദാനന്ദന്, പ്രൊഡക്ഷന്-എക്‌സിക്യൂട്ടീവ് - രാജേഷ് എം. സുന്ദരം, കല - മധുരാഘവന്, ചമയം - ബൈജു ബാലരാമപുരം, കോസ്റ്റ്യും-ശ്രീജിത് കുമാരപുരം, സ്റ്റുഡിയോ-ചിത്രാഞ്ജലി, പോസ്റ്റര് ഡിസൈന്‍സ്- മനുദേവ്, സ്റ്റില്‍സ്-ഷംനാദ് എന്.ജെ.


ഓർമ്മയിലെ ക്രിസ്തുമസ്സ്:- ലേഖനമത്സരം – (1) | Malayali Manasu\nHome Special ഓർമ്മയിലെ ക്രിസ്തുമസ്സ്:- ലേഖനമത്സരം - (1)\nഓർമ്മയിലെ ക്രിസ്തുമസിനെ കുറിച്ച് ചിന്തിക്കുമ്പോൾ.. എല്ലാ വർഷവും ക്രിസ്തുമസ് അടുക്കുമ്പോൾ എന്റെ മനസ്സിൽ ഓർക്കുന്ന ഒരു കാര്യം പറയാതിരിക്കാൻ\nഅന്ന് എനിക്ക് ഏകദേശം പത്തു വയസാണ് പ്രായം. ഏതാണ്ട് നാല്പത്തിഅഞ്ചുവർഷങ്ങക്ക് മുമ്പ്. അന്നത്തെ കാലത്ത് ഒരു ക്രിസ്തുമസിനും എന്റെ വീട്ടിൽ കേക്ക് മുറിച്ചതായി എനിക്ക് ഓർമയില്ല. അപ്പൻ പണിക്കു പോകുന്ന വീട്ടിൽനിന്നും ക്രിസ്തുമസിന്റെ അന്ന് വൈകുന്നേരം അവര് അപ്പന്റെ കൈയ്യിൽ ആളെണ്ണം കണക്കാക്കി കൊടുത്തു വിടുന്ന കേക്കിൻ കഷ്ണം. അതാണ് ങ്ങങ്ങളുടെ ക്രിസ്തുമസ് കേക്ക്. അന്നും പതിവുപോലെ അപ്പൻ കേക്ക് കഷ്ണങ്ങൾ കൊണ്ടുവന്നു. ഞങ്ങൾ മക്കൾ മൂന്നു പേരും അമ്മയും അപ്പനും കൂടി അത് കഴിക്കും. എന്നാൽ എല്ലാ വീട്ടിലെയും പോലെ ഒരു വലിയ ക്രിസ്തുമസ് കേക്ക് മേടിച്ചു മുറിക്കുക എന്റെ സ്വപ്‍നം ആയിരുന്നു. ഞാൻ അപ്പനോട് കാര്യം പറഞ്ഞു. അപ്പൻ തന്റെ മടിയിൽ നിന്നും ഉള്ള കാശ് എടുത്തു തന്നിട്ട് പറഞ്ഞു. കവലക്കു പോയി മേടിച്ചു കൊണ്ടുവരാൻ. ഞാൻ ഞങ്ങളുടെ ഗ്രാമത്തിലെ കവല ലഷ്യമാക്കി സന്തോഷത്തോടെ നടന്നു. അല്ല ഓടുകയാരുന്നു. ക്രിസ്തുമസ് കേക്ക് മേടിച്ചു കൊണ്ടുവരുവാനുള്ള സന്തോഷത്താൽ ഉള്ള ഓട്ടം.\nകവലയിലെ ആ ബേക്കറിയിൽ നിന്നും അപ്പൻ ഇടക്ക് പച്ച റൊട്ടിയും മൊരിച്ച റൊട്ടിയും റെസ്‌കും മേടിക്കാറുണ്ട്. അങ്ങനെ അപ്പന്റെ കൂടെ പോയിട്ടുള്ളതു കൊണ്ട് എനിക്ക് കട അറിയാം. വീട്ടിൽ നിന്നും കവലക്ക് ഒന്നര കിലോമീറ്റർ ദൂരം ഉണ്ടെങ്കിലും പൈസയുടെ മടുപ്പുകൊണ്ട് അങ്ങോട്ടും ഇങ്ങോട്ടും മിക്കപ്പോഴും നടക്കുകയാണ് പതിവ്. ഞാൻ കേക്കുമായി തിരികെ വരുന്നതും കാത്ത് അനിയനും പെങ്ങളും ഇരിക്കുന്ന കാര്യംകൂടി ഓർത്തപ്പോൾ എന്റെ ഓട്ടത്തിന് വേഗം കൂടി. മാത്രമല്ല ഇരുട്ട് ആയി തുടങ്ങുകയും ചെയ്തു. റോഡിന്റെ ഇരു സൈഡിലുമുള്ള വീടുകളിൽ പല വർണ്ണങ്ങളിലുമുള്ള നഷത്ര വിളക്കുകൾ തൂങ്ങി കിടക്കുന്നു. പടക്കം പൊട്ടുന്നു. പക്ഷേ അതിൽ ഒന്നിലും എന്റെ കണ്ണുകൾ ഉടക്കിയില്ല. കാരണം ക്രിസ്തുമസ് കേക്ക് മേടിച്ച് വീട്ടിൽ കൊണ്ടുവന്നു മുറിക്കാനായി ഞാൻ ബേക്കറി ലഷ്യമാക്കിയുള്ള ഓട്ടത്തിൽ ആണല്ലോ. ഞാൻ ബേക്കറിയുടെ മുന്നിൽ എത്തി. കേക്ക് മേടിക്കാനുള്ള ആളുകളുടെ തിരക്ക്.\nഎന്നെ കടക്കാരൻ കണ്ടെങ്കിലും തിരക്ക് ഒന്നു കുറഞ്ഞപ്പോൾ ആണ് കണ്ണാടി അലമാരയിൽ നോക്കി കേക്കിന്റെ ഭംഗി ആസ്വദിച്ചു നിക്കുന്ന എന്നോട് എന്തിനാടാ വന്നത് എന്ന് ചോദിച്ചത്. ഞാൻ പറഞ്ഞു ഒരു കേക്ക് വേണം. കേക്ക് തരുന്നതിനു മുമ്പ് അയാൾ എന്റെ കൈയിലെ പൈസ മേടിച്ച് എണ്ണി നോക്കി. എന്നിട്ട്അയാൾ എന്നെ നോക്കി പറഞ്ഞു. ഇത് ആറു രൂപയെ ഉള്ളു. ഒൻപതു രൂപ വേണം എന്ന്. എന്റെ കൈയിൽ ഇത്രയുമേ ഉള്ളു എന്ന് പറഞ്ഞപ്പോൾ അയാൾ ആ പൈസ എന്റെ കൈയിൽ തിരികെ തന്നിട്ട് പറഞ്ഞു. ഈ പൈസക്ക് കേക്ക് കിട്ടത്തില്ല എന്ന്. ഒറ്റ നിമിഷം കൊണ്ട് എന്റെ കേക്ക് സ്വപ്നം പൊലിഞ്ഞു. കരച്ചിലിന്റെ വക്കിലെത്തിയ ഞാൻ കേക്കുമായി വരുന്ന ഏട്ടനെയും കാത്ത് വീട്ടിൽ ഇരിക്കുന്ന അനിയനെയും പെങ്ങളെയും ഓർത്ത് നിരാശനായി തിരിഞ്ഞു നടക്കാൻ തുടങ്ങിയപ്പോൾ അയാൾ എന്നെ വിളിച്ചു. ഇങ്ങുവാടാ. ഞാൻ സന്തോഷത്തോടെ തിരിഞ്ഞപ്പോൾ അയാൾ പറഞ്ഞു. ആ പൈസ ഇങ്ങു താ. ഓ ഞാൻ വിചാരിച്ചു അപ്പൻ ഇടക്കു കടയിൽ ചെല്ലാറുള്ളതുകൊണ്ട് ബാക്കി പൈസ അപ്പനോട് വാങ്ങിച്ചോളാം എന്നും പറഞ്ഞു കേക്ക് തരാൻ പോകുവാരിക്കും എന്ന്. അയാൾ അലമാര തുറന്ന് ബട്ടർ പേപ്പറിൽ പൊതിഞ്ഞു വെച്ചിരിക്കുന്ന അഞ്ചാറു കഷ്ണം കേക്ക് ഒരു കവറിൽ ഇട്ടു തന്നു. ഒരു ക്രിസ്തുമസ് കേക്ക് എന്ന സ്വപ്നം ബാക്കി ആക്കി നിരാശയോടും സങ്കടത്തോടും ഞാൻ തിരികെ വീട്ടിലേക്ക് നടന്നു.\nക്രിസ്തുമസ് തലേന്ന് സന്ധ്യ മയങ്ങി തുടങ്ങുമ്പോൾ എല്ലാ വീടുകളിൽ നിന്നും പടക്കങ്ങൾ പൊട്ടുന്ന ശബ്ദം കേൾക്കാൻ തുടങ്ങുമ്പോൾ ഞങ്ങൾ മക്കൾ മൂന്ന് പേരും മുറ്റത്തു ഇറങ്ങി നിൽക്കും. മറ്റു വീടുകളിലെ പടക്കം പൊട്ടുന്ന ശബ്ദം കേൾക്കാൻ. കാരണം ഞങ്ങളുടെ വീട്ടിൽ പടക്കം മേടിക്കാൻ ഉള്ള സമ്പത്തികം അന്നില്ല. അകലെ പൊട്ടുന്ന പടക്കത്തിന്റെ ശബ്ദം കേൾക്കാനേ കഴിയുമായിരുന്നുള്ളു. എന്നാൽ അടുത്ത വലിയ വീട്ടിലെ ആ വലിയ മനുഷ്യൻ അവരുടെ വീട്ടിൽ മേടിച്ചിരിക്കുന്ന പടക്കം പൊട്ടിക്കുന്നതിനു മുമ്പ് ങ്ങങ്ങളെ വിളിക്കും. ഞങ്ങൾ മക്കൾ മൂന്നു പേരും പോകും. അവിടെ ആ മനുഷ്യൻ അവരുടെ മക്കളോടൊപ്പം അത് പൊട്ടിച്ച് ആസ്വദിക്കുമ്പോൾ അടുത്ത് നിന്ന് ഞങ്ങൾ അത് കണ്ട് ആസ്വദിക്കും.എന്നിട്ട് നേരം വെളുത്തു കഴിയുമ്പോൾ ഞാൻ പോകും. തലേ ദിവസം അവിടുത്തെ ചാമ്പ മരത്തിന്റെ കമ്പിൽ കെട്ടി പൊട്ടിച്ച മാ ലപ്പടക്കത്തിൽ നിന്നും പൊട്ടാതെ താഴെ വീണു കിടക്കുന്ന ബീഡി കുറ്റി പോലുള്ള പടക്കം പെറുക്കാൻ. അത് വീട്ടിൽ കൊണ്ടുവന്നിട്ടു പൊട്ടിക്കാൻ ശ്രെമിക്കും. മഞ്ഞുകൊണ്ട് തണുത്തു കിടന്നതായതുകൊണ്ട് അത് എവിടെ പൊട്ടാൻ. പിന്നെ എന്തു ചെയ്യും എന്ന് ചോദിച്ചാൽ ആ പടക്കം പൊളിച്ചു അതിനുള്ളിലെ കരിമരുന്നു മൊത്തം ഒരു പേപ്പറിൽ നിരത്തിയിട്ടു അത് വെയിലത്ത് വെച്ചു ഉണങ്ങി ചൂട് പിടിച്ചു കഴിയുമ്പോൾ അതിനു തീ കൊടുക്കും. അത് ആളി കത്തുന്നത് കണ്ടു ആസ്വദിക്കുന്നതോടു കൂടി ആ വർഷത്തെ ഞങ്ങളുടെ പടക്കം പൊട്ടീര് കഴിയും.ഒരു പ്രാവശ്യം മറ്റൊരു വീട്ടിൽ നിന്നും ഇതു പോലെ പടക്കത്തിന്റെ പൊട്ടാത്ത കുറ്റി തപ്പി പെറുക്കി പോന്നപ്പോൾ അവരുടെ വീട്ടിൽ നിന്നും ആരോ ഉറക്കെ പറയുന്നത് കേട്ടു. ആരോ തരി പെറുക്കാൻ വന്നന്ന്. പിന്നീട് ഞാൻ അവിടുന്ന് പടക്കത്തിന്റെ പൊട്ടാത്ത കുറ്റി (അവരുടെഭാഷയിൽ തരി)പെറുക്കാൻ പോയിട്ടില്ല. പിന്നീട് ഈ വീടുകളിൽ അവർ അവരുടെ പറമ്പിലെ കരിയില കൂട്ടി കത്തിക്കുമ്പോൾ അതിനുള്ളിൽ നിന്നും അന്ന് പൊട്ടാതെ കിടന്ന ചില പടക്കങ്ങൾ പൊട്ടുന്ന ശബ്ദം കേൾക്കാൻ നല്ല രസം ഉണ്ട്. ആ കരിയില മുഴുവൻ കത്തി തീരുന്നതു വരെ അതിന്റെ അരികിൽ ഇരിക്കും പടക്കം പൊട്ടുന്നതു കേൾക്കാൻ. അത് ഒരു രസം ആയിരുന്നു.\nഅന്ന് ഏറു പടക്കം എന്ന പേരിൽ ഒരു പടക്കം ഉണ്ട്. ഇന്ന് ഈ പടക്കം ഇല്ല. അന്ന് എല്ലാ മാടകടയിലും ഈ ഏറു പടക്കം മേടിക്കാൻ കിട്ടും. ഒന്നിന് പത്തു പൈസ ആണ് വില. ഈ ഏറു പടക്കം മേടിച്ച് പല വികൃതി പിള്ളാരും ഏതെങ്കിലും വീടിന്റെ പിന്നാമ്പുറത്തു ചെന്നിട്ടു അവരുടെ വീടിന്റെ ഭിത്തിയിലോ മതിലിലോ എറിഞ്ഞു പൊട്ടിക്കും. നല്ല ശബ്ദം ഉള്ള പടക്കം ആയതിനാൽ അവര് പേടിച്ചുകാണുമോ എന്ന് പ്രത്യേകിച്ചു പറയേണ്ട കാര്യം ഇല്ലല്ലോ. ക്രിസ്തുമസിന് ഒരാഴ്ച മുമ്പ് തന്നെ മാടകടയിൽ ഒക്കെ ഈ പടക്കം എത്തുന്നത് കൊണ്ട് പള്ളിക്കൂടത്തിൽ നടന്നു പോകുന്ന കുട്ടികളുടെ പുറകിൽ പമ്മി ചെന്ന് എറിഞ്ഞു പൊട്ടിച്ചു കുട്ടികളെ പേടിപ്പിച്ചിരുന്ന വികൃതി പിള്ളാരും ഉണ്ടായിരുന്നു.മാത്രമല്ല കവലയുടെ നടുക്ക് ചൂട് പിടിച്ചു കിടക്കുന്ന വഴിയിൽ ഏറു പടക്കം എറിഞ്ഞു പൊട്ടിച്ചു നടന്നു പോകുന്ന യാത്രക്കാരെയുംസ്‌കൂട്ടറിൽ പോകുന്ന യാത്രക്കാരെയും പേടിപ്പിക്കുക. ഇതൊക്കെ ചിലരുടെ തമാശ ആയപ്പോൾ പിന്നീട് ഈ ഏറു പടക്കം നിരോധിക്കുകയും ചെയ്തു. അതുകൊണ്ട് തന്നെ പുതിയ തലമുറയ്ക്ക് ഏറു പടക്കം എന്താന്ന് അറിയില്ല.\nക്രിസ്തുദേവന്റെ തിരുപിറവിയെ നാം ആഘോഷപൂർവ്വം കൊണ്ടാടുമ്പോൾ, വളരെ വലിയ തുക ചിലവാക്കി പടക്കം മേടിച്ച് പൊട്ടിച്ചുകളയുമ്പോൾ, ആവശ്യത്തിലധികം കേക്ക് മേടിച്ച് തിന്നുതീരാതെ ഫ്രിഡ്ജിൽ കേറ്റി വെക്കുമ്പോൾ ഒരുനേരത്തെ ആഹാരത്തിനു വകയില്ലാതെ അനേകായിരങ്ങൾ തെരുവിൽ ഉണ്ട് എന്ന കാര്യം നാം മറക്കരുത്. ഒരു കഷ്ണം കേക്കിന് വേണ്ടി കൊതിക്കുന്ന അനേകം അനാഥ കുഞ്ഞുങ്ങൾ തെരുവിൽ അലയുന്നുണ്ട് എന്ന കാര്യം മറക്കരുത്. വർഷങ്ങൾക്ക് മുമ്പ് കോട്ടയം പട്ടണത്തിലെ എം എൽ റോഡിലെ കെട്ടിടത്തിന്റെ ഭിത്തിയിൽ ഏതോ നിരീശ്വരവാദി എഴുതിയിട്ട വാക്കുകൾ ഓർമ്മ വരുന്നു. “വിശക്കുന്നവന്റെ വായിലേക്ക് വേദം ഓതിയിട്ടു കാര്യം ഇല്ല “എത്ര സത്യം ഉള്ള വാക്കുകൾ. വേദം ഓതുന്നതിനോടൊപ്പം അവന്റെ വിശപ്പ് മാറാനുള്ളത്കൂടി കൊടുക്കണം. തൊട്ടടുത്ത വീട്ടിൽഅവസാന സ്റ്റേജിൽ ഉള്ള ഒരു ക്യാൻസർ രോഗി ഉള്ളപ്പോളും നീ ഇപ്പുറത്തു വീട്ടിൽ ഇരുന്നു ഏറ്റവും ശബ്ദം ഉള്ള മാലപ്പടക്കം പൊട്ടിക്കുമ്പോൾ ഓർക്കണം അപ്പുറത്ത് ഒരു മനുഷ്യൻ വേദനകൊണ്ട് പുളയുന്നുണ്ട് എന്ന്. നമ്മളെ കൊണ്ട് സഹായിക്കാൻ സാധിച്ചില്ലെങ്കിലും ഉപദ്രവിക്കാതിരിക്കാൻ ശ്രെമിക്കണം.\nനീ മനോഹരമായ പുൽകൂടുകളും മറ്റും ഉണ്ടാക്കി നിന്റെ വീടിന്റെ ഉമ്മറം അലങ്കരിച്ച് നീ ക്രിസ്തുവിനെ ജെനിപ്പിക്കുമ്പോൾ നിന്റെ ഹൃദയത്തിൽ നീ ക്രിസ്തുവിനെ ജെനിപ്പിക്കാതെ, നിന്റെ ഹൃദയത്തിൽ ക്രിസ്തുവിന് സ്ഥാനം കൊടുക്കാതെ നീ എത്ര വലിയ ക്രിസ്തുമസ് ആഘോഷിച്ചിട്ടും ഒരു കാര്യവും ഇല്ല.\nപണ്ട് കാലത്ത്ക്രിസ്തുമസ് ആഗതമാകുന്നതിനു രണ്ടു മാസം മുമ്പേ പാട്ടുപഠിത്തം തുടങ്ങുന്നു. മഞ്ഞും തണുപ്പും വക വെക്കാതെ എല്ലാവരും ഒത്തൊരുമയോടെ സന്ധ്യ മുതൽ നേരം വെളുക്കുന്നടം വരെ ക്രിസ്തുമസിന്റെ തലേന്ന് ബാന്റും ഡ്രമ്മും പെട്രോമാക്സും ഒക്കെ ആയി ഓരോ വീട്ടിലും കയറിഇറങ്ങി ക്രിസ്തു ദേവന്റെ ജനനം അറിയിച്ചുകൊണ്ടുള്ള പാട്ടുംപാടി സന്ദേശവും അറിയിച്ചു നടന്നു നടന്നു ഇടക്ക് ഏതെങ്കിലും വീട്ടിൽ തയ്യാറാക്കിയിരിക്കുന്ന കപ്പ പുഴുങ്ങിയതും കട്ടൻ കാപ്പിയും കുടിച്ചു അടുത്ത വീട് ലക്ഷ്യമാക്കി മുന്നോട്ടു നീങ്ങുന്നു. ഇടക്ക് ഇടക്ക് പെട്രോമാക്സ് പമ്പ് ചെയ്തു വെട്ടം കൂട്ടുന്നതും ആ സമയത്തു തണുപ്പ് മാറാൻ അതിന്റെ ചുവട്ടിൽ ഇരിക്കുന്നതും ഇന്നലെ എന്ന പോലെ ഓർമയിൽ എത്തുന്നു…\nഒരിക്കൽ ഒരുവലിയ പണക്കാരന്റെ വീട്ടിൽ ഞങ്ങൾ മൂന്നു പാട്ടു പാടിയിട്ടും ആ വീട്ടുകാർ ഉണരുകയോ എഴുന്നേറ്റു വരികയോ ചെയ്തില്ല. ഞങ്ങൾ നിരാശയോടെ വഴിയിൽ ഇറങ്ങി കഴിഞ്ഞപ്പോൾ ഞങ്ങടെ കൂടെ ഉണ്ടായിരുന്ന ഒരു വിരുതൻ ഒരു കല്ല് എടുത്ത് ആ വീടിന്റെ ജനലിനിട്ടു ഒറ്റ ഏറ്. ഏറു ജനലെ കൊണ്ടതും ആ വീട്ടിന്റെ ലൈറ്റ് തെളിഞ്ഞതും വീട്ടുകാരൻ വെളിയിൽ ഇറങ്ങി ഞങ്ങളോട് ഒച്ചയിട്ടതും ഞങ്ങൾ ഒറ്റ ഓട്ടം. ഇതാണോടാ നിന്റെ ഒക്കെ ക്രിസ്തുമസ് കരോൾ എന്ന് ചോദിച്ചുകൊണ്ട് അയാൾ അയാളുടെ മുറ്റത്തു കിടന്ന ചരൽ വാരി ഞങ്ങടെ നേരെ എറിഞ്ഞു. “ഉണരുക ഉണരുക സന്തോഷമോടെ നീ, പാടിടുക പാടിടുക ക്രിസ്തുവിൻ ജനനത്തെ… “എന്ന ഗാനം ഉറക്കെ ഉറക്കെ ഞങ്ങൾ പാടിയിട്ടും ഉണരാതിരുന്ന (ഉണർന്നിട്ടും മിണ്ടാതെയും ലൈറ്റ് തെളിക്കാതെയും ഇരുന്നതാണന്നുള്ള കാര്യം നമ്മുക്ക് ഊഹിക്കാമല്ലോ )ആ വീട്ടുകാർ ഒറ്റ ഏറിനു ഉണർന്നു. (എറിഞ്ഞവനെ ഞാൻ ന്യായീകരിക്കുകയല്ല. ആ ഏറു ചില്ലിൽ കൊള്ളാതെ ജനലിന്റെ ചട്ടത്തിൽ കൊണ്ടതുകൊണ്ട് അനിഷ്ട സംഭവങ്ങൾ ഉണ്ടായില്ല.) പത്തു രൂപ കൊടുക്കുവാനുള്ള മടി കൊണ്ടായിരിക്കുമല്ലോ അവർ കതകു തുറക്കാഞ്ഞത്. വീടിന്റെ തിണ്ണയിലും മുറ്റത്തും മനോഹരമായി ദീപലങ്കാരങ്കൾ കൊണ്ട് ട്രീയും പുൽകൂടും ഉണ്ടാക്കി വെച്ചിട്ട് എന്തു കാര്യം. അവിടെ ക്രിസ്തു ജനിക്കുമോ?. അവർ ക്രിസ്തുവിനെ അവിടെ ജെനിപ്പിക്കാൻ എത്ര ശ്രെമിച്ചാലും ഉണ്ണി യേശു അവിടുന്ന് എഴുന്നേറ്റു ഓടും!.\nഇന്നുള്ള ക്രിസ്തുമസ് ആഘോഷം എത്രയോ മാറി. അന്ന് അപ്പൻ കടയിൽ നിന്നും വർണ്ണപേപ്പർ വാങ്ങി കൊണ്ടുവന്ന് പശ ഉണ്ടാക്കി അത് മടൽ കീറി ഉണ്ടാക്കിയ ചട്ടത്തിൽ ഒട്ടിച്ച് വലിയ നക്ഷത്രം ഉണ്ടാക്കി അപ്പൻ തന്നെ പറമ്പിൽ ഉള്ള ഏറ്റവും ഉയരം കൂടിയ മരത്തിന്റെ മണ്ടയിൽ നെഞ്ചും ഒരച്ചു കേറി കെട്ടും. എല്ലാദിവസവും നക്ഷത്രത്തിന്റെ അറ്റത്തു കെട്ടിയിരിക്കുന്ന ചരടിൽ പിടിച്ചു വലിച്ച് നക്ഷത്രം താഴെ ഇറക്കി അതിനകത്തു വെച്ചിരിക്കുന്ന വിളക്ക് കത്തിച്ച് (അന്ന് വീട്ടിൽ കറണ്ട് ഇല്ലാത്തതിനാൽ ഇതേ ഉള്ളു മാർഗം). മുകളിലേക്ക് ഉയർത്തി മരത്തിന്റെ ഏറ്റവും അറ്റത്തു ഉറപ്പിക്കുന്നു. അങ്ങനെ ഒരു ദിവസം അപ്പൻ വരാൻ താമസിച്ചപ്പോൾ ങ്ങങ്ങൾ പിള്ളാര് തന്നെ ഈ നക്ഷത്രം താഴെ ഇറക്കി അതിൽ ഉള്ള വിളക്ക് കത്തിച്ച് ഉയർത്തി. മരത്തിന്റെ മുക്കാൽ ഭാഗം ഉയരത്തിൽ എത്തിയപ്പോൾ വിളക്ക് മറിയുകയും നക്ഷത്രം തീ പിടിച്ചു അങ്ങോട്ട് ഉയർത്തിയതിനേക്കാൾ വേഗത്തിൽ താഴേക്കു പതിക്കുകയും ചെയ്തു. അപ്പന്റെ കൈയിൽ നിന്നും അടി പേടിച്ച് ഇരുന്ന ങ്ങങ്ങളെ അപ്പൻ സാരമില്ല എന്ന് പറഞ്ഞു ആശ്വസിപ്പിക്കുകയും അടുത്ത നക്ഷത്രം കഷ്ടപ്പെട്ട് ഉണ്ടാക്കുകയും ചെയ്തു.\nക്രിസ്തുമസ് കരോൾ ഗാന ആലാപനവുമായി ഭവനങ്ങൾ തോറും കയറി ഇറങ്ങി പോയ ആ പഴയ കാലത്തിലേക്കു പോയപ്പോൾ ആണ് മറ്റൊരു കാര്യം ഓർമ്മ വന്നത്. ഞങ്ങൾ ഒരു മറ്റപ്രദേശത്തുകൂടി ഒരു വീട് ലക്ഷ്യമാക്കി നടക്കുകയാണ്. മറ്റപ്രദേശം ആയതുകൊണ്ട് മാക്രിയുടെയും ചീവീടിന്റെയും ശബ്ദം കൂടുതൽ ഉണ്ട്. ഇടക്ക് ഒരു പറമ്പിൽ നിന്നും മറ്റേ പറമ്പിലേക്ക് കടക്കണമെങ്കിൽ ചെറിയ തടിപ്പാലം കേറണം. മറ്റത്തിന്റെ നടുക്കൂടെ ഉള്ള ചെറിയ കൈത്തോട്. കൈത്തോട് ആണെങ്കിലും നല്ല മഴ സമയത്തു ഈ കൈത്തോട്ടിലേക്ക് നല്ല വെള്ളം വരവാണ്.വാടകക്ക് എടുത്ത പെട്രോമാക്സിന്റെ വെളിച്ചത്തിൽ ഓരോരുത്തരായി ഈ തെങ്ങുംതടിയിൽ കയറി വേണം അപ്പുറത്ത് കടക്കാൻ. അങ്ങേ കരയിൽ ഇരുന്ന പെട്രോമാക്സ് ഇടക്ക് മുന്നേ പോകുന്നവരെ വെട്ടം കാണിക്കാൻ ഒന്നു വെട്ടിച്ചു. പ്ലാവിൽ നിന്നും വലിയ ചക്ക വെള്ളത്തിൽ വീഴുന്ന പോലൊരു ശബ്ദവും അതോടൊപ്പം അയ്യോ എന്നൊരു നിലവിളിയും. നോക്കിയപ്പോൾ കൂടെയുണ്ടായിരുന്ന ഒരു പയ്യൻ അതാ വെള്ളത്തിൽ. പാലമാകുന്ന തെങ്ങും തടിയിൽ നിന്നും താഴെ വെള്ളത്തിൽ വീണ ശബ്ദം ആണ് കേട്ടത്. പെട്ടന്ന് തോട്ടിലിറങ്ങി അവന് കയ്യെ പിടിച്ചു കരക്ക് കയറ്റി. തണുത്തു വിറച്ച പയ്യനെ പിന്നെ പെട്രോമാക്സിന്റെ ചൂടത്തു ഇരുത്തി അടുത്ത വീട്ടിൽനിന്നും പാതിരാക്ക് വസ്ത്രം വാങ്ങി നനഞ്ഞതുമാറ്റി ഉടുപ്പിച്ചു. അങ്ങനെയും ഒരു കാലം.\nഅന്നത്തെ കാലത്ത് നമ്മൾ ക്രിസ്തുമസ് ട്രീ ഉണ്ടാക്കിയിരുന്നത് ഏതെങ്കിലും നല്ല ഒരു മരത്തിൽ നിന്നും നല്ല ഒരു ശികരം അതും ധാരാളം കമ്പുകൾ ഉള്ളത് നോക്കി വെട്ടി അതിൽ നല്ല വർണ്ണ കടലാസുകൾ ഒട്ടിച്ചു തൂക്കിയിട്ട് ബെലൂൺ വീർപ്പിച്ചു അതും തൂക്കി പഴയതും പുതിതുമായ ക്രിസ്തുമസ് കാർഡുകളും കെട്ടി തൂക്കി ആ കുഞ്ഞു മരം (കൂടുതലും ഇല്ലി കമ്പാണ് ഉപയോഗിക്കുന്നത്. അതിനാകുമ്പോൾ ചെറിയ ഇലയും കമ്പുമാണല്ലോ.)മുറ്റത്തു നാട്ടി അതിൽ കുഞ്ഞു കുഞ്ഞു നക്ഷ‌ത്രങ്ങളും ഇട്ടു കഴിയുമ്പോൾ ക്രിസ്തുമസ് ട്രീ ആയി. അതിന്റെ ചുവട്ടിൽ ആയി കച്ചിയും പുല്ലും ഒക്കെ കൊണ്ടുണ്ടാക്കിയ ഒരു പുൽകൂടും തയ്യാറാക്കി അതിൽ ഉണ്ണി ഈശോയുടെയും കാലികളുടെയും വിധ്വാൻമാരുടെയും കുഞ്ഞുരൂപങ്ങളും ഒക്കെ വെച്ചു കഴിയുമ്പോൾ പുൽകൂടും ആയി. അന്ന് അപ്പുറത്തെ വീട്ടിലെയും ഇപ്പുറത്തെ വീട്ടിലെയും കുട്ടികളുടെപരസ്പര സഹകരണം ഈ വക കാര്യത്തിൽ എല്ലാം ഉണ്ടായിരുന്നു. ഇന്ന് ആ സഹകരണം ഒക്കെ എവിടെയോ പോയി മറഞ്ഞു. ഇന്ന് റെഡിമെയ്ഡ് ട്രീയും പുൽകൂടും ഒക്കെ ആയപ്പോൾ ആ വക കാര്യങ്ങൾ ഒക്കെ അന്യം നിന്നപോലെ ആയി. ക്രിസ്തുമസ് കാർഡ് പോലും തീരെ വിരളം.ആ വക ഓർമ്മകൾ ഉള്ള കാലം തിരിച്ചു വന്നിരുന്നെങ്കിൽ എന്ന് ആശിച്ചു പോകും പലപ്പോഴും.\nക്രിസ്തുമസ് സമയത്തു പാതിരാത്രിയിൽ പള്ളിയിലെ തീ ജ്വാല ശുശ്രൂഷയുടെ സമയത്തു പ്രാർത്ഥനയുടെ മധ്യത്തിൽ ശുശ്രുഷകൻ മരകഷ്ണങ്ങളും ചൂട്ടും ഒക്കെകൊണ്ട് തയ്യാറാക്കിയിരിക്കുന്ന ആ കൂമ്പാരത്തിലേക്ക്പുരോഹിതൻ തീ കൊളുത്തി അത് കത്താൻതുടങ്ങിയപ്പോൾ അടുത്ത പ്രാർത്ഥന ആരംഭിച്ചതും ഈ തീ ജ്വാലയിൽ നിന്നും അതി ഭയങ്കരമായ ശബ്ദത്തോടെ ഏതാനും അമിട്ടുകൾ (വലിയ ശബ്ദം ഉള്ള പടക്കം )പൊട്ടി.തീ ജ്വാലയുടെ അടുത്ത് പ്രാർത്ഥനയിൽ മുഴുകി നിന്ന എല്ലാവരും (പുരോഹിതനടക്കം)ഒരു നിമിഷത്തേക്ക് ഞെട്ടി പോയി എന്ന് പ്രത്യേകം പറയണ്ടല്ലോ. ഏതോ വികൃതി പയ്യൻ ഇതിനകത്തു ഒളിപ്പിച്ച പടക്കം ആണ് പൊട്ടിയത്…\nഅങ്ങനെ എത്ര എത്ര ക്രിസ്തുമസ് ഓർമ്മകൾ….\nഇന്ന് എല്ലാം റെഡിമെയ്ഡ് കിട്ടുമല്ലോ. പുൽകൂടും റെഡിമെയ്ഡ്. വണ്ടിയിൽ സെറ്റു ചെയ്തു വച്ച വാദ്യോപകരണങ്ങളുടെ അകമ്പടിയോടെ ഏതെങ്കിലും ഒക്കെ സ്ഥലങ്ങളിൽ നിർത്തി പാട്ടുപാടി അവസാനിപ്പിക്കുന്നു. പണ്ടത്തെ പോലെനേരം വെളുക്കുന്ന വരെ ഉറങ്ങാതിരിക്കാൻ ഇന്നത്തെ തലമുറ തയ്യാർ അല്ലല്ലോ. ഇനി ഇതും അല്ലെങ്കിൽ പള്ളീന്നു ഓരോ കവർ എല്ലാവർക്കും കൊടുത്തിട്ട് അച്ചൻപള്ളിയിൽ വിളിച്ചു പറയും. എല്ലാരും ക്രിസ്തുമസിന് പള്ളിയിൽ വരുമ്പോൾ ഈ കവറിൽ സംഭാവന ഇട്ടു കൊണ്ടുവരണം എന്ന്.\nഓർമ്മലെ ക്രിസ്തുമസിനെ കുറിച്ച് അടുത്ത ക്രിസ്തുമസ് വരെ എഴുതിയാലും തീരത്തില്ല. ക്രിസ്ത്യാനി എന്ന് അഭിമാനിച്ചുകൊണ്ട് നടക്കുന്ന നാം ഇനിയെങ്കിലും നമ്മുടെ ഹൃദയത്തിൽ ക്രിസ്തുവിന് ഒരു സ്ഥാനം കൊടുക്ക്. കൊറോണ മൂലം വീട്ടിൽ ഇരുന്നു വി:കുർബാനയും ദുഃഖവെള്ളിയും ക്രിസ്തുമസും ഒക്കെ കണ്ട് ഇപ്പം പള്ളി തുറന്ന് ആരാധന തുടങ്ങിയപ്പോൾ എല്ലാർക്കും പള്ളിയിൽ പോകാൻ മടിയായി. അത് മാറണം. നാം പള്ളിയിൽ പോയി തന്നെ ഈ വക ചടങ്ങുകളിൽ പങ്കെടുക്കണം.\nഎത്രയും വേഗം കൊറോണ എന്ന മാരക രോഗത്തിന്റെ അവസാന കണികയും ഈ ലോകത്തിൽ നിന്നും മാഞ്ഞുപോയി പഴയതുപോലെ ഈ ലോകം ആയി തീരട്ടെ എന്ന് പ്രാർത്ഥിക്കുന്നു. ഈ ലോകത്തിലെ എല്ലാവർക്കും സന്തോഷവും സമാധാനവും നിറഞ്ഞ പരസ്പരം സ്നേഹിക്കുകയും ബഹുമാനിക്കുകയും ചെയ്യുന്ന ഒരു ക്രിസ്തുമസ് ആശംസിച്ചുകൊണ്ട് ഏതാണ്ട് രണ്ടായിരത്തിൽപരം വർഷങ്ങൾക്കുമുമ്പ് അങ്ങകലെ ബേതല ഹേംമിലെ കാലിതൊഴുത്തിൽ പിറന്നതിലൂടെ ഉണ്ണിയേശു ലോകത്തിനു കാണിച്ചു തന്ന എളിമയും താഴാഴ്മയും നമ്മുടെ ഓരോരുത്തരുടെയും ജീവിതത്തിൽ പ്രാവർത്തികമാക്കാൻ ഈ വർഷത്തെ ക്രിസ്തുമസ് ഇടയായി തീരട്ടെ എന്ന് ആശംസിച്ചു കൊണ്ട് പ്രാർത്ഥിച്ചുകൊണ്ട് തല്ക്കാലം ഈ എഴുത്ത് നിർത്തുന്നു…..\nഅൽ ഐൻ, യു എ ഇ.\nLibin Baby December 2, 2021\tAt\t2:33 AM\nJithindas Janadas December 4, 2021\tAt\t2:11 PM\nMahima Ninan December 2, 2021\tAt\t3:37 AM\nLisha p Thomas December 2, 2021\tAt\t4:21 AM\nexactly correct karyangal aanu. Nalla oru nostalgic feeling kitty.\nBiju paulose December 2, 2021\tAt\t4:35 AM\nLibin Thomas Varghese December 2, 2021\tAt\t10:16 AM\nAasa reji December 2, 2021\tAt\t11:56 AM\nAasa reji December 2, 2021\tAt\t12:01 PM\nSandra Ninan December 2, 2021\tAt\t12:24 PM\nMarion Oommen December 2, 2021\tAt\t12:50 PM\nReena Jacob December 2, 2021\tAt\t2:52 PM\nമിഴികൾ ഈറനണിയിക്കുന്ന വരികൾ.❤\nNeenu Thomas December 2, 2021\tAt\t3:16 PM\nVarghese December 3, 2021\tAt\t7:50 AM\nJeena joy December 3, 2021\tAt\t12:21 PM\nAlwin December 3, 2021\tAt\t1:56 PM\nReena Saji December 3, 2021\tAt\t1:57 PM\nManu December 3, 2021\tAt\t3:46 PM\nസെബിൻ ബോസ് December 4, 2021\tAt\t10:28 AM\nഓർമകളിലേക്ക് ഒരു മടക്കം..\nSIBIN M.J December 4, 2021\tAt\t11:16 AM\nSibin M Joseph December 4, 2021\tAt\t11:19 AM\nKrishna December 11, 2021\tAt\t12:29 PM\nHappy anniversary day both you.👍💓\nImmanuel Manu December 12, 2021\tAt\t12:22 PM\nThis remembered me the good old days\nJoshua Joseph December 14, 2021\tAt\t5:40 PM\nഈ ഓർമ്മകൾ ഒരു കവിത പോലെ വായിക്കാം\nDayani Joseph December 23, 2021\tAt\t2:40 AM\nPrevious articleസ്വപ്നങ്ങളേ..( ഗാനം )\nNext articleഓർമ്മയിലെ ക്രിസ്തുമസ്:- ലേഖനമത്സരം – (2)


Friday, October 23, 2020 17:21:07 PM\nസ്വന്തം ലേഖകൻ: ഇന്ത്യയിൽ നിന്ന് വിദേശങ്ങളിലേയ്ക്ക് എയർ ഇന്ത്യാ എക്സ്പ്രസ് സാധാരണ വിമാന സർവീസ് പുനരാരംഭിക്കുന്നത് വീണ്ടും നീട്ടി. നേരത്തെ ഇന്ന് (സെപ്റ്റംബർ 1) ആരംഭിക്കുമെന്നായിരുന്നു അധികൃതർ അറിയിച്ചിരുന്നത്. ഇൗ മാസം 30 വരെ നിരോധനം നീട്ടിയതായി ഡയറക്ടറേറ്റ് ജനറൽ ഒാഫ് സിവിൽ ഏവിയേഷൻ( ഡിജിസിഎ) അറിയിച്ചതായി എയർ ഇന്ത്യാ എക്സ്പ്രസ് ട്വീറ്റ് ചെയ്തു.\nഅതേസമയം, വന്ദേ ഭാരത് മിഷൻ പദ്ധതി പ്രകാരമുള്ള വിമാനങ്ങളും കാർഗോ വിമാന സർവീസും തുടരും. വിദേശ രാജ്യങ്ങളിലെ അടിയന്തരാവശ്യമുള്ള ചില കേന്ദ്രങ്ങളിലേയ്ക്ക് നേരത്തെ അനുമതി നൽകിയ പ്രകാരമുള്ള വിമാനങ്ങൾ സർവീസ് നടത്തുമെന്ന് ഡിജിസിഎ സർക്കുലറിൽ പറഞ്ഞു.\nകൊവിഡ്–19 വ്യാപനത്തെത്തുടർന്ന് മാർച്ച് 23നായിരുന്നു ഇന്ത്യയിൽ നിന്ന് രാജ്യാന്തര വിമാന സർവീസ് അടക്കം എല്ലാ വിമാന സർവീസുകളും നിർത്തിവച്ചത്. പിന്നീട് മേയ് 25ന് ഡൊമസ്റ്റിക് വിമാന സർവീസ് പുനരാരംഭിച്ചു.\nയുഎഇ അടക്കമുള്ള രാജ്യങ്ങളിലുള്ള പ്രവാസികളായ ഇന്ത്യക്കാർ സ്വന്തം നാട്ടിലേയ്ക്ക് തിരിച്ചുവരാൻ മുറവിളി കൂട്ടിയതിനെ തുടർന്ന് വന്ദേ ഭാരത് മിഷൻ പദ്ധതിയിലൂടെ പ്രത്യേക വിമാന സർവീസുകൾ മേയിൽ ആരംഭിക്കുകയായിരുന്നു. ഇതിൻ്റെ ആറാം ഘട്ടമാണ് ഇന്നു മുതൽ ഇൗ മാസം 30 വരെ നടക്കുന്നത്.


മലപ്പുറം, വെട്ടം പഞ്ചായത്തില് വെല്‍ഫെയര് പാര്‍ട്ടി പിന്തുണ നല്‍കി സിപിഎമ്മം – Media Mangalam\nമലപ്പുറം: മലപ്പുറം വെട്ടം പഞ്ചായത്തില് സിപിഎമ്മിന് വെല്‍ഫെയര് പാര്‍ട്ടി പിന്തുണ. പാര്‍ട്ടി പിന്തുണ കിട്ടിയതൊടെ സി പി എം അംഗം കെ ടി റുബീന ക്ഷേമകാര്യ സ്റ്റാന്‍ഡിംഗ് കമ്മിറ്റി ചെയര്‍പേഴ്‌സനായി തെരഞ്ഞെടുക്കപ്പെട്ടു. ക്ഷേമകാര്യസ്റ്റാന്‍ഡിംഗ് കമ്മിറ്റിയില് അഞ്ച് അംഗങ്ങളാണുള്ളത്. എല്‍ഡിഎഫിന് രണ്ട് യുഡിഎഫിന് രണ്ട് വെല്‍ഫെയര് പാര്‍ട്ടിക്ക് ഒന്ന് എന്നിങ്ങനെയായിരുന്നു അംഗങ്ങള്. വെല്‍ഫെയര് പാര്‍ട്ടി അംഗത്തിന്റെ വോട്ട് കൂടി കിട്ടിയതോടെ രണ്ടിനെതിരെ മൂന്ന് വോട്ടുകള്‍ക്ക് സിപിഎം അംഗം ക്ഷേമകാര്യ സ്റ്റാന്‍ഡിംഗ് കമ്മിറ്റി ചെയര്‍പേഴ്‌സനായി തെരഞ്ഞെടുക്കപ്പെടുകയായിരുന്നു.20 അംഗങ്ങളുള്ള വെട്ടം പഞ്ചായത്തില് എല്‍ഡിഎഫ്9യുഡിഎഫ് 10 വെല്‍ഫെയര് പാര്‍ട്ടി 1 എന്നിങ്ങനെയാണ് കക്ഷിനില. പ്രസിഡന്റ്, വൈസ് പ്രസിഡന്റ് തെരഞ്ഞെടുപ്പില് നിന്ന് വെല്‍ഫെയര് പാര്‍ട്ടി വിട്ടുനിന്നിരുന്നു.\ncpm malappuram welfare party\nഇന്ധനവില ജിഎസ്ടി പരിധിയില് കൊണ്ടുവരാന് തയ്യാറാണെന്ന് കേന്ദ്ര ധനമന്ത്രി


By mathew.16 11 2019\nബീജിങ്: ഹോങ്കോങ്ങില് സൈന്യത്തെ വിന്യസിച്ച് ചൈന. ജനാധിപത്യത്തിന് വേണ്ടിയുള്ള പ്രക്ഷോഭം ശക്തമായി നടക്കുന്ന പശ്ചാത്തലത്തിലാണ് ഇങ്ങനെയൊരു നീക്കം. പ്രക്ഷോഭം ശക്തിപ്പെട്ടിട്ട് മാസങ്ങള് ആയെങ്കിലും ഇതാദ്യമായാണ് ചൈനീസ് സൈന്യം ഹോങ്കോങ്ങില് വിന്യസിക്കപ്പെടുന്നത്.\nഹോങ്കോങ്ങില് സജ്ജമാക്കിയ താത്കാലിക ക്യാമ്പിലെത്തിയ സൈനികര് പ്രക്ഷോഭകര് താറുമാറാക്കിയ റോഡുകളിലെ തടസങ്ങള് മാറ്റുകയും പ്രക്ഷോഭകര് ഉപേക്ഷിച്ചു പോയ കല്ലുകളും മറ്റും എടുത്ത് മാറ്റുകയാണ് ചെയ്തത്. സൈനിക യൂണിഫോമിന് പകരം പച്ച നിറത്തിലുള്ള ടീ ഷര്‍ട്ടും കറുത്ത ഷോര്‍ട്സും ധരിച്ചാണ് ഇവര് ശുചീകരണത്തിനിറങ്ങിയത്.\nപ്രക്ഷോഭത്തില് സര്‍ക്കാരിനെ സഹായിക്കുന്നതിന് വേണ്ടിയല്ല തങ്ങള് പ്രവര്‍ത്തിക്കുന്നതെന്നാണ് ചൈനീസ് സൈന്യം പറയുന്നത്. എന്നാല്, ചൈനീസ് നിയമം അനുസരിച്ച് സൈന്യത്തിന് സ്വമേധയാ ഇങ്ങനെ ഇറങ്ങി പ്രവര്‍ത്തിക്കാനാകില്ല. അതിന് പ്രാദേശിക ഭരണകൂടങ്ങളുടെ അഭ്യര്‍ഥന ഉണ്ടായിരിക്കണം. എന്നാല്, കഴിഞ്ഞ 22 വര്‍ഷത്തിനിടെ ഒരിക്കല് പോലും ഹോങ്കോങ്ങില് നിന്ന് സഹായ അഭ്യര്‍ഥന ഉണ്ടായിട്ടില്ല.


JOSEPH OBER HASLEY | മുന് കാമുകിയെ കൊന്ന് കഷണങ്ങളാക്കി ഭക്ഷിച്ച പ്രതി കുറ്റക്കാരനെന്ന് കോടതി - Malayalivartha.com Widgets Magazine\nമുന് കാമുകിയെ കൊന്ന് കഷണങ്ങളാക്കി ഭക്ഷിച്ച പ്രതി കുറ്റക്കാരനെന്ന് കോടതി\n22 SEPTEMBER 2020 08:45 AM IST\nയു.എസ് നേവി വിമാനം തകര്‍ന്നുവീണ് രണ്ട് പൈലറ്റുമാര് മരിച്ചു\nചൈനയെ നോക്കൂ എത്ര മലിനമാണിത്. റഷ്യയെ നോക്കൂ, ഇന്ത്യയെ നോക്കൂ... മലിനമാണ് അവിടത്തെ വായു; ട്രംപിന്റെ ഇരട്ടത്താപ്പ് ; ഹൗദി മോദി കുത്തിപ്പൊക്കി സോഷ്യൽ മീഡിയ\nഭരണകക്ഷിയായ കമ്യൂണിസ്റ്റ് പാര്‍ട്ടി കടുത്ത പ്രതിസന്ധി നേരിടുന്ന ഘട്ടത്തില് ഇന്ത്യയുടെ ചാരസംഘടന റിസര്‍ച്ച് ആന്‍ഡ് അനാലിസിസ് വിങ് (റോ) മേധാവി സാമന്ത് കുമാര് ഗോയല് നേപ്പാളില് അനൗദ്യോഗിക സന്ദര്‍ശനം നടത്തി; പ്രചണ്ഡയുമായുള്ള അഭിപ്രായഭിന്നതകള് ഇന്ത്യയുടെ സഹായത്തോടെ പരിഹരിക്കണമെന്ന ആഗ്രഹത്തോടെ നേപ്പാൾ പ്രധാന മന്ത്രി ശർമ്മ ഒലി\nയു.എസിനെ നടുക്കിയ അരുംകൊലയില് പ്രതി കുറ്റക്കാരനെന്ന് കോടതി. ആറ് വര്‍ഷം മുമ്പ് മുന് കാമുകിയെ കൊലപ്പെടുത്തുകയും മൃതദേഹാവശിഷ്ടങ്ങള് ഭക്ഷിക്കുകയും ചെയ്ത ജോസഫ് ഒബെര്‍ഹാന്‍സിലി(39)യെയാണ് കുറ്റക്കാരനാണെന്ന് കോടതി കണ്ടെത്തിയത്. കൊലപാതകത്തിന് പുറമേ ഭവനഭേദനക്കുറ്റത്തിലും പ്രതി കുറ്റക്കാരനാണെന്ന് കണ്ടെത്തിയ കോടതി ബലാത്സംഗക്കുറ്റത്തില് വെറുതെവിട്ടു.\nയു.എസിലെ ഇന്ത്യാനയില് തന്റെ മുന്‍കാമുകിയായ ടാമി ജോ ബ്ലാന്റണെ(46) ഒബെര്‍ഹാന്‍സിലി അതിക്രൂരമായി കൊലപ്പെടുത്തിയത്് 2014-ലാണ്്. 46-കാരിയായ യുവതിയെ കാണാനില്ലെന്ന പരാതിയില് അന്വേഷണം നടത്തിയപ്പോഴാണ് കൊലപാതകത്തിന്റെ ചുരുളഴിഞ്ഞത്. യുവതിയുടെ വീട് പരിശോധിക്കാനെത്തിയ പോലീസ് സംഘം കാഴ്ചകള് കണ്ട് ഞെട്ടി. ഒരു പ്രേതസിനിമയെക്കാള് വളരെ മോശവും ഭയാനകവുമായ കാഴ്ചകളായിരുന്നു യുവതിയുടെ വീട്ടില് കണ്ടതെന്നാണ് പ്രോസിക്യൂട്ടര് വിവരിച്ചത്.\nചോരപ്പാടുകള് നിറഞ്ഞ വീട്ടില് യുവതിയുടെ തലയുടെ ചിലഭാഗങ്ങള് ഒരു പാത്രത്തിലിരിക്കുന്ന നിലയിലും കണ്ടെത്തി. ബാക്കി ശരീരഭാഗങ്ങള് കുളിമുറിയിലാണുണ്ടായിരുന്നത്. കൊലപാതകത്തിന് ശേഷം മൃതദേഹം പലകഷണങ്ങളായി വെട്ടിനുറുക്കുകയും ഹൃദയവും തലച്ചോറും പ്രതി ഭക്ഷിച്ചെന്നുമാണ് പോലീസിന്റെ കണ്ടെത്തല്.\nനരഭോജിയായ കൊലയാളി വീട്ടില് അതിക്രമിച്ച് കയറിയ ശേഷം വൈദ്യുതി കൊണ്ട് പ്രവര്‍ത്തിക്കുന്ന ഈര്‍ച്ചവാള് കൊണ്ട് മൃതദേഹം കഷണങ്ങളാക്കിയെന്നാണ് അന്വേഷണസംഘം കണ്ടെത്തിയത്. നെഞ്ചിന്റെ ഭാഗവും തലയും വാളും മറ്റു ഉപകരണങ്ങളും ഉപയോഗിച്ച് കുത്തിക്കീറി. തുടര്‍ന്ന് ഹൃദയവും തലച്ചോറും പ്രതി ഭക്ഷണമാക്കിയെന്നും പ്രോസിക്യൂട്ടര് പറഞ്ഞു.\n'ഒരുപാട് ക്രൂരതകള്‍ക്കാണ് യുവതി അന്നേദിവസം രാത്രി ഇരയായത്. അവള് ഏറെ ഭയന്നു, അവള്‍ക്ക് കുത്തേറ്റു, അവളെ വെട്ടിനുറുക്കി കഷണങ്ങളാക്കി, ഭക്ഷണമാക്കി, അവളെ ബലാത്സംഗവും ചെയ്തു'- പ്രോസിക്യൂട്ടര് ജെറമി മുള് ജൂറിയോട് വിവരിച്ചു. അതേസമയം, കൊലപാതകത്തിന് പിന്നില് ഒബെര്‍ഹാന്‍സിലിയല്ലെന്നും മറ്റു രണ്ട് മോഷ്ടക്കളാണെന്നുമായിരുന്നു പ്രതിഭാഗത്തിന്റെ വാദം.\nഇന്ത്യാനയിലേക്ക് വരുന്നതിന് മുമ്പ് ഒബെര്‍ഹാന്‍സിലി 12 വര്‍ഷം ജയില്‍ശിക്ഷ അനുഭവിച്ചിരുന്നു. സ്വന്തം മാതാവിനെയും കാമുകിയെയും വെടിവെച്ച് കൊലപ്പെടുത്തിയതിനാണ് ഒബെര്‍ഹന്‍സിലിയെ അന്ന് ശിക്ഷിച്ചത്.\nആയുധം താഴെ വെക്കാന് ഇനിയും സമയമായിട്ടില്ല.... പ്രതീഷ് വിശ്വനാഥിനെതിരെ കേസെടുക്കാത്തതുമായി ബന്ധപ്പെട്ട് മുഖ്യമന്ത്രിയെ പരിഹസിച്ച് വി.ടി. ബല്‍റാം എം.എല്.എ (4 hours ago)\nസിനിമയിലെടുക്കാമെന്ന് പറഞ്ഞ് കുട്ടികളുടെ നഗ്നചിത്രങ്ങള് കൈക്കലാക്കി മറ്റ് സംഘങ്ങള്‍ക്ക് അയച്ചുകൊടുക്കുന്ന യുവാവിനെതിരെ കേസ് (6 hours ago)\nപുലിയുടെ ആക്രമണത്തില് നിന്നും പതിനഞ്ചുകാരി രക്ഷപ്പെട്ടത് 50 കാരിയുടെ മനോധൈര്യം കൊണ്ട് (7 hours ago)\nമന് കി ബാത്തിന്റെ എഴുപതാം പതിപ്പില് രാജ്യത്തെ അഭിസംബോധന ചെയ്ത് പ്രധാനമന്ത്രി (8 hours ago)\nയുഎഇയില് ഇന്ന് 1,359 പേര്‍ക്ക് കൊവിഡ്; രോഗമുക്തരുട എണ്ണത്തില് വന് വര്‍ധനവ്, 125,123 പേര്‍ക്കാണ് യുഎഇയില് ഇതുവരെ കൊവിഡ് സ്ഥിരീകരിച്ചത് (9 hours ago)\nഒമാനില് കൊവിഡ് കേസുകളുടെ എണ്ണത്തില് വര്‍ധന രേഖപ്പെടുത്തി; 1,095 പുതിയ രോഗികള് , കഴിഞ്ഞ 24 മണിക്കൂറിൽ 27 മരണം (9 hours ago)\nസി.പി.എമ്മിന് വേണ്ടി കെ.ആര് മീര; ഏഷ്യനെറ്റിലെ വിനു വി ജോണിനെതിരെ ഫെസ്ബുക്ക് പോസ്റ്റ്; കെ.ആര് മീരയെ വിമര്‍ശിച്ച് സംവാദത്തില് പങ്കെടുത്ത ശ്രജീത്ത് പണിക്കര്; ചര്‍ച്ചയിലെ അശ്ലീലം ചര്‍ച്ചകള് അവസാനിക്ക (10 hours ago)


surya-sashikumar and kamabkakanam murder | റൈസ് പുള്ളറും നാഗമാണിക്യവും ധനാകർഷണ യന്ത്രവും ഏഷ്യാനെറ്റിലേയും ഫ്‌ളവേഴ്‌സിലേയും സീരിയൽ നടിക്ക് പൂജിച്ച് നൽകിയത് കൃഷ്ണൻ; മന്ത്രവാദത്തിലൂടെ കള്ളനോട്ടിൽ നേട്ടമുണ്ടാക്കിയതും 300 മൂർത്തികളുടെ കരുത്തിൽ; ശിഷ്യൻ ആഭിചാരം ഏറ്റെടുത്തപ്പോൾ നായികയും അമ്മയും അനുജത്തിയും അഴിക്കുള്ളിലായി; ശക്തി ചോർന്നത് തിരിച്ചറിഞ്ഞതോടെ ഗുരുവിനെ കൊന്ന് അനീഷിന്റെ പ്രതികാരം; കൊമ്പകക്കാനം കൊലയിൽ നിഗൂഡതകൾ ഏറെ - MarunadanMalayali.com\nAugust 08, 2018 | 11:00 AM IST | Permalink\nതൊടുപുഴ: സുഖലോലപുമായ ജീവിതത്തിനിടെ പൊടുന്നെനെയുണ്ടായ സാമ്പത്തിക തകർച്ചയിൽനിന്നു കരകയറാൻ സീരിയിൽ നടിയും കുടുംബവും വഴിതേടി അലയുമ്പോൾ രക്ഷകന്റെ വേഷത്തിലെത്തിയ പൂജാരിയാണ് അനുഗ്രഹമായി കള്ളനോട്ടിന്റെ മാർഗം തുറന്നുകൊടുത്തത്. റൈസ് പുള്ളർ, നാഗമാണിക്യം, ധനാകർഷണയന്ത്രം തുടങ്ങിയ പല വഴികൾ പരീക്ഷിച്ചു. മന്ത്രവാദത്തിലൂടെ നിധി കണ്ടെത്താമെന്ന പ്രതീക്ഷയും വന്നു. കള്ളനോട്ട് അടി തുടരുന്നതിനിടെ നിധിയുടെ പ്രതീക്ഷ സീരിയൽ നടിയുടെ കുടുംബത്തിന് നൽകിയത് അനീഷായിരുന്നു. പിന്നാലെ ഗുരുനാഥൻ കൃഷ്ണനെ എത്തിച്ച് പൂജ തുടങ്ങി. ഇതോടെ കള്ളനോട്ടിൽ കുടുംബത്തിന് അഭിവൃദ്ധിയുണ്ടായി. പിന്നീട് അനീഷ് തന്നെ മന്ത്രവാദം ഏറ്റെടുത്തു. ഈ കുടുംബത്തെ രക്ഷിക്കാനുള്ള പൂജകളും തുടങ്ങി. ഇത് പക്ഷേ ഫലം കണ്ടില്ല. സീരിയൽ നടിയും കുടുംബവും അഴിക്കുള്ളിലായി. ഇതോടെയാണ് തന്റെ മന്ത്രവാദ ശക്തി ചോർന്നതായി അനീഷ് തിരിച്ചറിഞ്ഞത്.\nസാമ്പത്തികമായി പൂർണ തകർച്ചയുടെ വക്കിൽ നിൽക്കുമ്പോഴാണ് പൂജയും മന്ത്രവാദവും നടത്താൻ അനീഷ് ഗുരു കൃഷ്ണനുമൊത്ത് എത്തുന്നത്. വ്യാജ നോട്ട് നിർമ്മാണത്തിനുള്ള സൗകര്യങ്ങൾ കൊല്ലം മുളങ്കാടകം തിരുമുല്ലവാരത്തെ ഉഷസ് എന്ന വീട്ടിൽ ഒരുക്കിയ സൂര്യ (36), അമ്മ രമാദേവി (56), സഹോദരി ശ്രുതി (29) എന്നിവരും നോട്ടുകൾ അച്ചടിച്ചിരുന്ന പുറ്റടി അച്ചക്കാനം കടിയൻകുന്നേൽ രവീന്ദ്രൻ (58), മുരിക്കാശേരി വാത്തിക്കുടി വെള്ളുകുന്നേൽ ലിയോ (സാം-44), കരുനാഗപ്പള്ളി ആദിനാട് അമ്പിയിൽ കൃഷ്ണകുമാർ (46) എന്നിവരേയും നേരത്തെ പൊലീസ് അറസ്റ്റ് ചെയ്തിരുന്നു. ഇവരെല്ലാം ഇപ്പോൾ ജയിലിനുള്ളിലാണ്. കൃഷ്ണന്റെ മന്ത്രവാദം പൊളിഞ്ഞതാണ് ഇവർ ജയിലിലാകാനുള്ള കാരണമെന്ന സംശയവും അനീഷിനുണ്ടായിരുന്നു. ഇതും കൃഷ്ണന്റെ കൊലയ്ക്കുള്ള മാനിസകാവസ്ഥ അനീഷിലുണ്ടാക്കി.\nകമ്പകക്കാനം കൃഷ്ണന്റെ കൊലപാതകത്തിന് ശേഷം ഒളിവിൽ പോയ അനീഷിന് ഒളിവിൽ കഴിയാൻ എല്ലാ സഹായവും ചെയ്തു കൊടുക്കുത്തും ഈ കള്ളനോട്ട് സംഘത്തിലെ കണ്ണികകളായിരുന്നു. റൈസ് പുള്ളർ തട്ടിപ്പ് കേസിലെ പ്രധാന കണ്ണികളായിരുന്നു അനീഷും ലിബീഷും. റൈസ് പുള്ളർ തട്ടിപ്പ് കേസിലെ പ്രധാന പ്രതി രവീന്ദ്രനുമായി അനീഷും ലിബീഷും ബന്ധപ്പെട്ടിരുന്നു. ഈ സംഘം വ്യാപകമായി കള്ളനോട്ട് ഉപയോഗിച്ചിരുന്നു. കൂട്ടക്കൊലയിലെ മുഖ്യപ്രതി അടിമാലി മാങ്കുളം മേഖലയിൽ ഒളിവിൽ കഴിഞ്ഞിരുന്നു. മൊബൈൽ ഫോൺ ഉപേക്ഷിച്ച് രക്ഷപെട്ട അനീഷിന് ഒളിവിൽ കഴിയാൻ സഹായം ചെയ്യുന്നത് കള്ളനോട്ട് സംഘമായിരുന്നു.\nകൊല്ലപ്പെട്ട കൃഷ്ണന്റെ മൊബൈൽ ഫോൺ പരിശോധിച്ച സംഘം ആദ്യത്തെ ആറുമാസക്കാലയളവിലെ കോളുകളാണ് ആദ്യം പരിശോധിക്കാൻ തീരുമാനിച്ചത്. എന്നാൽ ഇതിൽനിന്നു കാര്യമായ തുമ്പു കിട്ടാത്തതിനെ തുടർന്ന് അതിനും ആറു മാസം മുൻപുള്ള കോളുകൾ പരിശോധിച്ചു. സ്ഥിരമായി ഒരാൾ കൃഷ്ണന്റെ മൊബൈലിലേക്കു വിളിച്ചിരുന്നതായി കണ്ടെത്തുകയായിരുന്നു. അനീഷിന്റെ നമ്പറാണ് ഇതെന്നും കണ്ടെത്തി. കൃഷ്ണനെ കൊലപ്പെടുത്തണമെന്ന് ആറുമാസം മുൻപുതന്നെ തീരുമാനിച്ചിരുന്ന അനീഷ്, ഇതിനുശേഷം കൃഷ്ണന്റെ മൊബൈലിലേക്കു വിളിക്കാത്തതും സംശയത്തിനിടയാക്കി. എറണാകുളം നേര്യമംഗലത്തെ സുഹൃത്തിന്റെ വീട്ടിൽ നിന്നുമാണ് അനീഷിനെ അന്വേഷണസംഘം പിടികൂടിയത്. മന്ത്ര സിദ്ധി കൈക്കലാക്കുന്നതിനു നടത്തിയ കൊലപാതകം ആസൂത്രണം ചെയ്തത് അനീഷാണെന്നു പൊലീസ് പറയുന്നു.\nസംഭവം പുറത്തറിഞ്ഞു മൂന്ന് ദിവസത്തിനുള്ളിൽ പ്രതികളിലൊരാളായ ലിബീഷിനെ പിടികൂടിയിരുന്നു. ഇതോടെ ഒളിവിൽ പോയ അനീഷിനായി പൊലീസ് നടത്തിയ തിരച്ചിലിൽ ആണ് പ്രതി പിടിയിലായത്. ഇരുവരും ചേർന്നാണ് കൃത്യം നടത്തിയതെന്ന് തെളിയിക്കുന്ന കൂടുതൽ തെളിവുകൾ പൊലീസിന് ലഭിച്ചു. തൊടുപുഴ ഡിവൈഎസ്‌പി കെ.പി. ജോസിന്റെ നേതൃത്വത്തിലായിരുന്നു അന്വേഷണം. 40 അംഗസംഘമാണ് കേസ് അന്വേഷിക്കുന്നത്. നാനൂറിൽപരം പേരെയാണ് കേസിൽ പൊലീസ് ചോദ്യം ചെയ്തത്. അയ്യായിരത്തിൽപ്പരം ഫോൺ കോളുകൾ പരിശോധിച്ചു. കേസന്വേഷണത്തിൽ ഇവയും നിർണായകമായി. കൊല നടന്ന വീട്ടിൽ നിന്ന് 20 വിരലടയാളങ്ങളാണ് പൊലീസിനു ലഭിച്ചത്. ഇതിൽ ആറെണ്ണം പ്രതികളുടേതായിരുന്നു. സംശയമുള്ള 150 പേരുടെ വിരലടയാളങ്ങളും പൊലീസ് ശേഖരിച്ചു.\nഅന്വേഷണത്തിൽ നിർണായക പങ്കുവഹിച്ചതോടെ 'സ്‌പെക്ട്ര'യ്ക്കു തിരക്കേറി. ഇനി തിരികെ മലപ്പുറത്തേക്ക്. ജില്ലയിലെ രണ്ടു സുപ്രധാന കൊലപാതകങ്ങൾക്കു പ്രധാന തുമ്പ് കണ്ടെത്തിയത് മലപ്പുറത്തുനിന്ന് എത്തിച്ച സ്‌പെക്ട്രയാണ്. കുറ്റകൃത്യം നടത്തിയശേഷം മൊബൈൽ ഫോണിലൂടെ നടത്തുന്ന ആശയവിനിമയങ്ങൾ സൂക്ഷ്മ നിരീക്ഷണത്തിലൂടെ കണ്ടെത്തുന്നതിനു സംസ്ഥാന പൊലീസ് സേന ഉപയോഗിക്കുന്ന നൂതന സംവിധാനമാണ് സ്‌പെക്ട്ര. കമ്പകക്കാനത്തെ കൂട്ടക്കൊലപാതകത്തിൽ മുഖ്യപ്രതിയെ കുടുക്കാൻ പൊലീസിനെ സഹായിച്ചതും സ്‌പെക്ട്രയാണ്.\nകൊല നടന്ന് രണ്ടു ദിവസത്തിനുള്ളിൽ സ്‌പെക്ട്ര ജില്ലയിൽ എത്തിച്ചിരുന്നു. കൃഷ്ണൻ (52), ഭാര്യ സുശീല (50), മക്കളായ ആർഷ (21), അർജുൻ (18) എന്നിവരുടെ മൃതദേഹങ്ങളാണു വീടിനു പിന്നിലെ ചാണകക്കുഴിയിൽ കണ്ടെത്തിയത്.


നാനിയുടെ “ശ്യാം സിങ്ക റോയി”ലെ ആദ്യ ലിറിക്കൽ വീഡിയോ ഗാനം പുറത്തിറങ്ങി » Newsthen\nNews ThenNovember 6, 2021\nശ്യാം എന്ന കഥാപാത്രം ഇരിക്കുന്ന രീതിയും കയ്യിൽ സിഗരറ്റ് പിടിച്ചിരിക്കുന്ന ശൈലിയും ആ കഥാപാത്രത്തിന്റെ ആഴം നമ്മളിലേക്ക് എത്തിക്കുന്നുണ്ട്. രാജാകീയമായ ഈ ബംഗാളി ചെറുപ്പക്കാരന്റെ കഥാപാത്രത്തിന് ജീവൻ നൽകുന്ന ഗാനം ചിട്ടപ്പെടുത്തിയിരിക്കുന്നത് മിക്കി ജെ മെയർ ആണ്. മറ്റു ഭാഷകളിൽ റിലീസാവുന്നത് കൊണ്ട് തന്നെ എല്ലാ ഭാഷകളിലും ആരാധകരുള്ള നായികമാരെയാണ് ചിത്രത്തിനു വേണ്ടി തിരഞ്ഞെടുത്തിട്ടുള്ളത്. സായി പല്ലവി, കൃതി ഷെട്ടി, മഡോണ സെബാസ്റ്റ്യൻ എന്നിവരാണ് നായികമാർ.\nമലയാളത്തിലും തമിഴ്ലും കന്നടയിലും നാനിക്ക് നിറയെ ആരാധകരുണ്ടെന്ന് ‘ഈഗ’ (ഈച്ച ) എന്ന ചിത്രത്തിലൂടെ മുന്നേ തെളിയിച്ചിട്ടുമുണ്ട് താരം. ചിത്രം ഇപ്പോൾ പ്രിപ്രൊഡക്ഷൻ ഘട്ടത്തിലാണെന്നാണ് അണിയറ പ്രവർത്തകരിൽ നിന്ന് അറിയാൻ സാധിച്ചത്. ചിത്രത്തിന് വേണ്ടി വി എഫ് എക്സ് ചെയ്യുന്നത് വളരെ മികച്ച രീതിയിൽ തന്നെയാണ്. രാഹുൽ രവീന്ദ്രൻ, മുരളി ശർമ്മ, അഭിനവ് ഗോമതം, ജിഷു സെൻ ഗുപ്ത, ലീലാ സാംസൺ, മനീഷ് വാദ്വ, ബരുൺ ചന്ദ എന്നിവരാണ് മറ്റു അഭിനേതാക്കൾ. ക്യാമറ കൈകാര്യം ചെയ്യുന്നത് സനു ജോൺ വർഗീസുമാണ്.\nഎഡിറ്റിംഗ്: നവീൻ നൂലി, ആക്ഷൻ: രവി വർമ്മ, പ്രൊഡക്ഷൻ ഡിസൈനർ: അവിനാശ് കൊല്ല, എക്സിക്യൂട്ടീവ് പ്രൊഡ്യൂസർ: എസ് വെങ്കട്ട രത്നം, നൃത്ത സംയോജനം: കൃതി മഹേഷ്, യാഷ്, പി ആർ ഒ: വംശി ശേഖർ, പി ശിവപ്രസാദ്, മീഡിയ മാർക്കറ്റിംഗ്: വൈശാഖ് സി വടക്കേ വീട് എന്നിവരാണ് മറ്റു അണിയറ പ്രവർത്തകർ.\nlyrical song video Nani rise of shyam movie\nകണ്ണൂരിൽ ബിരുദ വിദ്യാർത്ഥിക്ക് സീനിയേഴ്സിന്റെ ക്രൂര മർദ്ദനം\n"അമ്മച്ചിക്കൂട്ടിലെ പ്രണയകാലം" നവംബർ 19-ന്


സഊദിയില് വീണ്ടും മെര്‍സ് വൈറസ് ബാധ; മൂന്നു പേര് മരിച്ചു • Suprabhaatham\nസഊദിയില് വീണ്ടും മെര്‍സ് വൈറസ് ബാധ; മൂന്നു പേര് മരിച്ചു\nSeptember 9, 2018 | 9:26 pm IST\nജിദ്ദ: സഊദിയില് മെര്‍സ് വൈറസ് (മിഡില് ഈസ്റ്റ് റെസ്പിറേറ്ററി സിന്‍ഡ്രോം) ബാധയേറ്റു മൂന്നു പേര് മരിച്ചതായി ആരോഗ്യമന്ത്രാലയം അറിയിച്ചു. കഴിഞ്ഞ ഒരാഴ്ചയ്ക്കിടെ ഒരാള്‍ക്ക് രോഗം ബാധിച്ചതായും മന്ത്രാലയം വ്യക്തമാക്കി. ബുറൈദയിലുള്ളവരാണ് മരിച്ചത്. അതേസമയം അല് ഖസീം മേഖലയിലും രോഗം സ്ഥിരീകരിച്ചു.\n2012ല് വൈറസ് ബാധ കണ്ടെത്തിയത് മുതല് 730 പേരാണ് ഇതുമൂലം രാജ്യത്തു മരണപ്പെട്ടത്. സഊദിയില് ആകെ 1,785 പേര്‍ക്കാണു രോഗം സ്ഥിരീകരിച്ചിരുന്നു ഇതില് ആയിരത്തിലേറെ പേര് സുഖംപ്രാപിച്ചതായും ബാക്കിയുള്ളവര് ചികിത്സ തുടരുകയാണെന്നും മന്ത്രാലയം വ്യക്തമാക്കി.\nരോഗലക്ഷണങ്ങള് അവഗണിക്കുന്നതാണു മരണത്തിനിടയാക്കുന്നതെന്ന് ആരോഗ്യ വിദഗ്ധര് അഭിപ്രായപ്പെട്ടു. കൃത്യസമയത്ത് ചികിത്സ ലഭ്യമാക്കിയാല് സുഖപ്പെടുക്കാനാവുന്ന രോഗമാണിതെന്നും അവര് പറഞ്ഞു. കൊറോണ വൈറസ് വിഭാഗത്തില്‍പെട്ടതാണ് മെര്‍സ് വൈറസ്. ശക്തിയായ ജലദോഷം, തുടര്‍ച്ചയായ ചുമ, പനി, തൊണ്ടയിലും മൂക്കിലും രക്തം കെട്ടിനില്‍ക്കുക, ശ്വാസതടസം, ചര്‍ദി, വൃക്കരോഗം എന്നിവയാണു ലക്ഷണങ്ങള്.\n2012 ജൂണിലാണ് വൈറസിന്റ സാന്നിധ്യം സഊദിയില് കണ്ടെത്തിയത്. സ്ഥിരം രോഗികളെയും ശാരീരികാവശത അനുഭവിക്കുന്നവരെയും പ്രതിരോധശേഷി കുറഞ്ഞവരെയുമാണ് രോഗം ഏറ്റവും വേഗത്തില് പിടികൂടുന്നത്. ഭക്ഷണം, വെള്ളം, പരിസരം എന്നിവയുടെ ശുചിത്വകാര്യത്തില് ജാഗ്രത പുലര്‍ത്തണമെന്ന് ആരോഗ്യമന്ത്രാലയം മുന്നറിയിപ്പു നല്‍കി.